text:
حیات عامر حسینی، نیب
نیب:یمن دۅہن اسۍ علی گڈھ پران ٲسۍ ژہ اوسکھ منزۍ منزۍ اردو پاٹھۍ نظما وظما ونان۔ تمنے دۅہن چھپییہ چانۍ اکھ نظم امیزان کی بچیاں شب خونس منز تہِ ۔ تمہِ پتہ تہِ رودکھ ژہ شاعری کران مگر کاشرس کُن ینک کیا وجہ چھہ، نیب دوبارہ شایع گژھنہ علاوہ ؟ چانہِ شاعری ہند کیا چھہ آگُر؟
حیات عامر حسینی: میہ ووت واریاہ کال انگریزی تہ اردو س منز لیکھان مگر زہ ؤری برونہہ کوٚو میہ ہنگہ تہ منگہ کاشر لیکھن شروع۔ اتھ پتہ کنہِ کم عوامل چھہِ، میہ چھیہ نہ پانس پتاہ۔ البتہ ونہ بہ یہ زِ میٲنس لاشعورس تہ شعورس دۅشونی سطحن پیٹھ چھیہ اکھ ارتعاشی کیفیت۔ میانۍ علایم چھہِ عربہ کہ صحرا منزہ وۅتھان تہ باقین تہذیبن تہ کشیرِ ہندس تاریخس یُس شاہ ہمدان سندِ دورہ پیٹھہ شروع گژھان چھہ، منز پننۍ رابطہ ژھانڈان۔ میون مسلہ چھہ انسانہ سنز روحانی شناخت، یۅس تمام تہذیبی رابطن نظرِ منز تھٲوتھ معنی چھہ لبان۔ میانہِ وجودچ تہ فنچ سٲرے تلاش چھیہ رمز کاینات، فخر موجودات، وجہ تخلیق، ختم مرتبت حضرت محمد مصطفی صلی اللہ علیہ وسلم تہ تسندین اہل بیت طاہرینن ہنزن مارۍ منزن تخلیقی ژھاین تہ گراین ہنز تلاش تہ میانہِ خاطرہ چھہ سورے کاینات امۍ سے ذات مقدسس اندۍ اندۍ نژتھ معنی لبان۔ یہ چھہ رۅبہ سند محبوب ، شفیع المذہبین تہ رحمت للعالمین۔ تمام انسانی تہ روحانی تہ وجودی تہ تہذیبی کشمکش، تخلیق و تعمیرک مرکز تہِ چھہ سُے تہ یمن ہنز کہوٹ تہِ چھہ سُے۔ قومن ہند عروج تہ زوال، تہند شناخت، عظمت، غلامی، جبر، فن تہ علم یہ سورے چھس بہ سمجھان اتھۍ کہوچہ کھستھ معنی لبان تہ کشیر تہ کاشرۍ سندین تمام مسلن ہند معنی مطلب تہِ چھس بہ امۍ سے آغس سیتۍ رشتن ہنزِ روشنی منز وچھنچ کوشش کران۔ امہِ سیتۍ گژھہِ نہ میہ مذہبی شدت پسندی ہنز ہانژھ لگنۍ۔ بہ چھس یہ سمجھان زِ فنس منز گژھہِ مذہبیت آسنۍ تیلہ چھہ یہ زیادہ میوٹھ، رسیُل تہ سوٚن، معنی دار تہ تہدار بنان۔ ہاں یہ چھہ ضروری زِ مذہب تہ مذہبیت چھہِ زہ الگ تہ وکھرہ چیز تہ دۅشونۍ ہندۍ معنی تہ اثرات چھہِ بیوٚن بیوٚن۔
نیب: فنس متعلق کیا چھہ چون نظریہ؟
حیات عامر حسینی: فن کیا چھہ؟ یہ چھا داخلی حقیقتن، تمناہن یا نفسیاتی ترکیبن، تقاضن یا احساساتن تہ ضرورتن ہند اظہار؟ اتھ چھا انسانہ سندین مابعد الطبعی بنیاذن تہ قضاین سیتۍ کانہہ تعلق؟ یہ چھا تمۍ سنزن وجودی، مذہبی، سماجی یا تہذیبی یا ما بعد التہذیبی تہ لاشعوری حدن تہ جہژن تہ سنِرن ہند اظہار کِنہ یہ چھہ محض ہنر مندی، کاریگری یا ماہرانہ کوششن ہند نتیجہ یا ناو؟یمو دۅیو رویو منزہ یُس تہِ رویہ اختیار کرون، فنکۍ معنی تہ حد بدلن۔” اگر فن محض کاریگری تہ ہۅنر چھہ تیلہِ ہیکہِ اکھ شخص بہتر کاریگر، وۅستہ، چھان، رنگ ساز، دٔسل بٔنتھ مگر سہ ہیکہِ نہ خواب وچھن وول فن کار عیسی بٔنتھ یُس تاج محل بناوِ”۔ سہ ہیکہِ نظم گر بٔنتھ مگر شاعری ہیکہِ نہ کٔرتھ۔ بٔڈ شاعری چھیہ واریاہ بٔڈ کتھ، سہ ہیکہِ نہ معمولی شاعر تہِ بٔنتھ۔ امراالقیسن، شیکسپیرن، شیخ العالمن، لل دیدِ یا امہِ قبیلہ کیو فن کارو کتہِ اوس عروض تہ شاعری ہندۍ زاوۍ جار ہیچھمتۍ! سیلابس چھیہ نہ وتھ یوان ہاونہ۔ سہ چھہ پانے پننۍ وتھ کڈان یتھہ کنۍ سیلاب پانے بٹھۍ، کنہِ، کھشارہ، سیکھ، کلۍ کٹۍ پانس سیتۍ والان یا اورہ یور چھکراوان یا کُنہِ جایہ سنیر دوان تہ تھزر کھالان چھہ۔ یتھے کنن چھہ اکھ فطری فن کار سنز پننۍ اندرم تیہہ تسندین لفظن، رنگن، سازن، کنین پانے گران تہ تہنز شیرہ پٲر کران۔ فن کارس یہ ونن زِ کیازِ کٔرتھ شاعری یا ژیہ کیازِ لیوٚکھتھ افسانہ یا ناول یا ژیہ کیازِ کٔرتھ مصوری یا سنگ تراشی یا موسیقاری یا ژیہ اگر شاعری کٔرتھ تہ کیازِ بدلٲوتھ زبان، ژیہ کیا زِ لیوٚکھتھ فارسی یا اردو یا کاشر یا انگریزی۔ یہ چھہ اکھ مشکل، پیچیدہ، پریشان کن آسنس سیتۍ اکھ بے معنی سوال تہِ۔ فن کار سندۍ اندرم تقاضہ چھہِ تس پننہِ ورتاوکۍ طریقہ، وتہ تہ اتھ منز استعمال گژھن والۍ چیز ہاوان، شاعری کرنہ وزِ چھہ نہ سہ گۅڈنیتھ لغت یا لفظن ہندۍ ڈیر قطارن منز تھاوان بلکہ چھہِ یم تسندِ روح کہ سنِرہ منزہ ناگہ جوین ہندۍ پاٹھۍ ببکھ کران پانے کھسان تہ چھہِ لفظن ہنز سۅ تارکھ مال بناون یتھ اندری تصویرن ، احساسن، رازن تہ حقیقژن تہ اظہارن ہند اکھ کاینات پروہ چھہ آسان تراوان، گاہ تراوان یا وٲنجہِ دگہِ ہندۍ تہ لاوِ مورِ ہندِ نارکۍ پاٹھۍ سسراے کران۔فن (مثلا شاعری) چھہ ترسیل تہ اظہار۔ ترسیل تہ اظہارک تعلق چھہ نہ معروضن سیتۍ آسان یا معروضن تہ معروضن درمیان آسان بلکہ چھہ امیک تعلق تمن وجودن درمیان آسان یمن احساس، فکر تہ آزادی تہ عملہِ ہندۍ دۅلابہ ؤلتھ چھہِ آسان۔ اگر سٲرے کاینات اکھ زندہ تہ حرکی مظہر چھیہ، تیلہِ گژھہِ اتھ پتہ کنہِ اکھ ناقابل بیان سِری حقیقت آسنۍ، یۅس آفتابہ ز61ژن ہندۍ پاٹھۍ سارۍسے کایناتس روشن چھیہ کران، مگر تم زژہ چھیہ نہ آفتاب آسان۔ توے چھیہ گاشچ توجیہہ ممکن تہِ ناممکن تہِ۔ انسانۍ وجود چھہ اکھ سِر، گاش تہ پریتھ گاشس تہ سِرس چھیہ اکھ دگ آسان یتھ اسۍ اظہارچ دگ ونو۔ شاعر کیازِ چھہِ شاعری کران؟ شاید ہیکہِ نہ سہ اتھ کانہہ جواب دِتھ یُس مطمین کرِ۔ مابعدی یا وجودی قضایا ہیکوکھ بیان کٔرتھ مگر مابعدی یا وجودی دگ بیان کرنۍ چھیہ سیٹھا مشکل بجایہ خۅد چھہِ یم قضایا تہِ ٲخرس تحلیلہ کہ حدہ بیبر روزان۔فنچ فطرت چھیہ بے ساختگی، روانی تہ زاوۍجار تہ معنی۔ فن بوزۍ تون اکھ آتش فشان۔ یہ ییلہ پھٹان چھہ اتھ چھہ نہ کانہہ وتھ ہاوان، نہ چھہ اتھ کانہہ رکاوٹ ہیکان کٔرتھ۔ اتہ چھہ پنن زور آسان۔ آتش فشانس چھہ نہ کانسہِ ہنز کٔرنۍ شیران سنبالان۔ ہنر مندی گیہ وۅستہ سنز کٔرنۍ۔ کرنۍ چھیہ اکس مرحلس پیٹھ منجہ مژِ ربہِ برونہہ کُن پکناوان مگر اگر یہ نرم میژِ بجایہ ہۅچھمژ میژ یا سیکھ آسہِ، سہ کیا کرِ اتھ؟ توے چھُس بہ ونان زِ فنک ارتقا تہِ چھہ امہِ کہ داخلی زورک نتیجہ آسان۔ اگر آبس کانہہ زور آسہِ نہ، سہ ہیکہِ نہ زمینس چاک کٔرتھ ناگچ صورت اختیار کٔرتھ۔ اصل چھہ کُنہِ چیزچ پننۍ فطرت تہ امکانی صلاحیت۔ اگر صلاحیت معدوم آسہِ تیلہ، ہیکہِ نہ کانہہ چیز برونہہ کُن یِتھ۔
نیب: متوجہ کرنۍ واجینۍ نظم نگاری گے کاشرس منز شیٹھ تہ ستتھ کین دہلین دوران نظرِ۔ چانہِ اتھ نظم نگاری برونہہ کنہِ کۅس روایت چھیہ؟ کاشرِ نظم نگاری متعلق کیا خیال چھہ چون؟
حیات عامر حسینی: بہ ونہ تۅہہِ زِ میہ یۅس روایت پتہ کنہِ چھیہ تتھ منز چھہِ نہ دور تام کُنہِ جایہ شاعر یا شاعری نظرِ گژھان۔ میون جد حضرت خواجہ داوود آخوند ختلانی اوس اکھ عالم، حافظ قرآن، مبلغ تہ ولی۔ سہ اوس تتھۍ دورس منز بنڈہ پور ووتمت ییلہ وسط ایشیا پیٹھہ اسلام کہ تبلیغہ خاطرہ انفرادی یا جماعژن ہندس صورتس منز مبلغ یور آے۔میانہِ شاعری منز یُس یادہ ووٚتُر چھہ سہ چھہ مختلف کۅلن ہندِ رلنک تہ مختلف آگرن ہندس اکس مرکزی آگرس سیتۍ رٔلتھ برونہہ کُن یوان۔ میانہِ شاعری منز یم علامژ تہ استعارہ تہ لفظ برونہہ کُن چھہِ یوان تم چھہِ نہ کُنہِ زبردستی ہند نتیجہ بلکہ چھہِ پانے برونہہ کُن یوان۔ میٲنس لاشعورس منز چھہ نہ کُنہِ تہِ جایہ شرک تہ تمکۍ اعلام برونہہ کُن یوان۔ اگرے میہ کُنہِ ساتہ کانہہ کوشش کٔر تہِ سۅ گیہ ناکام۔ میٲنس ذہنس پیٹھ تہ میانہِ وجود چہ گہرایی منز چھہِ خبر کتیتھ صحرا، نخلستان، گُرۍ، اونٹ، پہاڑ، طوفان، تلوارہ، نیزہ، تیرکمان، قافہ چہ پرۍیہ، فارسکۍ مرغزار، کۅلہ تہ ناگ ژورِ بہت۔ ابراہیمی کاروان یمۍ مختلف شکلن منز تاریخکۍ پڑاو وُچھ چھہ کُنہِ نتہ کُنہِ صورژ منز برونہہ کُن یوان۔ بدر و احد، حنین، کربلا، جبل الطارق، اسپین، بخارا و سمر قند، ڈھابیل، تہ شاہ ہمدانہ سند کشیرِ تشریف انُن تہ پتہ مغل دور ، پتہ میانہِ وطنچ زیٹھ غلامی تہ لاچاری تہ امی منزہ نیبر نیرنچ کشمکش۔ کاشرِ زبانۍ منز چھیہ نہ اسہِ تژھ کانہہ روایت مگر سانیو ماجو تہ بینیو چھہ امی المیہک، دادیک تہ گرزنگ اظہار پننین رٔہۍ بٲتن تہ کھاندر بٲتن منز کوٚرمت۔ امیک بیاکھ صورت اظہار چھہ کاشرۍ محاورہ یتھ منز خوف و دہشت تہ بے بسی ہندس اظہارس سیتۍ ظلمس تہ جبرس خلاف نفرتک اکھ عالم حیرت بٔستھ چھہ۔ زبانۍ ہند یہ ورتاو چھہ زیادہ اسلام آباد (مراز) کس علاقس منز درینٹھۍ گژھان تہ حقیقت چھیہ یی زِ کشیرِ ہندۍ بڈۍ ذہن تہ تہذیبی صورژ چھیہ اتھۍ علاقس منز درینٹھۍ گژھان۔ ویتھ چھیہ اسلام آباد پیٹھے وۅرہ مل واتان، حضرت سمنانی سند قافلہ جان فضا، مارۍ مندس نندہ ریشۍ (یُس سون حضرت علمدار چھہ) سند میوٹھ آلو تہ سادہ کھیوٚن تہ تسنز محاوراتی زبان یمۍ کاشرِ قرآنچ صورت اختیار کٔر چھیہ امہِ علاقچ عظمت تہ جدید دورس منز طنز کس صورتس منز راونک احساس تہِ چھہ اتہِ کہ سے امین کاملنہ شاعری منز۔ بہ ونہ یہ کتھ زِ راونک تہ المیک احساس چھہ نہ کاشرِ شاعری منز بلکہ چھہ کاشرس محاورس تہ لوکہ بٲتن منز۔ وجہ چھہ تاریخی۔
یہ حقیقت گژھہِ نہ مشراونۍ زِ حاکم یا غالب قومن یا فردن ہند رویہ چھہ ہمیشہ آسان زِ تم چھہِ مختلف حربو تہ طریقو سیتۍ غلام یا مغلوب قومن یا فردن ہند تشخص مٹاونہ خاطرہ تہنز نفسیات دبراوان، مجروح کران، تہ اتھ بدلاونچ کوشش کران۔ اگر تہنز یہ کوشش کامیاب گیہ تیلہ چھہ پس پا قوم یا فرد اکھ بمہ سنۍ بنان یس نہ پنن سوچ، احساس، وجود تہ شناخت آسان چھیہ۔دۅشونۍ طبقن چھیہ پننۍ نفسیات تہ دۅشوے چھہِ امی اندازہ دنیا ورتاوان۔ یہے نفسیات چھیہ یہندس سماجس، سیاستس، انفرادی طور طریقن تہ مذہبس تژھ تشریح کران یا کرناوان زِ خداہے چھہ حافظ۔ توے وچھیو تۅہۍ زِمغلوب قومن ہنز شاعری تہ فن چھہِ پریژھن، حد درجہ گریامتس تہ حقیقتہ نش دور سِری نظامس منز پناہ نوان تہ چھہِ بمہ سنہِ ہندۍ پاٹھۍ پنن پان وٹان تہ ژوٚمراوان۔ زندہ قومن ہند سوچ، فکر، احساس، سیاست، سماجی نظام تہ فن تہ مذہب تہِ چھہِ زندہ تہ حرکی آسان۔ وۅں گوٚو یہ زندہ قوم کمہِ عقیدک مانن وول چھہ۔ سہ چھہ تسندس روحانی تہ سماجی یا سارۍ سے سماجی تہ تہذیبی نظامس قدرن ہند لباس لاگان۔اگر یہ توحیدک مانن وول اوس تیلہِ آسہِ امۍ سنزن قدرن ہند رۅخ فلاحی، قانونی، انسانی تہ زندگی کلہم مژھیل بناونک تہ اگر یہ مشرکانہ اوس تیلہ آسن امۍ سنزہ قدرہ مفاداتن ماتحت۔ یم ساری معاملات چھہِ نفسیات طے کران۔ تۅہہِ گژھہِ یہ یاد آسُن زِ کاشرین ہنز نفسیات بدلاونہ تہ لتہ مۅنجہ کرنہ خاطرہ کرۍ مغل، سکھ، پٹھان تہ ڈوگرہ سامراجن تم حربہ استعمال زِ بوزۍ تھے چھہِ تیرِ کنڈۍ پھٹان۔ حد چھہ یہ تمے ٲسۍ یہ طے کران زِ اسۍ کم کار کرو، کیا کھین کھیمو، تہ کیا لباس لاگو۔ گرس منز شراکہ پچ تھاونس تہِ اوس نہ اجازت۔ گاڈہ مارنہِ اوس جرم۔ تہ اسۍ واتنٲوکھ بے عزتی ہندس تتھ ستھرس پیٹھ یمیک اسہِ کانہہ احساس چھہ نہ۔ تۅہہ چھا یہ پتاہ زِ عام کاشرس مردس تہ زنہِ اوس نہ یزارہ لاگنس اجازتھے۔ گامس یا قصبس یا علاقس منز ٲسۍ زیلدار، برہمن تہ ملہ اکھ زہ یزارہ عام لوکن ہندِ خاطرہ تھاوان۔ کھاندرہ وزِ اوس مہرازس تہ مہرنہِ یۅہے یزارہ لاگن آسان۔ اگر ہے کانہہ ماجہ ہند گوٚبر ہمت کرِ ہے یزارہ سونچ تس اوس زندے یوان مسلہ والنہ۔ یہ ٲس انفرادی تہ قومی بے عزتی تہ ذلتچ انتہا۔یمیک اظہار ونہِ تہِ اسۍ لاشعوری طور چھہِ کران۔ دنیاہس منز چھہ نہ کانہہ قوم یہندۍ بٔڈہ یزار نکھس لٔدتھ گژھن بُتھ چھلنہِ یا مسجدِ یا دِن اتھ شاند۔ سانین بڈین تہ بجن ہند زیوٹھ پھیرن لاگُن تہِ چھہ امی نفسیاتی بیمارِ ہند اظہار یۅس تمن پشراونہ آمژ ٲس۔ اتھ پتہ کنہِ کم طبقہ ٲسۍ جارح تہ جابر قومن سیتۍ تتھ پیٹھ کرہ بہ بییہ کُنہِ ساتہ کتھ۔ البتہ یہ ونہ زِ یہ چھہ سہ الم ناک داستان یُس سوچن والین زندہ روحن وانجہِ چھہ دگ تُلان تہ گگ کران۔ یمن حالاتن منز ہیوٚک نہ اسہِ کانہہ فلسفیانہ، علمیاتی، سماجی، سیاسی، تہذیبی، فکری، فنی تہ مذہبی نظام پیدہ کٔرتھ۔ البتہ کٔر منفی محاورن منز پنن دود ژورِ تھاونچ تہ اکھ اکس باونچ کوشش۔ تہ اتھ منز چھہ سانین ماجین کورین ہند اہم کردار۔ غلامی ہندِ امہِ زہرک تہ قومی تہ انفرادی تباہی ہند احساس اوس فقط اکس کاشرس سہ گوٚو علامہ محمد اقبال تہ امۍ دتۍ امکۍ ویداکھ۔
نیب: چانۍ شاعری ہیکہِ یہ سوال تُلتھ زِ شاعری منز کیا اہمیت چھیہ نظریس۔ چون کیا خیال چھہ؟
حیات عامر حسینی: پتھ کالچ شاعری چھیہ محض لولہ ویداکھ یا عشقچ تہ تصوفچ داستان طرازی۔ حبہ خوتونہِ ہنزِ شاعری منز چھہ نہ یوسف شاہُن گرفتار گژھن، جلاوطنی تہ راوُن قومی المیہ بٔنتھ ہیکان۔ یہ چھیہ محض اکس زنہِ ہند ذاتی تعلق تہ تمہِ چہ مختلف جہژ یم ٹاکارہ چھیہ گژھان۔ جدید دورس منز تہِ چھہ نہ عبدالاحد آزاد تہ مہجورس ہوۍ بڈۍ شاعر تہِ اتھ المیہ ہس کُن اشارہ کران۔ رساجاودانی، غلام رسول نازکی، رحمان راہی، دیناناتھ نادم، حامدی کاشمیری بیترِ سنزِ شاعری ہندۍ چھہِ پننۍ رنگ، مگر انفرادی تہ قومی شناخت تہ کاشرِ تاریخک معنوی ژھریر چھہ نہ کُنہِ تہِ حیثیتہ یہنزِ شاعری منز تہِ درینٹھۍ گژھان۔ یہندۍ زہ ہمعصر شاعر چھہِ البتہ اتھ احساسس برونہہ کُن انان۔ محمد امین کامل تہ مشتاق کاشمیری۔ امین کامل چھہ بوٚڈ شاعر تہ تمۍ کوٚر یہ احساس طنز کس صورتس منز برونہہ کُن اننچ کوشش۔ مشتاق چھہ اکھ نطریاتی شاعر مگر بوٚڈ چھہ نہ۔ تسنز ہ نظمہ چھیہ نہ فنی صورت لٔبتھ ہیکان یمیک نتیجہ یہ چھہ زِ سہ چھہ پیغام بر بنان مگر تھدس ادبہ کس صورتس منز چھہ نہ ہیکان پننۍ کتھ ورتٲوتھ یُتھ زن تسند احساس تہ دود آفاقی تہ معنوی اظہار لبہِ ہے۔ یوٚتامت نظریاتی شاعری ہند تعلق چھہ۔ نظریہ چھہ نہ فنس کمزور بناوان بلکہ چھہ یہ اتھ مختلف رنگ تہ سنیر ہیکان دِتھ مگر شرط چھہ یہ زِ فن پارس منز گژھہِ پیغام علامت تہ استعارہ بنُن نہ کہ کریکہ ناد تہ تقریر۔ اردو شاعری منز گوٚو یہ گٲیلہ فیض ہوس بٔڈس شاعرس، یسنزہ واریاہ نظمہ فن پارہ بننہ بجایہ موٚزورہ سند کریکہ ناد بنیایہ۔ ییلہ دود، مصیبت تہ پریشانی وجودی کربچ صورت اختیار کٔرتھ ادب پارہ کس روحس منز وسہِ تہ وجودس سٕسراے پیدہ کٔرتھ لفظن، رنگن، شکلن، استعارن تہ علامژن ہنز رنبہ ونۍ تارکھ مال بناوِ تیلہ چھہ یہ روح لطیف بٔنتھ ادب پارس وسوار کران۔انسانی زندگی چھہ نہ اکہِ یا بییہ کہ نظریہ تہ نظامہ ورٲے چارہ۔ انسان چھہ نہ گُپُن۔ امس چھہِ پننۍ روحانی، جسمانی، نفسیاتی تہ وجودی تقاضہ یم امس سوچنہ خاطرہ ، عملہِ خاطرہ تہ نوۍ جہان تعمیر کرنہ خاطرہ مجبور چھہِ کران۔ یہ چھہ امۍ سند بجر نہ کہ ژھریر۔ مگر یہ نظام گژھہِ اکھ زیریں لہر بٔنتھ شاعری ہندس سازس منز رقص کرُن، نہ کہ کمچہ بٔنتھ اتھ ماز وُٹھن۔ مثلا ییلہ روحانیت ملہ گی بنہِ یا بتہ ترامین منز شرپہِ تیلہِ چھیہ سۅ روحانیت انسانہ سندِ خاطرہ شراپ بنان۔ مگر اگر یہ محبت، اعلی قدرہ تہ روحانی بنیاذن تلاش کران انسانس پننس تہ کاینات کس حقیقتس نزدیک انہِ، تیلہ چھہ یہ خدایہ سندس صفت تخلیقس، ربوبیتس تہ محبتس پانس منز شرپرتھ سہ زمزمۍ ساز بنان یُس تخلیقس رنزہ ناوان تہ نوۍ معنی عطا کران چھہ۔ دنیاہکۍ کٲتیا بٔڈۍ فنکار چھہِ نظریاتی فنکار ٲسۍ متۍ۔ مگر تمو دیت نہ پننس نظریس فنس پیٹھ حاوی گژھنہ تکیازِ فن چھہ اکھ آزادانہ تخلیقی عمل تہ یہ چھہ واریاہ چیز پانس اندر شرپراوان، مگر اگر یم چیز اتھ شولہ ونہِ کۅلہِ کھین تیلہ چھہ نہ یہ فن روزان۔ یہ ہیکہِ نظم گری ٲستھ شاعری نہ ۔ سوال چھہ نہ یہ زِ شاعری منز چھا پیغام کِنہ نہ، سوال چھہ یہ زِ یہ چھا شاعری۔ شیلے تہِ چھہ انقلابچ کتھ ونان تہ روسی تہ دنیا ہکۍ باقی کمیونسٹ شاعر تہِ۔ مگر شیلے سنز نظم چھیہ انقلابک استعارہ بنان، انقلابک کریکہ ناد نہ۔اوڈ ٹو دا ویسٹ ونڈچھہ انسانہ سندِ کربک تہ آزادانہ تخلیقی عملک اظہار حالانکہ اتھ منز چھہ اکھ پیغام۔ علامہ اقبال چھہ پنن سورے فلسفہ شاعری منز ونان، مگر ییلہ فنی جہژہ پننس مٔدرِس سازس سیتۍ رقص چھیہ کران تیلہ چھیہ نہ سۅ محض پیغامی شاعری بنان۔ بال جبریل تہ ارمغان حجاز، جاوند نامہ تہ زبور عجم چہ نظمہ چھیہ امیک ثبوت۔ مگر ییلہ پیغام لفظن ہند جامہ ژٔٹتھ تہ علامت تہ استعارہ، ساز تہ رقص تہ تصویر بننہ بجایہ وعظ چھہ بنان سہ چھہ ضرب کلیم چہ نظم گری ہنز صورت اختیار کران۔یہ چھ واریاہ مزہ دار مگر ورہ ہوٚل مسلہ، بہ کرہ اتھ پیٹھ بییہ کُنہِ ساتہ کتھ۔
نیب: پننہِ شاعری ہندین تمن چیزن پیٹھ ما ونکھ ژہ کینہہ یم چانہِ خیالہ کاشرِ شاعری ہندِ تعلقہ توجہس لایق چھہِ؟
حیات عامر حسینی: بہ کیا ونہ پننہِ شاعری متعلق۔ بہتر گیاو زِ نقاد تہ کاشر شاعری پرن والۍ کرہن اتھ پیٹھ پانہ کتھ۔ البتہ ابتداہس تہ سارنی جوابن منز چھہ میہ واریاہن کتھن کُن اشارہ دیتمت یم زن میانس انفرادی تہ اجتماعی لاشعورس، مذہبی، تاریخی، فلسفیانہ، فنی، سیاسی تہ تہذیبی نکتہ نظرس کُن اشارہ چھہ کران۔
زمرے:انٹرویو


c: text/html

text:
سجاد امین ملک
’’دہہِ وہرۍ‘‘ نظم چھیہ شاعرانہ تخیلچ اکھ رٔژ مثال۔ نظمہِ منز چھہ باونہ آمت زِ اکھ شعری کردار کِتھہ پاٹھۍ چھہ بے خیالی منزاکِس تتھِس یارہ بلس پیٹھ واتان ییمیک موجودہ صورتحال تسندس ذہنس موجود پۆت آکھ نٔنراونک باعث چھہ بنان۔ نظمہِ منز چھہِ شعری کردار سندۍ جذبات تہ خیالات اکھ اکِس منز تتھہ پاٹھۍ تحلیل آمتۍ کرنہ زِ اکھ نٔو تخلیٖق چھیہ پنن زندہ زوٗ آکار پرٲوتھ تہ ’’دہہِ وہرۍ‘‘ عنوان رٔٹتھ قارۍ یَس برونہہ کنہِ دیدمان سپدان۔ یتھہ پاٹھۍ جسم تہ روح یکوٹہ انسانۍ وجودک باعث چھہ بنان تتھے پاٹھۍ چھہِ لفظ تہ جذبہ رٔلتھ شاعری خلق کران۔ اگر انسانۍ وجودہ منزہ جسم تہ روح بیۆن بیۆن یِن کڈنہ یمن راوِ پنن آسُن۔ بلکہ ونو زِ پورہ انسانہ سند وجودے مۅکلہِ، بلکل یتھے پاٹھۍ اگرے شاعری منز لفظ تہ جذبہ الگ الگ یِن کڈنہ یمن روزِ نہ کہنے وقعت تہ نہ ہیکہِ شاعری بارسس یِتھ تکیازِ دۅنوے چھہِ تخلیقہ؛ تخلیق ؤنتھ گۆو سہ چیز یُس زہ یا دۅیو کھۅتہ زیادہ چیزن ہندِ ملاونہ سیتۍ کُن تہ منفرد بناونہ آسہِ آمت۔ انسان سند تخلیق کار ییتہِ پانے ذات باری چھہ تتہِ چھہ شاعری ہند تخلیق کار اکھ شاعر آسان۔ شاعر چھہ لفظن تہ جذبن تتھہ پاٹھۍ ہم آہنگ کران زِ یہندِ تحلیلہ سیتۍ چھہ یمن دۅشونی چیزن درمیان بیٚنیر کھٹان تہ کُنیر پرٲوتھ چھہِ کُنہِ نظمہِ ہنزِ صورژ منز لفظہ باوتھ پراوان۔ یتھ وٲرڈسؤرتھ’’Man Speaking to Men‘‘ ونان چھہ۔ مگر یہ سورے چھہ شاعرانہ تخیلک کمال یتھ کولرج کُن کرن واجنۍ قوت چھہ ونان یعنی مختلف چیزن یکجا رٹنک طاقت، یُس وکھرہ وکھرہ چیزن اکِس وحدژ منز انان چھہ تہ شکلاوان چھہ۔ امہِ پتہ ییلہ تہِ زانہہ قاری یہ شاعرانہ تخلیق پران چھہ تس چھہ اتھ منز پنن پان آور لبنہ یوان۔ تس چھہ باسان زِ اتھ منز باونہ آمت تجربہ چھہ نہ شاعر سند بلکہ تس پنن۔ تس چھہ بے پھروک زیوِ نیران:
دیکھنا تقریر کی لذّت کہ جو اس نے کہا
میں نے یہ جانا کہ گویا یہ بھی میرے دل میں ہے
نظمہِ منز باونہ آمت تجربہ ہیکہِ اسہِ منز پریتھ اکِس سیتۍ سپدِتھ تکیازِ اسہِ منز چھہ ونیر (fancy) تہ تخیل دۅشونی ہنز ٲڈرن ازلے موجود یُس اسہِ انسان آسنک شرف چھہ بخشان تہ شاعر تہِ چھہ اسے ہِیوٗ اکھ انسان۔ مگر کولرج نہِ خیالہ ییتہ عام انسانس نِش محض بنیادی تخیل چھہ تتہِ چھہ شاعرس نش اکہِ خاص قسمک تخیل آسان یتھ سہ ثانوی تخیل یا شاعرانہ تخیل ناو دمو۔ غلام نبی فراق چھہ ’’کولرج تہ تخیل‘‘ ناوۍ مضمونس منز کولرجن یہ سونچ کاشراونس دوران لیکھان:
’’ونیر چھہ نہ بے شک کہین سوایے یاداشک اکھ انداز تہ طرز۔۔۔
یہ (بنیادی تخیل) چھیہ خود شعوریتچ سۅعمل یۅس تمام علمچ تہ ادراکچ بنیاد بنان چھیہ۔ یہ چھہ تمی عملہِ ہند انسانۍ نقل ییمہِ سیتۍ خداین یہ دنیا تخلیق کۆر۔ روٗد ثانوی تخیل یہ چھہ بنیادۍ نِش مختلف۔ یہ چھہ شاعرانہ تخیل۔ یتھہ پاٹھۍ بنیادی تخیل اکسی عملہِ منز ظاہرس تہ ظاہر زانن والِس یکجا کران چھہ، تتھے پاٹھۍ چھہ ثانوی تخیل یا شاعرانہ تخیل شاعر سند دل تِمن چیزن سیتۍ یمن سیتۍ امۍ سند سوچ تہ امۍ سنز فکر آورۍ آسان چھہِ یکجا کران۔ بقول کولرج یہ چھہ میل کران سنین احساسن سنین خیالن سیتۍ۔
راہی سنز یہ نظم چھیہ ترین بندن پیٹھ مشتمل تہ تریشوے بند چھہِ شاعرانہ مزازچ باوتھ کران۔ اتھ سیتۍ سیتۍ چھہ نظمہِ منز راہی سنزِ نظم نگاری ہند نشانہ ہاوکھ تہِ موجود، یعنی شاعرانہ کردار یا باوکھ یسندِ سیتۍ یہ نظم اکھ خۅد کلامی چھیہ بنیمژ۔ گۅڈنکس بندس منز چھہ کردار باوان زِ تمۍ کیاہ وُچھ یعنی بے خیالی منز کتھ خاص جایہ نِش ووت سہ۔ دویمس بندس منز چھہ سہ ونان زِ یہ تمۍ اتھ جایہ وُچھ، تہِ وُچھتھ کیاہ پیۆو تس یاد۔ یعنی شاعر چھہ تخیلہ دسۍ کردارس موجودہ صورت حال پیٹھ وُپھنٲوتھ پتھ کال کِس صورتحالس منز واتناوان۔ تریمس بندس منز چھہ شاعر کردارہ دسۍ موجودہ تہ پتھ کالک صورتحال اکھ اکِس سیتۍ مِلوتھ تہ شروپرِتھ اکھ نۆو صورتحال باوان یُس تمۍ جذبلۍ انہارہ ژیونمت چھہ آسان۔ رحمان راہی سنزِ یتھ نظمہِ منز چھیہ اسہِ وٲرڈسؤرتھنۍ نظم’’Tintern Abbey‘‘ ہنز ژھاے لبنہ یوان مثالہِ پاٹھۍ:
Five years have past; five summers, with the length
Of five long winters! and again I here
These waters, rolling from their mountain-spray springs
With a soft inland murmur. Once again
Do I behold these steep and lofty clips,
That on a wild secluded scene impress
Thoughts of more deep seclusion; and connect
The landscape with the quiet of the sky.
دہہِ وری برونہہ تہِ یہ کۅل ٲس یژھے سنۍ باسان
بونہِ پیٹھ ٲس یتھے پاٹھۍ گژھان منزۍ بوٗلیاہ
زنتہ خاموش سرس منز چھیہ تلان وۅٹھ گاڈاہ
سے کِکر پھُلیہ ہوا پرانہِ شرابچ تیہہ ہیتھ
نب یۆہے ناگ ونک زوٗن یہے زل پرۍ یاہ
بے خیالی منز بہ تتھۍ یار بلس پیٹھ ووتس
As in a landscape to a blind man’s eye: ۔
We are laid asleep In body, and becomes a living soul:
While with an I made quiet by the power
Of Harmony, and the deep power of joy,
We see into the life of things
نیب آوارہ دِلَس لگۍ تہ نظر سیتۍ آیس
اوہ یۆہے آب بران میانۍ نظر پرزناون
بس ییمی وقتہ، ییتی وعدہ کۆرُن، خواب گۆرُن
For I have learned
To look on nature, not as in the hour
Of thoughtless youth; but hearing oftentimes
The still sad music of humanity
دَہ وری گے تہ یہ بوٗنۍ اتہِ مدراوان خواب
قبرِ پیٹھ پیوٗر چھہ پرانان تہ پھۅلان نوۍ سوسن
راہی سنزِمذکورہ نظمہِ منز چھہ وٲرڈسورتھنہِ Solitary Reaper نظمہِ ہند تہِ آلو کنن گژھان:
A voice so thrilling ne’er was heard
In spring-time from cuckoo bird
Breaking the silence of the seas
بونہِ پیٹھ ٲس یتھے پاٹھۍ گژھان منزۍ بولیاہ
زنتہ خاموش سرس منز چھیہ تُلان وۅٹھ گاڈاہ
مضمون کِس دسۍ لابس منز شاعری نسبت وٲرڈسورتھنۍ یۅس راے دنہ آمژ چھیہ سۅ مدِ نظر تھٲوتھ ونو زِ شاعرانہ عمل چھیہ بۅنہ کنہِ دِنہ آمتیو مرحلو منزۍ گزرِتھ طے سپدان:
* شاعر
* ژیونمُت تجربہ
* جذبہ
* یاداشت
* تِتھُے/ہیوٗ جذبہ
* نظم
* قاری
* جذبہ
یہے شاعرانہ عمل چھیہ مذکورہ نظمہِ منز باونہ آمتِس تجربس نظمہِ ہِنز صورت دنس منز عملاونہ آمژ۔ نطمہِ منز چھہ شاعرانہ باوژ بل تہ باوژ ول اکہِ منفرد اندازہ ورتاونہ آمتۍ۔ اتھ منز چھہِ تشبیہہ، استعارہ، پیکر تراشی تہ تجسیم کاری بیترِ ورتاونہ آمتۍ۔ مثالے:
1) بونہِ پیٹھ بوٗلۍ گژھنس چھہِ سرس منز گاڈِ ہنز وۅٹھ تُلنس سیتۍ تشبیہہ آمژ دِنہ۔
2) کِکر پھُلیہ ہوہس منز پرانہِ شرابچ تیہہ۔
3) نبس ونہ کِس ناگَس سیتۍ تہ زوٗنہِ زل پریہ سیتۍ تشبیہہ ِنہ آمژ (یمن ژۅشونی ہند یکوٹہ رٔلتھ اکھ داخلی رشتہ پاد سپدُن چھہ لوٗبہ وُن تاثر پیدہ کران)
4) نیب آوارہ دلس لگنۍ تہ نظرِ سیتۍ یِنۍ، ہیرِ ہند قدمن میٹھۍ دوان گنزراوُن، وقتک مس قدمو پکُن (تجسیم کاری، پیکر تراشی)
5) یاوُن گنڈُن، کوچہ منزۍ وُپھُن، مانزِ اتھو نۆٹ وایُن (معصومیژ، مارۍ منزر، جوانی تہ امارن ہندِس وسجارس کُن اشارہ)
6) نظر پرزناوُن تہ وعدہ کرُن تہ خواب گرُن (عاشقس تہ معشوقس درمیان رشتس کُن اشارہ یُس موت چہِ تخریب کاری سیتۍ ٲخرس پھٹان چھہ)
7) قبر۔ (موتچ علامت)
نظمہِ ہند معنوی تھزر
"موت چھہ مختلف زبانن منز واریہن عظیم نظمن ہند موضوع رودمت۔ ’’دہہِ وہرۍ‘‘ منز چھہ راوی پننس محبوب سنزِ قبرِ پیٹھ پرانین یادن وُزناوان۔ موت چھہ ٹھہراو تہ پوشوُن فرار تہ زندگی چھیہ حرکت تہ ہیتھے ژلہ لار۔ نظمہِ ہندۍ روشن شبیہہ چھہِ دہہِ وہِرۍ برونہہ تہ دہہِ وہرۍ پتہ دۅن صورت حالن برونٹھ کُن انِتھ” تِژھ اکھ نامیاتی وحدت قایم کران زِ قاری چھہ انسانۍ صورت حالس متعلق سونچنس پیٹھ مجبور سپدان۔ نظمہِ منز چھہِ انسانۍ شخصیتکۍ ترے گوشہ گاشراونہ آمتۍ:
1) انسان تہ تسند تخیل: نظمہِ منز چھہ ہاونہ آمُت زِ کتھہ پاٹھۍ چھہ نظمہِ ہند کردار بدس کالک نظارہ وچھتھ پننہِ یادہ وترِ یا تخیلہ دسۍ پتھ کالہِ سپدیمتس واقعہس سیتۍ پنن پان جوڑان۔ کتھہ پاٹھی چھہ تخیلہ دسۍ جذباتۍ انہار موجودہ صورتحالس پیٹھ پنن عکس تراوان۔
2) انسان تہ زمان و مکانچہ پابندی: نظمہِ منز چھہ زیریں سطحس پیٹھ انسان اکِس وقتی دایرس منز بند ’’Time Bound‘‘ ہاونہ آمت یتھ ہاییڈ گر (Dasein) یا (Being There) ونان چھہ۔ شاعرانہ کردارہ دسۍ چھہ ہاونہ آمت زِ کتھہ پاٹھۍ چھہ انسانس لۅکچار، جوانی تہ بُجرہ کیو دورو منزۍ گذرتھ آخر کار ییمہِ عالمہ نیرن پیوان۔ اتھ سیتۍ سیتۍ چھہ ہاونہ آمت زِ کتھہ پاٹھۍ چھہِ بدس کال، پَتھ کال تہ پیش کال انسانہ سنزِ شخصیژ پیٹھ اثر انداز سپدان۔
3) انسان تہ مابعد الطبیعات: نظمہِ ہندس آخری مصرعس منز چھہ انسانس منز موجود مابعد الطبیعاتی پرژھنے (Metaphysical Quest) آسنس کُن تہِ اشارہ کرنہ آمت یعنی انسان چھہ پانس اندۍ پکھۍ موجود صورتحالس سٔنِتھ بعضے تتھۍ ہِوۍ سوال کران یتھ کُن راہی اشارہ چھہ کران:
پرژھلۍ دلن کھار ۍ کنڈۍ سوالن
(دہن سۅرمۍ اچھ ژھرے جوابن)
یہ آرہ ول کہندِ سالہ آمژ؟
یہ زون کیاہ واتہِ آفتابس؟
بۆچھِس کیمِس کمۍ گلابۍ کُٹھ دیت؟
لحذ اندرۍ کۆت گیۆو سکندر؟
(قعرِدریا سلسبیل)
حوالہ
1) Preface to Lyrical Ballads, William Wordsworth
2) غلام نبی فراق ’’کولرج تہ تخیل‘‘ ادبی تنقید (انہار: خاص شمار)، حصہ دوم 1982
3) Being in Time, Martin Heidegger, 1927
4) علم تہ ادب، کاشر ڈپارٹمنٹ، یونیورسٹی آف کشمیر، دویم چھاپ 2004
سجاد احمد ملک چھہِ کشمیر یونیورسٹی ہندس کاشرس ڈپارٹمنٹس منز ریسرچ کران۔
زمرے:تنقید

robotstxt: allowed

filter: keep


text:
وادک زو دار حصہ اوس امکۍ خط۔ یم ٲسۍ نہ ژھوژۍ – رسالہ کہ گیٹ اپکۍ تعریف یا ادارہ کہ کاشرِ زبانۍ ہند ژکۍ در آسنکۍ تعریف، بلکہ اوس یمن منز بحث و مباحثہ، کھلہ اعتراض تہ گرفت تہ سوال جواب۔ یمن خطن ہندۍ محرک ٲسۍ اکثر امکۍ کھرۍ دار اداریہ نتہ کنٹروورشل مضمون تہ تبصرہ۔ بعضے تخلیقاتن پیٹھ پرن والین ہنز راے یمن منز شفیع شوق اہم تہ مثبت رول ادا کران رود۔ خط لیکھن والۍ ٲسۍ نہ لفظو دادِ چۅرتہ۔ کانہہ خط اوس نہ اکہ کالمہ کم تکیازِ کتھے آسہ تژھہ۔ میہ چھہ نہ باسان کاشرِ ادبک کانہہ رسالہ کیا ہیکہِ اتھ معاملس منز وادس مقابلہ کٔرتھ۔ پریتھ پرن وول اوس رسالہ رٹۍ تھے امکۍ خط گۅڈہ پران، پتہ اداریہ تہ باقی چیز۔ کینزن خطن منز آیہ ذاتیات تہِ چکاونہ۔
امہِ رسالچ بڈ کمزوری ٲس یہ زِ یہ ہیوک نہ ادبس منز کانہہ نہج پیدہ کٔرتھ، امۍ چکاوۍ سوال، سوالن ہندۍ حل نہ۔ امۍ تل شور مگر وتہ ہاوک بنیوو نہ۔ شاید اوس نہ امیک سہ مقصد تہِ۔ اتھ رسالس منز چھپن والۍ حضرات ٲسۍ اداریہن تہ تبصرن ہندِ منفی رویچ تہ قابل اعتراض زبانۍ ہنز اکثر شکایت کران۔
اقبال فہیم، واد رسالک روح رواں
رسالہ کس تریمس شمارس منز چھپیوو غلام رسول سنتوش سند مضمون” کشیر تہ کاشرِ زبانۍ متعلق اکھ سونچن تراے”۔ یہ اوس دراصل اختر محی الدین سندِ مضمون کس ردعملسے منز لیکھنہ آمت، مگر براہ راست نہ۔ سنتوش چھہ تمہیدس منز لیکھان ” میہ ٲس راے بہ لیکھہ براہ راست کشیرِ ہنزن جایہ ناون متعلق، مگر کینہہ بنیادی مشکل مدنظر تھٲوتھ زون میہ مناسب زِ بہ کرہ گۅڈہ ہارِ پربت تہ ینترس متعلق ہنا زان۔” شنتوش اوس انتہایی ذہین ادیب۔ یہ ذہانت ٲس اتھ مضمونس منز تہِ ننۍ۔ یہ اوس سہ بٹہ فلسفہ یتھ سنتوش دھیانہ تہ گیانہ سنیوومت اوس تہ یتھ پیٹھ تسنزِ مصوری ہنز تہِ بنیاد ٲس۔ سنتوش سند یہ مضمون آو نہ پرن والین سمجھ کینژھا امہ کس فلسفس سیتۍ نا آشنایی کنۍ، کینژھا امہ چہ ہندی آمیز زبانۍ کنۍ تہ کینژھا تمہ کرتب بازی کنۍ یمہ سیتۍ سہ "کاو” لفظس دُبہ پھرِتھ "واک” تہ پرانہ شکتی ہندۍ ہٲ، ٲ، سٲ تہ شٲ اکی کۅمبہ ہندۍ زٲنتھ "شول” لفظس "حول” بناوان چھہ۔ امہِ مضمونک ہرتر اوس زِ کاشرِ زبانۍ تہ ناون ہنز روایت زاننہ خاطرہ چھہ بٹہ ریژن تہ رواجن سنن ضروری تکیازِ یمن منز چھہ پریتھ کتھہِ ہند جواب موجود۔
سنتوش سند بیاکھ مضمون چھپیوو شیمس شمارس منز یتھ منز تمۍ تمن سوالن ہند جواب دنچ کوشش ٲس کرمژ یم ژورمہ شمارہ کس اداریہس منز اقبال فہیمن تلۍ متۍ ٲسۍ۔ اقبال اوس فنی، موضوعاتی، نظریاتی، اسلوبیاتی تہ جمالیاتی پہلوون ہنز کتھ تُلتھ یہ پرژھان زِ شاعری کُس چیز چھہ شاعری بناوان۔ یودوے سنتوش سندس مضمونس منز سیٹھا اہم تہ دلچسپ کتھہ وننہ آسہ آمژ، تسند تحریر اوس بییہ اکہ لٹہِ اکس مخصوص لفظہ ووترس سیتۍ سیتۍ غیر مانوس تصوراتن ہند ورتاو کران۔ دراصل اوس یہ سنتوش سند طرز تحریر بنیوومت۔ سہ اوس امچ سفارش سیٹھا زورہ شورہ کران۔ چناچہ چھپیوو نٔومس شمارس منز سنتوش سند اکھ خط یتھ عنوان اوس دتھ "کاشرس منز چھہ نہ صحیح تہ صحت مند روپ وۅتلان”۔ اتھ منز اوس باقی کتھن علاوہ یہ وننہ آمت زِ کاشر زبان چھیہ ژکہِ بٹہ ریتہ رسمن ہنز زبان تہ اگر کانسہِ شخژن یہ زبان تہ امیک لفظہ بھنڈار امہ خدشہ ووتوو زِ یہ گوژھ نہ راوُن، سہ پزِ نہ مارن۔ اگر نہ سنسکرت تہ ہندی آمیز کاشرس قبولیت دمو بٹہ کتھہ پاٹھۍ مازن کاشرس۔
امین کامل چھہ بہمس شمارس منز اقبال فہیمس، سنتوشس، اختر محی الدینس تہ شفیع شوقس "کلامس دزیوم معافی” مضمونس منز خبر ہیوان۔ کامل چھہ سنتوش نہِ سفارشہ یہ ؤنتھ رد کران زِ اسہِ گژھہِ سنسکرت تہ فارسی دۅشونی لفظہ بھنڈارن پیٹھ ناز آسن۔ یتھہ پاٹھۍ اسہِ سنسکرت لفظہ بھنڈار پنن کاشر باسان چھہ ، فارسی لفظہ بھنڈار تہِ گژھہِ پنن کاشر باسن۔ کامل سند مدعا اوس نوین سماجی تہ تہذیبی حالاتن پیش نظر منساونہ آمتۍ لفظ چھہ نہ دوبارہ زندہ کرنہ یوان۔ کشیرِ ہندۍ مسلمان بننا دوبارہ پنڈت زِ تم کرن سنسکرت کاشر بولن تہ لیکھن شروع۔
تروٲہمس شمارس منز چھپییہ رتن لال شانت سنز اکھ چٹھۍ یتھ منز تمۍ کامل سندس اتھ تبصرس پیٹھ اعتراض کورمت اوس یہ ؤنتھ زِ کاملس چھہ یہ بہت زِ سنسکرت بنیاد رژھرنۍ گٔے بٔٹل رژھرنۍ تہ فارسی مسلمانی۔ شانتن کور کامل سندس نیتس پیٹھ شک۔ یمہ کنۍ کاملس جوابا چھہ عرض کتابہِ منز اتھ معاملس پیٹھ اکھ مفصل مضمون لیکھن پیوو۔ غرض یہ زِ واد رسالس سیتۍ رود گۅڈنکہِ شمارہ پیٹھے اکہ نتہ بییہ رنگۍ بٹہ مسلمان بحث جاری۔ کیاہ ٲس پتاہ زِ عنقریب ییہ سہ دوہ ییلہ کشیرِ ہندس تواریخس امہ رنگۍ اکھ بوڈ ولگتن لگہِ۔!


text:
راتھ گوو فیس بکس پیٹھ شفیع شوق سند اکھ نوو غزل پی ڈی ایف اٹیچمنٹ کس صورتس منز اچانک نمودار، تہ پی ڈی ایف کھلتھ رود واریاہس کالس دلس تہ دماغس آورٲوتھ۔ شوق سندۍ اکثر غزل چھہِ شعرہ پتہ شعرہ کھلان تہ پرن وٲلس مضبوطی سان پننس گرفتس منز نوان۔ امۍ چھہِ امہ برونہہ تہِ واریاہ غزل ونۍ متۍ یم یتھے پاٹھۍ دلچسپ، متاثر کن، معنی تہ ماحول پرور زمین (قافیہ تہ ردیف) کہ دریافتکۍ نمونہ چھہِ۔ غزل چھہ پیش:
زنتہ گندہ باشہ کراں آو سہ آدن زنتہ
زنتہ کیہہ تام دوپن چھکھ ژہ میہ واتن زنتہ
از تہ چھیہ زون پکاں سیتۍ ژیہ پاتھلۍ پرژھنم
زنتہ ببرایہ پھلتھ آیہ سۅ لامن زنتہ
لوب اوسس نہ، نہ کانہہ برم، اونکھ تہ ترووکھ
زنتہ پوک دور تہ ہیتھ آو سہ پانتھن زنتہ
آنگنہ چہ یارِ وری ساس گژھتھ بو ژھورس
زنتہ کاون وہاں بوو یہ شامن زنتہ
خوابہ منزۍ خواب منزۍ خواب وچھن کم چھا
زنتہ بر ووتھ چھہ گژھاں بند چھہِ ڈیشن زنتہ
بیون تہ نون روے ژیتس آو بیہ بتھۍ بیرِ اندر
زنتہ بازر نہ، گہل سرون تہ شہل ون زنتہ
از تہِ یخ بستہ چھہ موسم تہ گرم کل چھیہ مگر
زنتہ پھول سونتھ تہ مشکیوو زبر ون زنتہ
دوررکۍ پردہ ملاقاتہ طلب زورآور
زنتہ شوقس چھہ مژر ڈیشہِ یہ ہن ہن زنتہ
شاعری کیا چھیہ اگر نے یہ وضع کانہہ پھٹری
زنتہ گتہ گیور گندر معنہ تہ متنن زنتہ
میہ کٔر زمینچ کتھ۔ امہ غزلہ کس دویمس دویمس مصرعس منز چھہ غزلک کلیدی لفظ "زنتہ” دۅیہ لٹہِ اننہ آمت، شروعس منز تہ اندس پیٹھ۔ یۅہے چھہ امیک بل تہ ول۔ غزلکۍ سٲری تجربہ چھہِ امی زنتہ پیٹھہ زنم لبان تہ اتھۍ زنتہ ہس پیٹھ زایل گژھان۔ یہ ول چھہ امہ کین تجربن ہنز شدت پرن وٲلس کامیاب پاٹھۍ ژینناوان۔ قافیہ تہ ردیف چھہ باقین لفظن سیتۍ رٔلتھ /ن/ آوازِ ہند اکھ زبردست تکرار پیدہ کران یمہ کنۍ اتھ غزلس اکھ مخصوص صوتی کردار میلیومت چھہ۔ امیک ردیف ژھۅچہ آوازِ پیٹھ اند واتنہ سیتۍ تہِ چھہ یہ غزل الگ ہیو نیران۔ پتیمن دہن ورین منز گوو متحرک آوازن پیٹھ اند واتن والۍ قافیہ/ردیف ورتاونس منز ہریر یمہ کنۍ آہنگس منز خوشگوار تبدیلی ہند احساس گژھان چھہ۔ زمین کتھہ پاٹھۍ ہیکہِ غزلہ کس معنیس ہم آہنگ ٲستھ، یہ غزل چھہ امچ اکھ بہترین مثال۔ کیا چھہ وننہ آمت تہ کتھہ پاٹھۍ چھہ وننہ آمت، یم دۅشوے چیز چھہِ میانہِ خاطرہ مساوی طور اہم، مگر شوق سند یہ غزل چھہ ‘ کتھہ پاٹھۍ چھہ وننہ آمت’ چہ اہمیژ ہنز تہِ اکھ بہترین مثال پیش کران۔ شوق چھہ نہ یمن شعرن منز شاید تیتھ کانہہ تجربہ پیش کران یُس تمہ کہ ‘کیا چھہ وننہ آمت’ کہ وجہہ اہم آسہِ، حالانکہ شوق چھہ پننین غزلن منز سۅ کٲم تہِ آسانی سان تہ کامیاب پاٹھۍ کٔرتھ ہیکان۔ مثلا یہ شعر:
اپارِ کٹھہِ شبس بزم روز سحرس تام
یپارِ میون کُنیر ہُن، ہنیوو تور نہ اپور
امہ قسمکۍ شعر چھہ نہ عام طور غزلس منز میلان یمیک وجہ یہ چھہ زِ غزلہ کین تجربن ہند دایرہ چھہ اتھ صنفس سیتۍ یوتاہ مخصوص زِ تمہ نیبر نیرتھ چھہ شعری جمالیاتک مسلہ پیدہ گژھان۔ تنقید ٲسن، افسانہ ٲسن یا شعر، شوق سنز زبان چھیہ سیٹھا غیر آرایشی تہ واریاہن معاملن منز غیر استعاراتی تہِ ۔ سہ چھہ صرف اکھ صورت حال پیش کٔرتھ قاری یس آوراونک فن زانان۔
پانس پتہ ینہ واجنین پُیین منز اکہ طرفہ پنن آدن کال وچھن تہ سیتی دوشویی طرفو دوریر تہ واتنییارک مسلہ تہِ ژینن ، یہ چھہ گۅڈنکہ شعرک موضوع۔ شرس تہِ چھیہ پتاہ ز یہ شخص چھہ امس کیہہ تام واتان، کیہہ تام امہ مۅکھہ زِ پُیین ہندِ دورِرہ کنۍ چھیہ رشتچ نزدیکی تہ پہچان تہِ متاثر گژھان، یہ کیہہ تام چھہ متکلم سند طرفہ تہِ واتنیار کس مسلس کن اشارہ کران۔ ارادتا گرنہ آمتیو استعاراتی اظہارو نش چھہ شوق دور روزنچ کوشش کران، اگر شعر پانہ اکھ استعاراتی صورت حال پیش کرِ سۅ چھہ بیاکھ کتھ۔ سارنے شعرن ہنز تشریح چھیہ نہ ضروری تکیاز پریتھ شعر چھہ سیود سادہ لفظن ہند مرکب۔
کینژو شخژو کور یہ غزل فیس بکس پیٹھ نظرانداز شاید امہ کنۍ زِ اتھ منز چھہِ روایتی فارسی عروض کنۍ کینہہ مصرعہ پھٹان، یتھ سیتۍ میہ اتفاق چھہ، مگر زہ کتھہ چھیہ اہم، اکھ یہ زِ شوق سند شعر چھہ باوجود امہ معمولی کمزوری پننہ شعری قوتہ کنۍ متاثر کران، دویم یہ شوق چھہ شاید آہنگ کہ خاطرہ وزن صرف اکھ ریفرنس پواینٹ زٲنتھ ورتاوان۔ تمیک مطلب کیا گوو؟ تہِ فکرِ ترُن چھہ نہ یمن دوستن ہندِ خاطرہ ممکن۔


text:
رسول میر سند اکھ شعر چھہ:
در دورِ حسنت چشمہ وچھتھ کاسہ گدا چانۍ
خورشید تے جمشید ہیتھ چھی جام نگارو
اتھ شعرس متعلق چھہ بقول نذیر آزاد، غلام رسول ملک پننس رسول میر مونوگرافس منز حافظ شیرازی سندس اکس شعرس سیتۍ مقابلہ کٔرتھ ونان ” فرق صاف ظاہر ہے، رسول میر خورشید اور قدیم پارس کے شہنشاہ جمشید کو یکجا کرتے ہیں ۔۔۔(جو) آپس میں کوئی نقطۂ اشتراک نہیں رکھتے۔”
یہ نقطۂ اشتراک ہاونہ خاطرہ چھہ نذیر آزاد یم مناسبتہ ژھانڈان:
1) معشوقہ سنزہ اچھ تہِ چھیہ بانہ چالہِ یمن منز اوش، شراب یا نور بٔرتھ چھہ
2) خورشید تہِ چھہ بانہ چالہِ یتھ منز زژہ یا نور بٔرتھ چھہ
3) جمشید سند جام تہِ چھہ بانہ چالہِ یتھ منز دنیا بٔرتھ چھہ
4) کاسہ چھہ بمعنی بیچھہ بانہ یُس ژھور چھہ تہ برنہ یُن چھیہ امچ خواہش
5) مگر خورشید تہ جمشید سندس جامس چھیہ محبوبہ سنزن اچھن برونہہ کنہِ بیچھہ بانک درجہ یعنی بانہ چالہِ اسنہ کنۍ خورشید تہ جام جمشیدس منز ہشر تہ یم چھہِ شعرس منز مشبہ کھوتہ کم تر ماننہ آمتۍ۔ یتھہ کنۍ چھیہ یمن ہنز مناسبت
اوت تام گیہ کتھ صحیح۔ نذیر آزادن چھہ شمس الرحمن فاروقی سندیو تحریرو پیٹھہ لفظن ہند اول وانگن کڈتھ تمن ہنزہ مناسبتہ تلاش کرنہِ ہیوچھمت۔مگر نہ چھیہ غلام رسول ملکس پتاہ تہ نہ نذیر آزادس زِ یہ خورشید تہ جمشید کیازِ چھہِ رسول میرن یکجا کرۍ متۍ۔ امیک جواب چھہ تتھ روایتس منز یتھ اسۍ وۅنۍ واقف چھہِ نہ۔ حقیقت چھیہ یہ زِ جمشید و خورشید ناوہ چھیہ مہروہاہ، وامق عزرا تہ ہما ہمایون، شیرین فرہاد تہ لیلی مجنون دلیلن ہندۍ پاٹھۍ اکھ عشقیہ داستان یۅس مثنوی ین منز بیان چھیہ کرنہ آمژ۔ مولانا رومی تہِ چھہ کران۔ جمشید چھہ چین کس بادشاہ سند نیچو تہ خورشید روم کس بادشاہ سنز کور۔ جمشید چھہ خورشیدس خوابس منز وچھان تہ تس عاشق گژھان۔ پتہ تس حاصل کرنہِ نیران تہ جنگ و جدل کران۔ بہرجال، یۅہے چھہ اتھ شعرس منز یم زہ ناو یکجا کرنک اصل وجہ۔ داستان پرتھ نیرِ رسول میر سندس شعرس شاید بییہ ہن پھٹھ۔
پس نذیر آزادنہِ لفظہ تفتیش برونہہ چھیہ جمشید و خورشید اتھ شعرس منز اکھ تلمیح۔
محمد یوسف ٹینگ چھہ پننس مرتب کلیاتس منز لفظن ہندین معنی ین سیتۍ جمشید تہ خورشید وول مصرعہ دوان تہ معنی رنگۍ چھس لیکھان "ایرانک بادشاہ یس جام جم اوس یمہ منزہ ساری دنیاہک حال بوزنہ اوس یوان۔” گویا ٹینگس تہِ چھیہ نہ خبر ز جمشید تہ خورشید چھیہ عشقہ داستان یہند ذکر اتھ شعرس منز چھہ آمت۔
ناجی منور چھہ کلیات محمود گامی یس منز صفحہ 204 پیٹھ زبانۍ روایتک اکھ بٲتھ دوان یُس یتھہ پاٹھۍ شروع چھہ گژھان:
قیصر رومنۍ ہاے دخترۍ یے
ٲخر درایکھ پرۍ یے ذاتھ
بۅنہ کنہِ چھہ قیصر رومس پیٹھ نوٹ لگٲوتھ لیکھان "یہ بٲتھ چھہ باسان کمہِ تام مثنوی ہند حصہ یۅسہ زن رٲومژ چھیہ۔” ضرور چھہ یہ امی جمشید و خورشید مثنوی ہند حصہ اوسمت یۅس محمود گامی ین ترجمہ آسہِ ہے کرمژ یا ممکن چھہ پورہ آسہِ ہن نہ کرمژ۔ قیصر رومنۍ کور ٲس خورشید۔ کشیرِ منز چھہ نہ از وۅنۍ امہ مثنوی کیا امہ عشقیہ داستانک تہِ کانہہ علم۔ رسول میرس چھہ امیک علم اوسمت تہ شاید آسہِ ہن محمود گامی سنز مثنوی تہِ وچھمژ۔
دورِ حسنت چہ جایہ چھہ غلام محمد شاد گِردِ چشمت دوان۔ اصل کیا چھہ بہ ہیکہ نہ کینہہ ؤنتھ مگر یہ چھہ نہ تران فکرِ یم حضرات کتھہ پاٹھۍ چھہ اکۍ سے لفظس کتہِ کور واتناوان؟ ییژ فرق وچھتھ چھہ میہ شک گژھان امہ شعرکۍ ساری لفظ چھا تہِ رسول میرنۍ ۔ بہرحال، نذیر آزاد چھہ دور لفظس متعلق ونان ” شعرس منز چھہ دورِ حسنت وننہ آمت تہ دورک اکھ معنی چھہ حکومت۔” یہ چھیہ حقیقت، مگر نذیر آزاد چھہ شعرکس پننس بحثس منز مشراوان زِ دورک مطلب چھہ گردش تہِ یُس جام کہ مناسبتہ زیادہ اہم چھہ۔
اچھا جمشید اوس اکھ ایرانی حکمران تہِ۔ اوستا زبانۍ منز چھہ جمشیدک مطلب "تابان” تہِ یۅس آفتاب (خورشیدچ) تہِ اکھ خاصیت چھیہ۔ فردوسی چھہ ونان زِ جمشید اوس کلس پیٹھ سۅنہ سند تاج تھاوان تہ ییلہ سہ لعل و جواہرات وٲلس تختس پیٹھ بیہان اوس سہ اوس زن آسمانس منز آفتاب آسان۔
برآمد بر آن تخت فرخ پدر
به رسم کیان بر سرش تاج زر
گویا کیا خورشید تہ کیا جمشید یم چھہ اکی چیزکۍ زہ پاس۔
ٲخرس پیٹھ کرن بہ مرزا غالب سند اکھ شعر پیش یُس رسول میر سندس شعرس سیتۍ پرن گژھہِ۔ خبر غلام رسول ملکس کونہ یہ شعر یاد پیومت؟ نذیر آزادس تہِ چھہ نہ یہ شعر ذہن نشین نتہ کرہے سہ اتھ ضرور نقل:
زکاتِ حسن دے اے جلوۂ بینش کہ مہر آسا
چراغ خانۂ درویش ہو کاسہ گدائی کا


text:
مفعول فاعلات مفاعیل فاعلن (مضارع)
مفعول مفاعیل مفاعیل فعولن (ہزج)
عروضی وزن چھہ نہ زبانۍ ہند آہنگ بلکہ آہنگک اکھ مخصوص سانچہ۔ زبانۍ ہند آہنگ سیتۍ سیتۍ پکناونہ خاطرہ چھیہ یمن سانچن ہنزہ مختلف صورژہ مختلف زبانن منز مستعمل یا رایج۔ مثلا مضارعک یہ وزن چھہ فارسی یس منز ہزج کس وزنس مقابلہ یسلہ پاٹھۍ ورتاونہ آمت، کاشرس منز چھہ امیک الٹ۔ کُنہِ تہِ سانچس پیٹھ ہیکہِ کانہہ تہِ شاعر مشقہِ سیتۍ شعر ؤنتھ۔ ناممکن چھہ نہ کینہہ۔ یہ تہِ چھہ پوز زِ اکس شاعرس چھہ اکھ وزن ورتاونس زیادہ پہن وار یوان تہ بییس بیاکھ۔ مگر شاعر سنز یہ مشق تہ مہارت چھیہ نہ لازمی طور کُنہِ سانچہ کہ زبانۍ ہندس آہنگس سیتۍ ہم آہنگ آسنچ دلیل۔
کاشرس منز آو عروض محمود گامی سندِ وقتہ فارسی پیٹھے۔ فارسی والیو چھہ عروض نسبتا نرمی سان ورتوومت۔ یۅہے وجہ چھہ زِ سانۍ کاشرۍ شاعر تہِ رودۍ مہجورس تام امہِ عروض کس ورتاوس منز نرمی ورتاوان۔ ینہ پیٹھہ اسہِ اردوس سیتۍ تعلق سپد، اسہِ تہِ ہیژ عروضس متعلق سۅے شٹھگی ورتاونۍ یۅس اردو والین نالۍ چھیہ گمژ۔
پیٹھمہِ زہ کتھہ ذہنس منز تھٲوتھ پکو اسۍ اصل مسلس کن۔ میہ ووت واریاہ کال ونان زِ پیٹھم زہ وزن اگرچہ دۅن مختلف بحرن سیتۍ تعلق تھاوان چھہِ (مضارع تہ ہزج) مگر زحافہ لگۍ لگۍ چھہ یم دۅشوے اکھ اکس سیٹھا نزدیک آمتۍ، یوت زہ اکھ مصرعہ اگر اکس منز آسہِ تہ بیاکھ بییس منز ، آہنگس منز چھہ تنوعک احساس گژھان مگر مجروح گژھنک باس چھہ نہ لگان۔ نزدیک آسنہ کنۍ چھہِ اکثر شاعرن یمن منز گڑبڑ گژھان اگر تم رژھ کھنڈ تہِ غفلت ورتاون۔ یہندس گڑبڑس ونہ نہ بہ شعر پھٹن، البتہ ونہ بہ اتھ تنوع تہ یمہ کنۍ یہ مستحسن تہِ ہیکہِ ٲستھ۔ شعر پھٹن گوو ییلہ وزن مجروح گژھہِ ۔ اکھ مصرعہ اگر اکس وزنس منز آسہِ تہ بیاکھ بییس منز (بشرطیکہ تم آسن نزدیکی آہنگ) تتھ ونو نہ شعر پھٹن۔ امین کاملن چھہ اکھ غزل وونمت۔ مقطع چھس:
نالہ دتۍ رملن سریعن جامہ ژٹۍ
کاملنۍ وٲراگہ بیانی تہ اسۍ
اتھ غزلس منز چھہِ تمۍ دۅن بحرن (رمل تہ سریع) ہندۍ رکن فاعلاتن تہ مفتعلن رل کٔرتھ ورتاوۍ متۍ۔ کُنہ جایہ چھہ اکھ ورتاوان تہ کنہِ جایہ بیاکھ۔ اگر نہ کانہہ اتھ تقطیع کرنہِ بیہیہ، غزلک آہنگ چھہ نہ امہ قسمچ کانہہ ژینون دوان۔ دراصل چھہ کاملن ژیونمت زِ کاشرس منز چھیہ نہ ژھوٹ ماترا بدلہ زیٹھ ماترا ورتاونہ سیتۍ کانہہ بدآہنگی گژھان۔ یہ غزل چھہ تمیک ثبوت۔ وچھو کینہہ شعر:
بابہ آدم سۅرگہ سیلانی تہ اسۍ
پوشہ وُن اکھ عالما فانی تہ اسۍ
کیفہ نونک آولنۍ گردش تہ ہو
آنگنس پھوجمژ یہ ویرانی تہ اسۍ
سمیہ ٹھہراوک یہ ہندر آسماں
بتلہِ فضاہچ یہ روانی تہ اسۍ
سانۍ پروازن ستارن ہیوت خراج
واجہ ورٲیی سلیمانی تہ اسۍ
سون ازلی کھاتہ کمۍ مژروو وچھ
چون جمع خرچ زبانی تہ اسۍ
غزل پرتھ چھہ نہ آہنگ کہ مجروح گژھنک کانہہ باس لگان، حالانکہ اتھ منز چھہ زبردست تنوع۔ اتی چھہ 19 ماترا مصرعس منز تہ اتی چھیہ 18 حتی کہ 17 ماترا مۅژان۔ ماترا کم گژھنہ سیتۍ یا ہرنہ سیتۍ چھہ آہنگ مجروح گژھنک خدشہ روزان۔ مگر یہ غزل پٔرتھ چھا کُنہِ جایہ مصرعن ہنز روانی متاثر گژھان؟ اگر چھیہ نہ گژھان اسۍ کیازِ یم آزادی ورتاونس کھوژان؟ یژھہ آزادی چھیہ مختلف وزنن منز زحافن ہندِ بہانہ روا تھاونہ آمژہ۔ فاعلاتن (7 ماترا) ییلہ کینژن وزنن منز فعلاتن (بہ تحریک عین، 6 ماترا) ہیکہِ گژھتھ، فاعلاتن (7 ماترا) کیازِ ہیکہِ نہ مفتعلن (6 ماترا) گژھتھ؟ عروضی کتابہ تھاوۍ توکھ طاقچن پیٹھ۔
اسۍ ییلہ اکس وزنس منز فعلن فعلن (ماترا 22 22 = 8) چہ جایہ فعل فعولن (ماترا 12 221 = 8) کٔرتھ ہیکو، فاعلات (ماترا 1212 = 6) کیازِ ہیکہِ نہ مفاعیل (ماترا 1221= 6) بٔنتھ؟ عروضی کتابہ تھاوۍ توکھ ونہِ تہِ طاقچن پیٹھے۔
اسۍ چھہِ افاعیلن ہنزن شکلن سنان تتھ آہنگس نہ یمچ یم نمایندگی کران چھہ۔
مفعول فاعلات مفاعیل فاعلن (مضارع)
مفعول مفاعیل مفاعیل فعولن (ہزج)
یم فارسی وزن کیا چھہِ؟ ژکہ ماترا وزن، فرق چھیہ یہ زِ یمن منز چھیہ ماتراہن ہنز اکھ مخصوص ترتیب یۅس اہم چھیہ۔ وۅنۍ وچھو اسۍ یمن دۅن وزنن ہنزہ ماترا تاکہ افاعیلی شکلو بجایہ ییہ آہنگ برونہہ کن۔
122 1212 1221 212 (مضارع)
122 1221 1221 221 (ہزج)
دۅشونی وزنن منز چھہ ماتراہن ہند تعداد برابر یعنی 22 ماترا۔ دۅشونی وزنن ہند گۅڈنیک تہ تریم پود چھہ ہیوے۔ دویمس پدس منز چھہ ماترا تعداد برابر مگر ییتہِ اکس وزنس منز ماترا ہند ترتیب 1212 چھہ بییس منز چھہ 1221۔ یہ چھیہ ٹاکارہ فرق۔ مگر اگر اتھ تہِ وارہ پاٹھۍ سنو، امہ پدیک دویم حصہ چھہ ہوے: 12 (زہ تہ اکھ ماترا) ۔ فرق چھیہ گۅڈنکس حصس منز 12 چھہ 21 گژھان یعنی الٹ۔ وزنہ کس ورتاوس منز یہ انحراف چھا آہنگس متاثر کران؟ کنہ امہ سیتۍ چھہ تنوع پیدہ گژھان، سے تنوع یُس مختلف زحافات ورتاونہ سیتۍ پیدہ کرنہ یوان چھہ۔
وۅنۍ چھہ سوال ژورمہِ پدیک ۔ فاعلن/فعولن۔ وزنن منز کتھ ہوس پدس منز چھہِ زیادہ زحافہ تبدیلی واقع سپدان؟ ٲخری رکنس منز! کیازِ؟ تکیازِ اوت تام چھہ امہ برونہہ ینہ والین پدین منز آہنگ قایم آسان گومت تہ امہ ٲخری پدِ چہ تبدیلی سیتۍ چھہ آہنگ متنوع گژھان مگر خلل چھہ نہ پیوان۔ اگر فاعلن (212 = 5 ماترا) بدلہ فعولن (221 = 5 ماترا) ییہِ کانہہ بد آہنگی گژھہِ نہ۔
یہ گژھہِ نہ مشراون زِ عروضی سانچہ چھہ نہ اہم بلکہ سہ آہنگ یُس امہ سانچہ سیتۍ اسۍ شعرن منز پیدہ کران چھہِ۔ تتھ آہنگس منز اگر کانہہ تنوع یا تغیر پیدہ کرنہ ییہ سہ گژھہِ مستحسن زاننہ یُن۔
ٲخرس پیٹھ امہ مشاعرہ منزہ کم شعر آیہ میہ زیادہ پسند:
ّپھہہ وول واو آسہِ تہ قمرس تہِ پھورِ بولۍ
تاپس تہِ واپھ دیہ نہ اجازت تہ سوسنان
یتھ رٲژ ستھ چھیہ سانۍ یہاے ژانگۍ کرامات
کر تاپھ تراوِ زاپھ تہ کر ویگلہِ زمستان
مظفر عازم
برونہہ اوس بولبوش کراں لنجہ لنجہ پیٹھ
ازکل چھہ زیادہ نخل سکوتس تلے بیہان
رفیق راز
بعضے گناں گمانہ زِ کشکول چھم بدن
بعضے یہ خاکدان چھہ اسمانہ ہیور کھسان
شہزادہ گوو قتل تہ پری آسمان کھژ
رودے نہ کینہہ تہ کیازِ نہ وۅکلاں یہ داستان
شہناز رشید
خۅشبویہ کاروان یتین اوس خیمہ دتھ
تتھ جایہ نے چھہ پوش نہ بلبل نہ باغوان
لازم چھیہ تژھ پیپاس جگر آسہِ نارہ کھل
صحراوہ ناگہ راد یتھے چھا کھۅرو وزان
نذیر آزاد
زانہہ راتھ کھنڈ گزار یمن کھنڈرن اندر
ہاوے پنن وجارہ گومت خوابہ کاروان
نگہت صاحبہ
دزۍ دزۍ چھہ کُنہِ ژھیوان تہ ژھیوۍ ژھیوۍ چھہ کنہِ دزان
کتھ واوہ ہالہِ دل چھہ پننۍ گاشہ لے رچھان
الیاس آزاد
الیاس نش شعرس کٔر میہ رژھ کھنڈ تبدیلی معذرتہ سان۔
اچھا وچھو مضارع مثمن اخرب مکفوف محذوفس کتھہ پاٹھۍ چھہ سنطور واینہ یوان۔ یہ بوزان بوزان گژھہِ ہزج مثمن مکفوف محذوف تہ ذہنس منز انن!


text:
میہ تہِ آو اندرمہِ دیگہ پِستھ
وۅندہ ژھٹنس سپدس پابند
میہ چھہ نہ سیاستس سیتۍ کانہہ تعلق تہ نہ چھیم اتھ منز کانہہ دلچسپی، مگر کشیرِ سیتۍ تعلق آسنہ کنۍ تہ وری پتہ وری اتہِ کس خون خرابس پیش نظر چھس کُنہِ ساعتہ کانہہ کمینٹ کران۔ کمینٹ کٔرتھ اکثر پچھتاوان۔ کشیرِ ہندۍ حالات چھہِ سیٹھا پیچیدہ، بلکہ چھہِ سیاسی معاملات ہمیشہ پیچیدہ آسان تہ میہ ہِوس سادہ منوش سندِ خاطرہ چھہ زگ تہ پرون الگ الگ کڈن ناممکن۔
بہ چھس نہ ذاتی طور آزادی ہنزن تحریکن ہند دلدادہ، وجہ چھہ یتھ جمہوریت کس دورس منز چھہ نہ آزادی ہند سہ مطلب یس حملہ آور بادشاہن تہ ڈکٹیٹرن ہندس دورس منز آسان اوس۔ آزادی ہنزہ تحریکہ چھیہ غیر جمہوری دورن تہ غیر جمہوری حکومتن سیتۍ تعلق تھاوان۔ انسان کُنہِ تہِ ملکس منز ٲسۍ تن، سہ چھہ نہ توت تام آزاد یوت تام نہ تتھ ملکس تہ سماجس منز پایدار جمہوری روایت قایم آسہِ۔ کُنہِ ملکہ نش الگ نیرُن چھیہ نہ آزادی ہنز کانہہ گارنٹی، چاہے سہ الگ نیرُن مقامی تمدنی شناختس پیٹھ دٔرتھ آسہِ یا مذہبی شناختس پیٹھ۔ اسہِ نش چھہ ونکین دستیاب نظام حکومتن منز صرف جمہوریتے سہ نظام یتھ مقابلتا بہتر نظام ؤنتھ ہیکو۔ ازۍ کس دنیاہس منز گژھہِ سانۍ کوشش یہ روزنۍ زِ یتھ جایہ تہ یتھ ملکس منز اسۍ بسان آسو یا بسن پسند کرو، تتہِ جمہوری نظام قایم گژھنچ تھاوو یژھ تہ ییتہ یہ گۅڈے قایم آسہِ تتہ یہ نظام مزید مستحکم گژھنچ پژھ۔
یس ملک تہ سماج صحیح معنی یس منز جمہوری آسہِ تتھ منز چھہ پریتھ شخص آزاد۔ دنیاہس منز ٲس ساسہ بدین ؤرین بادشاہت چلان۔ سہ اوس اکھ نظام۔ جمہوریتس گوو نہ واریاہن ملکن منز ونہِ ہتھ ؤری تہِ۔ اکثر چھہ ونہِ کھۅکھشہ پکان۔ لہذا چھیہ صبرچ ضرورت۔ بادشاہتہ یِن نہ واپس، ڈکٹیٹرشپ ین نہ واپس۔ دنیا چھہ دۅہہ کھۅتہ دۅہہ اتھ معاملس منز ترقی کران۔ انسان چھہ نہ تبدیلی ویسے تہِ آسانی سان قبول کران، مفاد تھاوۍ توکھ الگے۔
انسان گژھہِ جذباتۍ ردعملو نش آزاد گژھن، جہالت نش آزاد گژھن۔ یہ دور چھیی نہ سہ دور یتھ منز سیاستس منز یا اعتقادس منز "رہنما” آسان ٲسۍ۔ یتھ دورس منز چھہ پریتھ شخص پننہِ خاطرہ پانہ ذمہ دار۔ امس چھہ کٲنسہِ پتہ پتہ پکنہ بجایہ پانہ سوچن۔ یہوے گوو جمہوری طرز عمل۔ سہ کیا چھہ سوچان تمیک اظہار گژھہِ صرف دۅن طریقن منز سپدُن۔ پنن موقف مدلل پاٹھۍ بیین برونہہ کنہِ تھاوُن تہ دویم پنن ووٹ ترٲوتھ۔ جمہوریتس منز چھہ پریتھ شخصس پنن موقف پیش کرنک حق تہ آزادی؛ تہ پنن ووٹ ترٲوتھ حکومتی نظامس منز شامل گژھنچ آزادی۔ جمہوری دور چھہ رہنماہن ہندِ بدلہ سیاست دانن تہ منتخب نمایندن ہند دور۔ عوامچ کٲم چھیہ یم منتخب کرنۍ تہ کٲم یمن حوالہ کرنۍ۔ اگر نہ مطلوب کٲم یہندِ دسۍ انجام ییہ، یم یِن نہ دوبارہ منتخب کرنہ۔ عوام اگر سیاستس منز پننۍ نمایندہ منتخب کٔرتھ تہِ سرگرم روزِ زانن گژھہِ، تمہ وقتہ تہ تمہ جایہ ہندۍ حالات چھہِ نہ صحیح۔
بہ ووتس یتھ نتیجس پیٹھ زِ کشیرِ ہند مسلہ گژھہِ جمہوری طریقے حل۔ یعنی راے شماری۔ وجہ یہ زِ یہ مسلہ اگر نہ جمہوری طور حل کرنہ آو، یہ روزِ نوسور بٔنتھ بار بار یتھے پاٹھۍ کلہ کڈان تہ خون خرابہ تہ روزِ چالو۔
بہ چھس اکس ملکس منز روزتھ اتیک فرمابردار شہری تسلیم کٔرتھ پنن پان تمہِ انسانیتک اکھ اٹوٹ حصہ زانان یُس یتھ سارۍ سے زمینس پیٹھ مختلف جاین، شکلن، رنگن تہ سوچن منز چھکرتھ چھہ، اکہ گلشنکۍ پاٹھۍ، پتہ زن چھس بہ کاشرے!


text:
"بٲتن الگ الگ تاریخ آسن چھہ نہ ضروری تکیازِ شاعری چھیہ نہ تاریخواری مطابق
مۅلۅن سپدان۔ وۅنۍ گوو فروعی معاملہ ؤنراونس چھہِ کم کاسہِ مدد کران۔”
— امین کامل، سرنامہ ‘یم میانۍ سۅخن’
"شاعری چھیہ دورن منز لیکھنہ یوان، دۅہن تہ ؤرین منز نہ۔ مگر یہ تہِ گژھہِ
یاد تھاوُن زِ داہ ؤری تہِ ہیکہِ اکھ دور ٲستھ، خاص کر تیزی سان
بدلونس وقتس منز۔”
— منیب الرحمن
شفیع شوقن لیوکھ کاشرِ ادبک تواریخ یُس اکھ بوڈ کارنامہ چھہ۔ میہ چھہ امیک گۅڈنیک ایڈیشن وچھمت یتھ منز واریاہ خٲمیہ آسہ۔ تنہ پیٹھہ آے اتھ زہ تریہ ایڈیشن تہ میہ چھیہ وۅمید گۅڈنکہ ایڈیشن چہ ساریۍ حٲمیہ آسن درو سپزمژہ تکیازِ شوقس ٲس پانہ تمن خٲمین پیٹھ نظر۔ امہ تواریخ علاوہ چھیہ ضرورت زِ کاشرِ ادبہ کس جدید دورس پیٹھ، یُس 1960 پیٹھہ 1980 تام جاری رود، ییہ تواریخی کٲم کرنہ۔ یہ کٲم گوژھ یونیورسٹی ہند کانہہ طالب علم انجام دین۔ یہ ہیکہِ پی ایچ ڈی یک تہِ موضوع بٔنتھ۔
کمۍ کیا لیوکھ تہ کر لیوکھ، پتھ کُن لیکھۍ متین چیزن کر تہ کٲژا تبدیلی آیہ کرنہ یمن کتھن پیٹھ گوژھ تحقیق سپدن۔ ادبچ روایت چھیہ نہ ٹی ایس ایلیٹ، جیرالڈ مینلی ہاپکنز سنزہ کتھہ چکاونہ سیتۍ قایم گژھان، نہ چھیہ سۅ خالص کتابہ چھپاونہ سیتۍ قایم گژھان یوت تام نہ اتھ تمام کارکردگی اندۍ اندۍ اکھ ادبی کلچر کھڑا گژھہ،ِ یوت تام نہ یمن چیزن پیٹھ کتھ گژھہِ۔ کتھ چھہ نہ مطلب صرف تجزیہ تہ تنقیدی مضمون بلکہ لیکھن والین، تہنزِ زندگی، تہنزن کتابن، تہندس کلامس متعلق پریتھ کونہ کتھ سپدِِ۔
سانین بزرگ ادیبن چھہِ ہمیشہ پننین چیزن غلط سنہ تلہ کنہِ دینک عادت اوسمت۔ کلیات مہجورس منز چھہ واریاہن چیز ن غلط سنہ دِتھ، دینا ناتھ نادم سنزِ کتابہِ منز چھہ واریاہن چیزن ٲنی مٲنی سنہ دِتھ۔ تس چھہ نہ یہِ تہ یاد روزان زِ امہ برونہہ ہے میہ اتھۍ چیزس اکھ سنہ دیت، از کتھہ پاٹھۍ دمس بیاکھ سنہ۔ رحمن راہی یس اوس عادت یہ زِ سہ یُس تہ چیز کنہِ رسالس سوزان اوس تتھ اوس شیہ ؤری، داہ ؤری پرون سنہ تلہ کنہِ دتھ تھاوان۔ زن اوس سہ پنن کلام دہن ؤرین پتھ تھٲوتھ پرانہِ شرابکۍ پاٹھۍ مارکس منز کڈان۔ یہ اوس سہ اکھ سوچتھ سمجتھ گپلہ کران۔ امین کامل، مظفر عازم ہوین شاعرن اوس نہ یہ مسلے تکیازِ یم ٲسۍ سیتی کتابہ چھپاوان۔ کاملن چھپاوِ 1972 تام ژور شعرہ سۅمبرنہ، مظفر عازمن تہ چھپاوِ 1974 تام زہ سۅمبرنہ، مگر باقی شاعر رودۍ کلامہ پتھ کن تھاوان۔ وجہ اوس صاف یتھ پیٹھ بییہ کنہِ ساعتہ کتھ گژھہِ۔
نادم، فراق تہ راہی رودۍ گوش دوان حالانکہ کلچرل اکاڈمی ٲس یہند کلام چھپاونہ خاطرہ ہمیشہ تیار۔ ٲخرس پیٹھ نیہ یمو کنی کتابا چھپٲوتھ، یمن منز چیزن سنہ سیتۍ سیتۍ لیکھکھ چھہِ، یم اکثر غلط چھہِ۔ یہند یہ وطیرہ وچھتھ ژٔٹ کاملن سلی کتھ۔ تمۍ چھپٲو نہ 1972 پتہ کانہہ کتاب بلکہ سپد سہ 1980 پتہ کاشرِ ادبی ماحول تہ کشیرِ ہندِ ماحولہ نش یوت بدظۅن زِ تمۍ کور شاعری ہند کارخانے بند۔ صرف لیچھن تم خاص نظمہ مثلا تٲے نامہ، حمد تہ لڈی شاہ بیترِ یمن منز تمۍ دراصل اتھ صورت حالس پیٹھ افسوس ظاہر کورمت چھہ۔ اکہ قسمکۍ مرثی۔ ییلہ کامل 2001 منز امریکہ کس چکرس پیٹھ آو اتی نیو میہ تسند سورے کلام تہ کورم جمع کتابہ ہندس صورتس منز۔ نیب رسالہ منزہ تہِ کوڈم قصیدہ تہ باقی نظمہ یم 1972 برونہہ چھپیمتۍ ٲسۍ مگر کاملس اوس نہ کنہِ کتابہ منز شامل کرنک موقعہ میولمت۔ امۍ سنزِ عدم دلچسپی کنۍ لگۍ اتھ کتابہ چھپاونس پانژھ شیہ ؤری۔ تہِ ٲس نہ تس وۅنۍ یہ کلام چھپاونس منز دلچسپی۔
کامل چھہ کاشر ادب رسالس 1967 منز پنن تازہ غزل بحثہ خاطرہ سوزان:
بہار پوک نہ اگر چانہِ ترایہ گرایہ میہ کیا
گلالہ داغ جگر ہیتھ چھہ جایہ جایہ میہ کیا
راہی تہِ چھہ غزل سوزان تہ اتھ تلہ کنہِ لیکھان 1958۔ دہہِ وہرۍ پرون یہ غزل چھپاونک کیا مقصد چھہ اوسمت؟ دہن ؤرین اوس نا امۍ کانہہ نوو غزل وونمت؟ کنہِ یہ اوس تیتھ زبردست غزل یس نہ اگر چھپہِ ہے تہ نقصان گژھہِ ہے۔ وچھو غزل کیا اوس یُس دہہ وہرۍ چھپاون ضروری اوس:
بلۍ تہِ نو آو یہ رنگ حسن خیالس یارو
داغ تھاواں ہا وچھم سونت گلالس یارو
اگر یہ غزل پزۍ پاٹھۍ 1958 ہک اوس۔ راہی سند یہ 1967 منز چھپاوُن چھیہ مندچھ۔ 1967 منز اوس کاشرس منز تہِ دۅہ کتہِ کور ووتمت۔
کامل چھہ سوزان اتھۍ رسالس 1976 منز پننۍ زہ غزل:
سمے صدا چھہ ژہاں سنگرن جگر کس پتھ
گگن ہوا چھہ تلاں تارکن مژر کس پتھ
تہ
لکھ چھہِ پھیراں عجیب باوتھ ہیتھ
معنہ روستے حسیں عبارتھ ہیتھ
راہی تہ چھہ پننۍ نطم "آورن” سوزان ، تلہ کنہِ چھس تاریخ لیکھان 1970۔ شیہ وری پتھ۔
راہی یس کیازِ پننین چیزن تلہ کنہِ تاریخ لیکھنک ضرورت پیوان؟ دویم کتھ سہ کیازِ ہمیشہ شیہ ؤری، داہ ؤری پرون کلام چھپاونہ خاطرہ سوزان؟
یم چھیہ سوچنس لایق کتھہ۔ تۅہہ نش ما کٲنسہِ جواب؟


text:
تاکید چھہ کنہِ لفظس پیٹھ زور تراونہ خاطرہ ورتاونہ یوان۔مثلا: ‘راتھ ٲس سردی۔’
اتھ جملس منز چھہِ تریہ لفظ۔ اگر سون مراد یہ آسہِ زِ سردی چھیہ نہ از بلکہ ٲس راتھ، تیلہ تراوو اسۍ یہ جملہ ادا کرنہ وزِ ‘راتھ’ لفظس پیٹھ زور۔ اگر اسہِ یہ ونن آسہِ زِ اتھ منز چھہ نہ کانہہ شک زِ راتھ ٲس سردی، تیلہ تراوو اسۍ ‘ٲس’ لفظس پیٹھ زور۔ تہ اگر سردی ہنز شدت ہاونۍ مراد آسہِ، تیلہ تراوو اسۍ ‘سردی’ لفظس پیٹھ زور۔
جملہ کس کنہِ لفظس پیٹھ معنی کہ لحاظہ باقی لفظن مقابلہ زیادہ زور تراوُن چھہ واریاہن زبانن منز رایج۔ معنیس سیتۍ واٹھ آسنہ کنۍ ونو اسۍ اتھ معنوی تاکید۔ معنوی تاکید چھہ نہ وزنن ہنز بنیاد بنتھ ہیکان، تکیازِ امیک تعلق چھہ جملس سیتۍ تہ اکس جملس منز ہیکن نہ اکہ کھۅتہ زیادہ معنوی تاکیدہ ٲستھ۔ (راہی چھہ امی تاکیدچ مثال دتھ تاکیدی وزنک جواز پیش کران۔) البتہ کینژن زبانن منز چھہ جملہ کین اڈین لفظن پیٹھ زیادہ زور یا تاکید پیوان تہ اڈین کم یتھ معنی بجایہ زبانۍ ہندس آہنگس سیتۍ تعلق چھہ۔ اتھ ونو اسۍ لسانی تاکید۔ مثالہِ پاٹھۍ نمون انگریزی زبان۔ مثلا یہ جملہ:
اتھ جملس منز چھہِ صرف زہ لفظ یمن پیٹھ تاکید چھہ۔ تاکید کنۍ چھہِ انگریزی زبانۍ منز دۅیہ قسمکۍ لفظ۔ اکھ قسم گوٚو تم لفظ یم جملک بنیادی معنی پیش کران چھہِ یعنی پیٹھمہِ جملکۍ liberate تہ tomorrow ، تہ بیاکھ قسم گوٚو تم لفظ یم جملک گرامر پیش کران چھہِ یعنی پیٹھمہِ جملکۍ They, will تہ me۔ گۅڈنکہ قسمکۍ لفظ یعنی اسم تہ فعل (صفت بیترِ تہِ) چھہِ تاکید والۍ تہ دوٚیمہِ قسمکۍ لفظ یعنی اسم ضمیر تہ حروف جار بیترِ چھہِ عام طور غیر تاکیدی۔
تاکیدی وزنن اندر چھہ شعرن منز لفظن ہند تاکید گنزرنہ یوان۔ یہ چھہ ہیجلۍ وزنکۍ پاٹھۍ سادہ وزن۔ ییتہِ ہیجلۍ وزنن منز ہیجلین ہند یکسان تعداد آہنگک اصول بنان چھہ، تاکیدی وزنس منز چھہ تاکیدن ہند یکسان تعداد آہنگ پیدہ کران۔
آرل سٹاین تہ جارج گریرسن ہویو یورپی محققو چھہ یہ خیال پیش کوٚرمت زِ کاشرِ شاعری منز ، واکھ ہیتھ، چھہ تاکیدی وزن ورتاونہ آمت، حالانکہ سانۍ زبان چھیہ نہ تاکیدی زبان۔ اتھ منز چھہ نہ لسانی تاکید یعنی جملن منز چھہ نہ اڈین لفظن پیٹھ زیادہ تہ اڈین پیٹھ کم زور تراونہ یوان۔ مگر گریرسن سندِ خیالہ چھہِ لل واکھن منز فی مصرعہ ژور تاکید برابر وقفن پیٹھ ورتاونہ آمتۍ۔ مثلا
آمہِ پنہ سدرس ناوِ چھیس لمان
کتہِ بوزِ دے میون میہ تہِ دی تاٰر
آمین ٹاٰکین پونۍ زن شمٰان
زو چھم بریمان گرہ گژھہ ہٰا
ہیجلین تلہ ( -) رکھ تراونہ سیتۍ چھہ پریتھ مصرعس منز ژورن جاین تاکید ہاونہ آمت۔ یمن لفظن یا لفظن ہندین حصن پیٹھ تاکید چھہ، تم چھہِ مقابلتہ زورہ سان یعنی پھورہ کہ تھزرہ سان پرنہ یوان۔ مگر تاکید چھہ نہ واکھن ہندِ وزنچ بنیاد۔ یعنی واکھن ہند تاکید چھہ نہ لسانی یا عروضی حقیقت تھاوان بلکہ چھہ یہ بقول امین کامل پرنک اکھ خاص طرز۔ حقیقت چھیہ یہ زِ واکھن منز تہِ چھہ بنیادی طور ہیجلۍ وزنے ورتاونہ آمت۔ مثلاوچھو امہ واکھچ ہیجلۍ تقطیع ۔
گۅڈنکس تہ تریمس مصرعس منز چھہِ 8 ہیجلۍ تہ دوٚیمس تہ ژورمس مصرعس منز چھہ7 ہیجلۍ ورتاونہ آمتۍ، یوس اکثر واکھن ہنز وزنی ترتیب چھیہ ۔ سادہ تاکیدی وزنن منز چھہ نہ مصرعن منز ہیجلین ہند تعداد یکسان آسان، بلکہ چھہ ہیجلۍ تعداد کُنہِ ضابطہ ورٲے ہران/کم گژھان۔ مثالہ پاٹھۍ وچھون برونہہ کن کمنگس سنز مختصر نظم۔مگر واکھن منز چھہ ہیجلۍ تعداد یکسان۔ یہ چھہ تتھۍ وزنس منز ممکن یتھ منز ہیجلۍ گریند ورتاونہ آسہِ آمژ۔ کاشرس بول چالس منز چھہ لفظن پتہ کنہِ ینہ والۍ ژھوٚٹۍ ہیجلۍ (یعنی ژھوٚٹۍ مصوتہ : زیر تہ عینہ زیر) دباونک رحجان۔ اتھ دجحانس تحت چھہِ اکثر لوکھ یتھین لفظن مثلا "زبانہِ” بدل زبانۍ”، "شاعرییہ” بدلہ "شاعری”، "زندگیہ” بدلہ "زندگی” ، "نِشہ” بدلہ "نِش” تہ "بدلہ” بدل "بدل” بولان تہ لیکھان۔ یہ رحجان چھہ سانہِ شاعری تہ وزنس پیٹھ تہِ اثرانداز۔ پیٹھمس واکھس منز وچھو بنمین لفظن منز کتھہ پاٹھۍ چھہِ ٲخری ہیجلۍ دبان۔
آمہِ = آ+مہِ < آمۍ
پنہ = پ+نہ < پنّ
ناوِ = نا+وِ < ناوۍ
کتہِ = ک+تہِ < کتۍ
بوزِ = بو+زِ < بوزۍ
مٮہ تہِ = مٮہ+تہِ < میتۍ
گرہ = گ+رہ < گرّ
گژھ = گ+ژھ < گژھّ
دِیہِ = دِ+یہِ < دی
یمن لفظن منز چھہِ زیرِ یعنیِ[اِ] مصوتس پیٹھ مشتمل اند ہ ہیجلۍ ہلکہ تالرۍ تہ عینہ زیرِ یعنی [إ] مصوتس پیٹھ مشتمل اند ہ ہیجلۍ ہلکہ مشدد حالت پیدہ کران۔ وچھو یہ صوتی عمل بنمین مصرعن منز تہِ یم فارسی عروض مطابق وننہ چھہِ آمتۍ۔
قدم تہ سوٚدرہ طلاطم سمے تہ وتہ وٲناکھ (کامل)
و+تہ< وتّ
حسن نہ کنہِ تہِ ژۅاپارۍ حے تہ سین تہ نون (کامل)
ک+نہِ < کنۍ
اگر گرہست دیی موقعہ کانہہ تہ اسہِ کن آکھ (کامل)
ا+سہِ < اسۍ
یا پزِ نہ وۅں پشرُن یہ پنن زۅہرقہ واوس (راہی)
پ+زِ < پزۍ
یا لول تہ رتہ زول نتے د ٕے تہ اماوس (راہی)
ر+تہ < رتّ
بییہِ کیا چھہ مدعا حسنک بییہِ کیا چھہ ندا عشقک (راہی)
ب+یہِ < بیۍ
پے آم دہلۍ گاشہِ ژندر کڈِ نہ بمن واش (عازم)
ک+ڑِ < کڈۍ
اچھہِ دارِ مثرر اوس اچھر ڈولہِ بٔرم راتھ (عازم)
ا+چھہِ < اچھۍ
تژھ تٍر یوان ٲس زِ رتھ شٹھہِ ہے رگن منز (عازم)
ش+ٹھہِ < شٹھۍ
وُنہِ اوس مٮہ حیرت تہِ رژھا خوف تہِ اتھۍ منز (راز)
وُ+نہِ < ونۍ
اتھۍ منز میہ کھژم کیف تہ پییہِ نندرِ زۅلا ہش (راز)
پ+یہِ < پیۍ
رژھرتھ چھیہ اگر تھونہِ تہ لگہِ نار حریرس (راز)
ل+گہِ < لگۍ
یہ گژھہِ یاد تھاون زِ خط کشیدہ لفظن ہندۍ ٲخری مصوتہ دباونۍ چھیہ نہ کانہہ عروضی مجبوری بلکہ یتھ پاٹھۍ میہ پیٹھہ کنہِ ووٚن کاشرِ بول چالک اکھ مخصوص صوتی عمل یس سٲنس پریتھ وزنہ نظامس منز تہِ نوٚن چھہ۔ اتھ صوتی عملس چھہ سانہِ زبانۍ ہندس بدلونس صوتی مزازس سیتۍ رشتہ یتھ کن امین کاملن یہ ؤنتھ اشارہ کوٚرمت چھہ زِ کاشرس آہنگس منز چھیہ نہ زہ ژھۅچہ آوازہ (یعنی زہ ژھۅٹۍ ہیجلۍ) اکس اکھ پتہ یوان تکیازِ یہ چھہ سٲنس مزازس خلاف۔یہ صوتی عمل چھہ زیادہ تر تمن لفظن منز سپدان یم دۅن ژھۅٹین ہیجلین پیٹھ مشتمل چھہِ۔
خالص تاکیدی وزنچ مثال دمو اسۍ E. E. Cummings سنزِ یمہِ نظمہِ سیتۍ۔
what if a much of a which of a wind (10)
gives the truth to summer’s lie; (7)
bloodies with dizzying leaves the sun (8)
and yanks immortal stars awry? (7)
Blow king to beggar and queen to seem (9)
(blow friend to fiend: blow space to time) (8)
— when skies are hanged and oceans drowned, (8)
the single secret will still be man… (9)
اتھ منز چھہِ فی مصرعہ ژور تاکید یم بولڈ یعنی مۅٹیو حرفو سیتۍ تہ تلہ رٕکھہ ترٲوتھ ہاونہ چھہِ آمتۍ۔ سیٍتی چھہ پریتھ مصرعہ کین ہیجلین ہند تعداد بریکٹن منز دنہ آمت۔ ظاہر چھہ زِ (واکھن برعکس)ہیجلین ہند تعداد چھہ نہ یمن مصرعن منز یکسان۔ البتہ چھہ تاکید یمن مصرعن منز یکسان طور بٲگرتھ یمہ کنۍ آہنگ پیدہ چھہ گوٚمت۔ یہ آہنگ چھہ تسندِ خاطرہ ژینن مشکل یمۍ سنز زبان تاکیدی آسہِ نہ۔
تاکیدی وزنن منز تہِ چھہ نہ ہیجلۍ وزنکی پاٹھۍ پدین یا ارکانن ہند عمل دخل۔ اتھ منز چھہ نہ لفظن یا ہیجلین ہند تعداد اہم بلکہ برابر وقفن پیٹھ ینہ وول تاکید یمہِ سیتۍ آہنگ پیدہ گژھان چھہ۔
یورپی محققن پتہ چھہ امین کاملن کاشرِ شاعری ہنزِ تاکیدی عروضی خصوصیژ کن یتھہ پاٹھۍ اشارہ کوٚرمت۔
"شاعر اوس کنہِ اصول تہ قاعدہ بدلہ محض پننیو کنو سیتۍ شعرن تقطیع (ژھینہ بندی) کران، یتھ منز سہ ساری کھۅتہ زیادہ اہمیت لفظن ہندِ تعدادہ بدلہ تہندس تلفظس پیٹھ دباو تراونس یا لمتھ لستھ ادا کرنس پیٹھ دوان اوس۔” (کۅنگ پوش، 1952)
اتھ اقتباسس منز چھیہ زہ کتھہ وننہ آمژہ۔ (1) کاشرِ شاعری ہند وزن چھہ نہ پیچیدہ۔ یعنی یہ چھہ کنہِ بیرونی اصول بندی بجایہ زبانۍ ہنزِ لفظن ہنزِ فطری ژھینہ بندی پیٹھ قایم۔ (2) اتھ منز چھہ نہ لفظن ہند تعداد بلکہ لفظن ہند دباو اہم۔
گۅڈنچہ کتھہِ پیٹھ شک کرُن چھہ مشکل تکیازِ یہ وزن چھہ لل دیدِ پیٹھہ احد زرگرس تام بلکہ نادمن، کاملن تہ راہی ین تہِ کنہِ اصول بندی ہند علم آسنہ ورٲے وجدانی طور ورتوومت۔ البتہ دوٚیم کتھ چھیہ بحث طلب۔ رحمن راہی ین چھیہ عروضس پیٹھ پننہ کتابہِ منز کاملنۍ یہے دوٚیم کتھ، یتھ پتہ کنہِ یورپی محققن ہندۍ بیان تہِ چھہِ، پنن مقالہ بنٲوتھ ورتاومژ۔ مگر تمۍ چھیہ اتھ سیتۍ سیتۍ کاملنہِ گۅڈنچہ کتھہِ برعکس یہ ہاونچ کوشش کرمژ زِ یہ وزن چھہ پیچیدہ اصول بندی ہند مظہر۔ اتھ سلسلس منز چھہ تمۍ یورپی محققن تہ شفیع شوق نہِ یتھ کتھہِ پیٹھ اعتبار کٔرتھ انگریزی زبانۍ ہند پیچیدہ وزنہ نظام اتھ پیٹھ منطبق کرنچ کوشش کرمژ۔
"کاشرین واکھن منز (چھہ) عروضک دارمدار انگریزی شاعری ہندۍ پاٹھۍ سۅرن ہندس زورس یا دباوس پیٹھ۔” (شفیع شوق، شیخ العالم تہ تمۍ سند زمانہ، ص ۲۳)=
اسۍ ہیکو یہ ؤنتھ زِ واکھن ہند بنیادی وزن چھہ ہیجلس پیٹھ تہ یمن ہند مخصوص طرزِ ادا چھہ تاکیدی تکیازِ واکھ تہ شروکۍ چھہِ نہ گیونہ یوان بلکہ پند، نصیحت تہ دانایی ہندِ شعری اظہار کہ طور تحت اللفظ وننہ یوان۔ لہذا اوس یہند طرزِ ادا خصوصی طور تاکیدی آسُن ضروری۔ واکھس برعکس چھہ وژُن خالص گیونک چیز تہ اتھ منزٲس نہ اتھ تاکیدی طرز اداہس کانہہ جاے۔ مگر دۅشونی فارمن ہند وزن چھہ ہیجلۍ وزن۔ واکھ چہ تہ وژنہ چہ اتھ فرقہِ کُن چھہ امین کاملن جوابن چھہ عرض پننہِ کتابہِ منز اشارہ کوٚرمت تہ یہ چھیہ اکھ اہم فرق۔


text:
کلیات مہجورس منز چھہ گوڈنیک بٲتھ یہ:
ونتہ ویسۍ یے بے وفایی شیوہ دلدار چھا
نازنینن مہ جبینن قتلہ غارت کار چھا
اتھ غزلس چھہِ 9 شعر دتھ۔ گوڈنی امہ کین کینژن مصرعن ہنز تصحیح۔ اکھ مصرعہ چھہ یتھہ پاٹھۍ دتھ:
سینہ سوزن عاشقن دل شیہلن یامتھ وچھن
یہ مصرعہ چھہ وزنہ نش ڈلان تکیاز لفظ چھہ شیہلہ ہن بدلہ شیہلن دنہ آمت۔ اصل لفظ چھہ شیہلہ ہن، شاید چھہ مرتبن اتھ گرامر عیجب باسیوومت لہذا چھہس شیہلن کورمت حالانکہ شیہلہ ہن چھہ گرامر کہ لحاطہ صحیح۔
مقطعہس چھہ گوڈنیک مصرعہ یتھہ پاٹھۍ دتھ:
زاگ ہیتھ برتل غزل وقتن برس الہ الہ کران
غزل وقتس چھہ یتھہ پاٹھۍ نوٹ دنہ آمت:
غزل وقت = گجر کا وقت (ہندی)
صحیح چھہ، مگر غزل وقت چھہ نہ غ سیتی یہ چھہ گ سیتی گزل وقتن ۔۔۔
عبدالاحد آزاد چھہ "برتل” لفظن نش "ہرشب” دوان۔ خبر سے ما چھہ صحیح۔ مہجورن ما آسہن برتل لفظ بدلاوۍ متۍ۔ ہرشب سیتۍ چھہ بر تل تہ برس الہ الک تکرار دور گژھان۔
بدل کتھن کن:
پیر محی الدین مسکین سند اکھ بٲتھ چھہ یتھہ پاٹھۍ:
ونتہ ہے ویسۍ عشقہ سوزس کن تھٔوتھ دلدار چھا
تن میہ زاجم عشقہ نارن مارہ موت بے عار چھا
تندرنۍ ریہہ چھم میہ سینس حال اندرم باوہ کس
بوزنس کانہہ درد مندا مشفق غم خوار چھا
(کیہہ تام) بے چارہ مسکین پیوو وستھ در کوے دوست
بستہ چھا دیوانہ چھا یا طالب دیدار چھا
عبدالاحد آزاد چھہ مسکین سند سنہ وفات 1947 برونہہ ترہہ پنژترہ وری دوان۔ لہذا چھہ مسکین سند غزل گوڈہ آمت۔ مہجورن چھہامی سندۍ سے غزلس پیٹھ پنن غزل وونمت۔ ناجی منور چھہ ونان ز مسکین سنزِ قبرہ پیٹھ چھہ 15 شعبان 1340 ھ لیکھتھ۔ امہ حسابہ چھہ مسکین سنز وفات 1922 واتان۔
امہ ردیف قافیچ چھیہ حقانی سنز تہ اکھ غزل۔ کٲنسہ اگر میلہِ، تمچ ریفرنس دی تو۔
مہجور سندس غزلس چھہ کلیاتس منز مہجور صابنہِ اتھہ یاداش ناوہ نوٹ دتھ۔ یس امہ غزلک تاریخ 1915 ہاوان چھہ۔ حالانکہ امیک تاریخ گژھہ 1918 آسن۔ تکیاز ناجی تہ شوق چھہ کاشر ادبک تواریخس منز امیک تاریخ 1918 دوان۔
پروفیسر پشپ تہِ چھہ 1918 ونان۔ بقول پشپ تمو اوس یہ سنہ پانہ مہجور سنزِ بیاضہ پیٹھہ تلمت۔ تم چھہِ ونان زِ یہ چھہ کنہِ مصلحژ کنۍ ڈانہ آمت۔
امین کامل تہِ چھہ ونان زِ تمن چھہ مہجورن امیک سنہ بکرمی 1974 وونمت، یس 1918 بنان چھہ۔ (کونگ پوش اپریل 1952)
عجیب کتھ چھیہ زِ کلیات مہجورس منزے چھہ امہ بٲتک سنہ بییس جایہ (صفحہ 19) 1927 دنہ آمت۔ سہ چھہ غلط۔
اسے پسند کریں:
پسند کریں لوڈ کیا جا رہا ہے۔۔۔


text:
وِکیٖپیٖڈیا:باٹ
باٹ یا روبوٹ چھِ تم رُکُن یم پآنے اؠڑِٹ چھِ کَرن۔ یم چھِ نَہ اِنسان اؠڑِٹر بٕلکہ چھِ یم کَمپوٹر پروگرام یا ایپلیکیشنہ آسان۔ یم چھِ تم کامہ اَنجام دِوان یم اِکس اِنسان اؠڑِٹرس واریاہ مُشکل چھِ گَژھن۔ یم چھِ واریاہ تیٖزی سان اؠڑِٹ کَرن۔
باٹ اِجازَت[اؠڈِٹ]
وِکیٖپیٖڈیاہَس پیٹھ بآٹ چَلاونہ باپت چھُ گۄڈٕ اکھ درخاست پیوان دِنؠ۔ یِہ دَرخاست اگر وِکیٖپیٖڈیاہَس بَرقَرار تھاونَس مَنٛز بااُمید کِردار ہُند کٲیل آسہ تیلہ چھِ ییون دَرخاست قُبوٗل کَرنہٕ۔ اِجازَتن باپت وُچِھو وِکیٖپیٖڈیا:اِجازتَن خٲطرٕ دَرخاستہٕ۔
باٹ حِکمَتہِ عَملی[اؠڈِٹ]
پرٛؠتھ کٲنٛسِہ باٹَس چھُ اؠکہ حِکمَتہِ عَملی مُطٲبِق آسُن پَکُن یَتھ باٹ حِکمَتہِ عَملی چھُ وَننہٕ یِوان.
باٹ رُکاوُن[اؠڈِٹ]
اگر کانٛہہ خاص صَفہٕ آسِہ باٹ اؠڑِٹ نِیش رُکاوُن تیلہ گَژھہ {{bots}} فرما تَتھ صَفَس پؠٹھ اِستِعمال کَرنہٕ یُن.
باٹ مَسلہٕ[اؠڈِٹ]
کُنہ تہ باٹ مَسلٕچ اطلا گَژھہ اِنتِظٲمؠ اِطلاع اَنجُمَنَس پؠٹھ دِینہٕ یِن. اگر کانٛہہ باٹ چھُ نۄقصان واتناوَن یا غلظ کٲم کران تَتھ حالتَس مَنٛز ہؠکَن اِنتِظٲمؠ سُہ باٹ بُلاک کٔرِتھ۔
مِثال[اؠڈِٹ]
اُہاس باٹ چھُ یَتھ وِکیٖپیٖڈیاہَس پؠٹھ صَفہٕ ٹیگ کَرن.


text:
وِکیٖپیٖڈیا:اِنتِظٲمؠ
اِنتِظٲمؠ (Administrator) چھِ دُکُن یمن خاص حق چھُ دنہٕ یوان تاکہ تم دِین انجام کینہہ اَہم کامہ وِکیٖپیٖڈیاہَس پؠٹھ۔ یم کامہ چھِ بس اِنتِظٲمؠ ہکن انجام دیت مِثآل صفحہٕ حزف یا غآر حزف تہٕ محفوظ یا غآر محفوظ کرن۔
وِکیٖپیٖڈیاہَس پؠٹھ چھِ کُل ۳ اِنتِظٲمؠ۔
اِنتِظٲمؠ چِھنہٕ وِکیٖمیٖڈیا تَنظیٖمہٕ ہند مُلأزِم آسآن؛ تیم چِھ آسآن رَضاکار رُکُن ییٖم بآضابتہٕ مُقرَر کرنہٕ چِھ آسان آمتؠ۔
اِنتِظٲمؠ اِختِیار
اِنتِظٲمؠ چِھ وِکیٖپیٖڈیاہَس پؠٹھ وآریاہ کآمہٕ اَنجام دِوآن۔ کینٛہہ کآمہٕ چِھ صرف تیم اَنجام دیتھ ہیکان یِمَن مَنٛز بونہٕ کَنہٕ دِنہٕ آمژٕ کآمہٕ شآمِل چھےٚ:
- صفہٕ رٲچھؠ کرن:
- صفہٕ حزف کرن:
- رُکُن بلآک کرن:
شٲمِل اِنتِظٲمؠ
اِنتِظٲمؠن پزِ نہٕ تِمَن حالاتَن مَنٛز اِنتِظٲمؠ آواز اِستِعمال کرنؠ یِمَن مَنٛز تِم شٲمِل آسَن۔
رُکُن حَق مُتعلِق دَرخاست
اِنتِظٲمؠ چھِ وِکیٖپیٖڈیا:اِنتِظٲمی خٲطرٕ دَرخاستہٕ صَفَس پؠٹھ چُننہٕ یوان۔ اَلبتہٕ عارضی اِنتِظٲمؠ چھِ وِکیٖپیٖڈیا:اِجازتَن خٲطرٕ دَرخاستہٕ/اِنتِظٲمؠ صفحسَ پؠٹھ مُقرر کرنہٕ یوآن۔ اَکھ رُکن ہؠکہٕ پآنَس یا بؠیِس صآرفَس اِنتِظٲمؠ بَننہٕ خٲطرٕ نامزَد کٕرتھ۔
بێیہِ وُچھِو
- وِکیٖپیٖڈیا:اِجازتَن باپتَھ دَرخاستہٕ – اِجازتہٕ منٛگنہٕ باپتَھ صفہٕ
- Wikipedia:حِکمَتہِ عَملی تہٕ ہِدایَت – حِکمَتہِ عَملی تِہ ہِدایَتَن ہنٛد فِہرسَت
- Steward requests/Permissions مؠٹا وِکی پؠٹھ


text:
hunt
پرٛون تھۆد جَرمَن[اؠڈِٹ]
لَفظٕ آگُر[اؠڈِٹ]
آدٕنُک مَغرِبی جَرمَن پؠٹھٕ آمُت : *hund < آدٕنُک جَرمَن *hundaz < آدٕنُک ہِند یوٗرَپی *ḱwṓ
ناوُت[اؠڈِٹ]
hunt ن
- ہوٗن۔
پرٛون ڈَچ[اؠڈِٹ]
لَفظٕ آگُر[اؠڈِٹ]
آدٕنُک مَغرِبی جَرمَن پؠٹھٕ آمُت : *hund < آدٕنُک جَرمَن *hundaz < آدٕنُک ہِند یوٗرَپی *ḱwṓ
ناوُت[اؠڈِٹ]
hunt ن
- ہوٗن۔
مَنٛز تھۆد جَرمَن[اؠڈِٹ]
لَفظٕ آگُر[اؠڈِٹ]
پرٛون تھۆد جَرمَن پؠٹھٕ آمُت : hunt < آدٕنُک مَغرِبی جَرمَن پؠٹھٕ آمُت : *hund < آدٕنُک جَرمَن *hundaz < آدٕنُک ہِند یوٗرَپی *ḱwṓ
ناوُت[اؠڈِٹ]
hunt ن
- ہوٗن۔
- آدٕنُک مَغرِبی جَرمَن پؠٹھٕ آمٕتؠ پرٛون تھۆد جَرمَن لَفٕظ
- آدٕنُک جَرمَن پؠٹھٕ آمٕتؠ پرٛون تھۆد جَرمَن لَفٕظ
- آدٕنُک ہِند یوٗرَپی پؠٹھٕ آمٕتؠ پرٛون تھۆد جَرمَن لَفٕظ
- پرٛون تھۆد جَرمَن عام ناوٕتؠ
- پرٛون تھۆد جَرمَن نَر عام ناوٕتؠ
- آدٕنُک مَغرِبی جَرمَن پؠٹھٕ آمٕتؠ پرٛون ڈَچ لَفٕظ
- آدٕنُک جَرمَن پؠٹھٕ آمٕتؠ پرٛون ڈَچ لَفٕظ
- آدٕنُک ہِند یوٗرَپی پؠٹھٕ آمٕتؠ پرٛون ڈَچ لَفٕظ
- پرٛون ڈَچ عام ناوٕتؠ
- پرٛون ڈَچ نَر عام ناوٕتؠ
- پرٛون تھۆد جَرمَن پؠٹھٕ آمٕتؠ مَنٛز تھۆد جَرمَن لَفٕظ
- آدٕنُک مَغرِبی جَرمَن پؠٹھٕ آمٕتؠ مَنٛز تھۆد جَرمَن لَفٕظ
- آدٕنُک جَرمَن پؠٹھٕ آمٕتؠ مَنٛز تھۆد جَرمَن لَفٕظ
- آدٕنُک ہِند یوٗرَپی پؠٹھٕ آمٕتؠ مَنٛز تھۆد جَرمَن لَفٕظ
- مَنٛز تھۆد جَرمَن عام ناوٕتؠ
- مَنٛز تھۆد جَرمَن نَر عام ناوٕتؠ


text:
تبصرہ: منیب الرحمن
یم غزل چھہِ تقریبا تم سٲری غزل یم فیس بک کٮن گۅڈنکٮن دۅن مشاعرن منز فی البدیہہ، لگ بگ فی البدیہ تہ فرصت سان وننہ آے۔ یمن مشاعرن منز نیو کہنہ مشق کیو تازہ وارد شاعرو برابر دلچسپی سان حصہ ۔ تریمس مشاعرس منز مظفر عازم سنزِ شرکژ سیتۍ ہریوو اتھ سلسلس وقار۔
غزلس منز چھیہ ذاتی تجربن زیو دنچ کمے پہن ریوایت۔ زیادہ تر چھہ یہ مضمون آفرینی سیتۍ آوراونہ آمت تہ اکثر چھہ یمن مضمونن ہندۍ محرک قافیہ تہ ردیف رودۍ متۍ، یمہ کنۍ اتھ صنفس منز اکھ اجتماعیت تہ اکھ یکسانیت پیدہ گژھنک خدشہ روزان چھہ۔ حقیقت چھیہ یہ زِ مخصوص طرز تہ مخصوص نکتہ نظر تہِ چھہ کمنے شاعرن باگہِ یوان۔ غزلس چھیہ اکثر نوِ زمینہ تہ نوۍ ردیف قافیہ نہ صرف تازہ دم کران بلکہ امکان تہِ بخشان۔ یمن غزلن منز تہِ چھہِ امہ رنگۍ کینہہ تجریہ میلان۔ اکھ تجربہ یعنی متحرک حرفس پیٹھ اند واتن وول قافیہ/ردیف چھہ بیک وقت عروضس سیتۍ تہِ تعلق تھاوان۔ فارسی اردو عروضی مشقہ کنۍ چھیہ نہ مصرعہ کس اندس پیٹھ متحرک حرفس کانہہ جاے۔ امہ بندشہ کنۍ ٲسۍ نہ کاشر ۍ غزل گو تم بے شمار قافیہ/ردیف ورتاوان یم یک حرفی لفظ چھہِ تہ متحرک الاخر چھہِ۔ مثلا بہ، ژہ، تہ، تہِ، ہہ، بیترِ ۔ یتھے پاٹھۍ چھہِ بے شمار فعل تہِ مثلا کرہ، کرِ، گژھہ، گژھہِ، ونہِ، روزِ، روزہ، بیترِ۔وژنن منز ٲس نہ وزنچ کانہہ بندش مگر اتھ منز ٲسۍ گیونہ کنۍ ژھوٚٹٮن مصوتن پیٹھ مشتمل لفظ زیٹھراونہ یوان۔ خال کنُہِ لل واکھس، شیخہ شروکس منز یا نایاب پاٹھۍ کنہِ وژنس منز چھہ متحرک آوازِ پیٹھ مصرعہ اند واتان۔ امین کاملن کوٚر غزلس منز یہ تجربہ ابتدایی دۅہنے منز تہ تمہ پتہ رود سہ یم متحرک قافیہ/ردیف والۍ غزل منزۍ منزۍ ونان مگر تس ورٲے تل نہ اتھ خاص پاٹھۍ کٲنسہ فایدہ ، حالانکہ اتھ منز چھہِ سانہِ زبانۍ ہندِ نسبت واریاہ امکان موجود۔ اتھ تجربس تُل پتمین شٮن ستن ورین دوران محمد رمضانن فایدہ۔ تمۍ لیکھۍ غزل ہا یمن ہندۍ قافیہ/ ردیف متحرک حرفن پیٹھ اند واتان چھِہ (مطبوعہ نیب)۔ تمۍ ورتاوۍ متحرک حرفن پیٹھ اند واتن والۍ فعل تہِ ردیفن منز۔ مثلا:
رنگ برگن چھکہِ، خوشبو ژھٹہِ، دل شاد تہِ کرِ
تیتھ تہِ کانہہ پوش یمس باد صبا یاد تہِ کرِ (محمد رمضان)
یوٚہے تجربہ نظرِ تل تھٲوتھ دیت میہ متحرک مصرعس پیٹھ اند واتن وول اکھ طرح، اردو شاعر فرحت احساس سندِ اکہ اردو مصرعک ترجمہ:
ہتٮن ہہ دشت مسلسل یتٮن مسلسل بہ
اتھ پیٹھ آیہ کم از کم 7 غزل وننہ یمو منزہ تقریبا سٲری فنی تہ معنوی لحاظہ سیٹھا مارۍ مندۍ چھہِ۔ یمن غزلن منز چھہ اتفاقا تقریبا پریتھ شاعرن گاش، ژونگ، واو استعاراتی طور مختلف معنی برآمد کرنہ خاطرہ ورتاوۍ متۍ تہ یم چھہِ پزۍ پاٹھۍ پننہِ پننہِ غزلہِ منز بہترین شعر:
رفیق رازہ مٮہ نارس اندر زمانا گوٚو
نہ تیز دروتھ بناں چھُس نہ تیز کرتل بہ (رفیق راز)
میہ روٚس نہ کانہہ تہِ اکھا واوہ ہالہِ زالاں ژونگ
گوٚمت خدایہ ظہرۍ پورہ پاٹھۍ پاگل بہ (شہناز رشید)
چھہ میون شہہ تہِ گوٚبے میانہِ براندہ کس ژٲنگس
ژہ سونچ پانہ زِ واوس ہیکا کڈتھ کل بہ (برجناتھ بیتاب)
چھہ گاشہ نوو ژۅاپارۍ اچھ کٔرتھ ژرژان
چھکن کپارۍ الہی یہ رٲژ ہند ملبہ (محمد رمضان)
وچھاں یتھے بہ چھُسن آنگنس اژان یہ گاش
دوان تارۍ برس چھس تہ دارِ ہانکل بہ (نثار عظم)
ہہ گاش ییہ تہ خبر ہییہ نہ رٲژ پہرن تام
فضول دارِ پٹٮن کیازِ تھاوہ ہانکل بہ ( الیاس آزاد)
رفیق راز سندس شعرس منز اگرچہ گاشک استعارہ ورتاونہ چھہ نہ آمت مگر نارچھہ بہرحال گاش تہِ ژھٹان۔ اتھ شعرس منز چھہِ بیک وقت زہ متضاد مضمون۔ گۅڈنچہ نظرِ منز چھہ باسان زِ متکلم چھہ نارس منز ٲستھ تہِ نہ دروت بنان تہ نہ کرتل، مگر “تیز” لفظہ چہ کلیدی حیثیژ کن وچھتھ چھہ یہ مضمون برونہہ کن یوان زِ نار ہیکہِ درٲتس یا کرتلہِ آکار دتھ مگر تیز ہیکیکھ نہ بنٲوتھ، چاہے تم کٍتس تہِ کالس اتھ اندر تپاونہ یِن۔ یہ چھہ “ساری دراے پۅختہ تے بے دراس اوم” کہ قبیلک اکھ نفیس مضمون ۔شہناز سندس شعرس منز چھیہ ناسازگار حالاتن منز کوشش کران روزنچ کتھ یۅس امہ کنۍ بظاہر پاگل پن باسان چھہ تکیازِ یہ شخص چھہ اتھ عملہِ منز کُنے زوٚن۔ ساری چھہِ لوٚب کتھتۍ متۍ۔ یہ مضمون تہِ چھہ نہ نوٚو البتہ موجودہ حالاتن مدنظر چھہ برمحل۔ برجناتھ بیتابن چھہ پننس شعرس منز اکھ بالکل نوٚو مضمون اوٚنمت یمہ مطابق ژونگ اکہ نوزک روایژ ہند استعارہ بنان چھہ یُس امس شخژہ سند گرہ روشن کٔرتھ چھہ۔ اتھ روایژ چھہ امس شخژہ سنزو زندہ روزنہ چیو پننیومجبوریو کنۍ تہِ خطرہ لاحق۔ یمس شخژس امہ روایژ ہند یوت خیال آسہِ زِ سہ کرِ یہ دپۍ زِ تہِ شہہ ہینس پیٹھ تہِ ضبط، سہ کتھہ پاٹھۍ دِیہ تتھٮن اسبابن دعوت یم اتھ روایژ پورہ پاٹھۍ ژھیتہ نِن کٔرتھ۔ امہ مضمونچ عذرخواہی چھیہ بیتابس اکس خاص صورت حالس پیش نظر سنیمژ یس اسہِ سارنی ویوٚد چھہ۔ محمد رمضان سند شعر تہِ چھہ بیتاب سندِ شعرکۍ پاٹھۍ اکھ نوٚو مضمون ہیتھ۔ مگر اتھ منز چھہِ گاشچ پرسانفیکیشن (اچھ کٔرتھ ژرژان) تہ “رٲژ ہند ملبہ” ہش اختراع کرنہ آمژ ترکیب تہ امکۍ استعاراتی معنی زیادہ توجہ طلب۔ رمضانن چھہ پننس غزلس منز غلبہ/ طلبہ/ملبہ ہوۍ قافیہ ورتٲوتھ جدتس کٲم ہیژمژ۔ یہ شعر چھہ معنوی طور مبہم تہ فکرمندی ہنز دعوت دوان۔ متکلمس چھہ منہدم رٲژ ہند ملبہ بار گراں بنیوومت یس نہ تس نیبر کن چھکنس وار چھہ۔ امچ شکایت خدایس کن کٔرتھ چھیہ امچ معنوی تہہ داری ہران۔ نثار عظم سندس شعرس منز چھیہ نہ فکرمندی مگرامۍ تہِ چھہ گاش رمضاننۍ پاٹھۍ شخژوومت تہ شعرس منز اکھ نوٚو مضمون تہ معنوی امکان پیدہ کرۍ متۍ۔ گاشس سیتۍ “یہ” لفظک ورتاو چھہ توجہ طلب۔ اکثر چھہِ یتھۍ ہریمانہ لفظ وزنہ برابری خاطرہ تولس تراونہ یوان مگر یہ شعر چھہ امۍ لۅکٹۍ لفظن کتہِ کور واتنوومت۔ شعرس چھہِ کم از کم زہ معنی ممکن۔ یہ گاش چھہ نہ عام گاش یا سہ گاش یمچ توقع چھیہ بلکہ تیتھ گاش یتھ متکلم “یہ گاش” ؤنتھ لگ بگ طنز کران چھہ۔ متکلم چھہ نہ اتھ قطعا گرس اندر دعوت دنہ خاطرہ تیار۔ غیر طنزیہ معنی ہیکیس یہ نیرتھ زِ متکلم چھہ نہ گرہ کٮن سِرن ننیر گژھنہ کہ خدشہ کنۍ گاشس اندر ینچ کانہہ وتھ دوان۔ دۅشونی صورژن منز چھہ یہ شعر المناک صورت حال پیش کران۔ نثار عظم سند شعرس قریب چھہ الیاس آزادن شعرمگر اتھ منز چھہ اتھ مخالف مضمون گنڈنہ آمت یس سیٹھا دلچسپ چھہ۔ یہ مضمون تہِ چھہ نوٚو تہ نایاب تہ اکھ تیتھ صورت حال خلق کران یس سیٹھا معنی آفرین چھہ۔ امہ خدشہ زِ گاش ہییہ سانٮن رٲژ پہرن تام حساب، چھہِ اسۍ بلیک آوٹ کٔرتھ ینہ والہِ وقتکۍ امکان پانس پیٹھ حرام کٔرتھ نوان۔ یہ چھہ اکھ بہترین مضمون۔
یم ساری شعر پٔرتھ چھہ یقین سپدان زِ سانۍ نوۍ نوۍ شاعر چھہِ نہ صرف نوٮن استعارن تلاش کران بلکہ پرانٮن استعارن منز تہِ نوۍ امکان تہ نوۍ معنی پیدہ کرنچ سۅد بۅد تھاوان۔ پیٹھہ کنہِ دنہ آمتۍ ہوۍ کامیاب شعر چھہِ پزۍ پاٹھۍ کاشرِ شاعری ہنزِ خۅش آیندگی ہنز ضمانت پیش کران۔
پیٹھمہِ طرح کس “بہ” ردیفس مقابلہ اوس بییس طرحس منز “سٲری” ردیف وول رفیق رازُن اکھ مصرعہ دنہ آمت۔ اتھ طرحس پیٹھ موصول غزلو منزہ چھہِ کینہہ شعر پیش یم توجہ طلب چھہِ۔
ژانگۍ ہوۍ اسۍ راتھ کیت شولاں چھہِ سٲری
زیر لج پردس تہ بس لرزاں چھہ سٲری (رفیق راز)
شرۍ جماتھا چھم تہ گرہ چھم ونہِ تہِ وہرتھ
کُس اتر کوٚرمت یہ چھکھ مندچھاں چھہِ سٲری (شانتی ویر)
اکھ ہوا رنگ، آبہ جۅے، بلبل تہ جنگل
یتھ دلس گدرس میہ تنبلاواں چھہِ سٲری (خالد بشیر)
ٲس کمہِ پوشچ سۅ خۅشبو اسہِ ژۅاپارۍ
وۅنۍ ستن وارٮن اندر ژھاراں چھہِ سٲری (محمد رمضان)
گاش کوٚرمت چھکھ دفن غارن گۅپھن منز
انہِ گٹس منز قد پنن میناں چھہِ سٲری (ظفر مظفر)
یس وسے سونچاں بہ دمہا نالہ اتھ منز
یتھ سیکستانس توے زاگاں چھہِ سٲری (نثار عظم)
رفیق راز نہِ غزلک مطلع چھہ اکھ پراسرار صورت حال پیش کران چھہ، یتھ منز نامعلوم خوف، پردہ، شولونۍ ژانگۍ اکھ داستان بیان چھہِ کران یتھ سانہِ نفسیاتی زندگی سیتۍ تعلق باسان چھہ۔ شانتی ویر سند شعر چھہ غزلہ کیو روایتی مضمونو نیبر نیرتھ اکس خاص سماجی، اقتصادی صورت حالس کن اشارہ کران۔ غزلکۍ ایمایی مضمرات چھہِ ییتیاہ قوی آسان زِ میہ چھہ شانتی ویر سند یہ شعر غالب سند مشہور شعر یاد پاوان” ہزاروں خواہشیں ایسی۔۔۔” خالد بشیر سند شعر چھہ اکھ عام مضمون اکس خوبصورت اندازس منز پیش کران۔ یہ شعر چھہ سٲنس مخصوص سیاسی صورت حالس کن تہِ اشارہ کران یتھ منز عام انسانہ سنز سادہ مزاجی ظاہر چھیہ۔ محمد رمضان سند شعر چھہ ہاوان زِ تمن چیزن ہندس راونس پیٹھ کتھہ پاٹھۍ چھہ انسان پایس پیوان یم سہ فار گرانٹڈ نوان چھہ۔ یہ شعر چھہ یقین تہ روحانی قدرن ہندس راونس کن اکھ بلیغ اشارہ۔ ظفر مظفر سند س شعر س منز چھہ گاش غارن منز دفن کرُن اکھ دلچسپ تضاد پیش کران۔ امہ شعرک علامتی پہلو چھہ ظاہر۔ یہ شعر گژھہِ پتمہ طرح کٮن گاش کس استعارس سیتۍ تعلق تھاون والٮن باقی شعرن سیتۍ پرُن۔ نثار عظم سند شعر تہِ چھہ سیٹھا دلچسپ ۔یتھ بیہ وقعت سیکستانس کن کانہہ کانہہ مجبورا لگان اوس تتھ چھیہ تیژ تھپہ تھپھ زِ پریتھ کانہہ چھہ یہ دپۍ زِ تہِ زاگان۔ یہ شعر چھہ جبر تہ مجبوری ہندِ حبسہ دمک صورت حال پیش کران ۔
بیاکھ طرحک مصرعہ اوس عبدالاحد آزاد سند اکھ مصرعہ “آسمانن دامنس تل رٹ زمین”۔ اتھ پیٹھ وننہ آمتٮن غزلن ہندۍ زیادہ متاثر کرن والۍ کینہہ شعر چھہ درج:
اسۍ چھہِ کوتر لامکانکۍ وپھ تُلو
تل پتالس سیتۍ کرۍ تن أٹ زمین (رفیق راز)
سیتۍ اوسم شنیہس منز سرۍیہ ژونگ
ٲس شانن پیٹھ میہ تجمژ مٔٹ زمین (ایاز رسول نازکی)
آسمانچ شبنم افشانی بجا
وقتہ کٮن زخمن چھیہ مرہم پٔٹ زمین (محمد رمضان)
تالہِ پیٹھ دوٚدمت شہل ون یارِ ہند
تل پدٮن شیدا چھیہ اڈ دٔز ۂٹ زمین (علی شیدا)
اتھ طرحس منز اوس غیر مستعمل قافیہ یمہ کنۍ شعر بناونۍ مشکل تہِ اوس تہ پرامکان تہِ۔ رفیق رازن شعر چھہ انسانہ سنزِ روحانی حقیقژ کن اکھ بلیغ اشارہ۔ انسان چاہے کنہِ تہِ سنگین دۅلابس پھسہِ، سہ ہیکہِ نہ تتھ منز زیادہ کالس قید روزتھ یوٚت تام تسند خمیر تہ ضمیر صاف آسہِ۔ تقریبا یژھے ہش کتھ وننہ خاطرہ یم پیکر تہ استعارہ ورتاونہ آمتۍ چھہِ تم چھہِ سیٹھا دلچسپ۔ کوتر چھہِ تمن جاناوارن منز یم زمینہِ تھوٚد آسمانس منز پرواز کران چھہِ۔ تلپتال چھیہ سۅ جاے یمہ منزہ نیرُن مشکلے اوت نہ بلکہ ناممکن تہِ چھہ۔ وپھہِ منز چھہ موٚر ترٲوتھ ژلنک تہِ معنی موجود۔لامکان، تل پاتال، کوتر لفظن ہند ورتاو ہ تہ زمین تہ تل پاتال سیتۍچھہ اتھ شعرس منز داستانوی رنگ پیدہ گوٚمت۔ ایاز رسول نازکی چھہ عجیب غریب صورت حالک اظہار کران۔ اتھ منز تہِ چھہ اکھ نیم داستانوی فضا قایم گژھان یتھ منز سرۍیہ ژٲنگس برابر مۅژان چھہ تہ زمین چھہ مچہ ہندۍ پاٹھۍ شانن لدتھ متکلم شنیاہ کس سفرس پیٹھ نیران۔ یتھٮن شعرن چھہِ نہ لفظی معنی قایم گژھان بلکہ چھہ اکھ مبہم تاثر وۅتلان یس معنوی امکاناتن کن اشارہ کٔرتھ ہیکہِ۔محمد رمضان سندس شعرس منز چھیہ قول نبنچ قابلیت موضوع مطلب تہ ارتکازہ کنۍ پیدہ گمژ۔ یہ چھہ غالب سند شعر “رگ لیلی کو خاک دشت مجنوں ریشگی بخشے” تہ اقبال سند شعر “آسماں تیری لحد پر شبنم افشانی کرے” دۅشوے یاد پاوان تہ یمن دۅشونی شعرن ہندۍ معنوی امکانات چھہِ اتھ منز داخل گژھان یم شعر کس مبہم صورت حالس روشن کران چھہِ۔ علی شیدا سندس شعرس منز چھہ تتھٮن مشکل حالاتن ہند اظہار یم سانۍ حقیقت تہ سون اعتبار دۅشوے اکی رنگہ اذیت ناک بناوان چھہِ۔ یہ ہشر چھہ ون یارِ (اعتبار/یقین) تہ اڈ دز ۂٹ (حقیقت) سیتۍ قایم گژھان۔ ون یٲر نہ بلکہ چھہ ون یارِ ہند شہل دوٚدمت یس سانہِ اعتبارک آسن، نہ آسنس منز تبدیل کران چھہ۔
یمن مشاعرن منز یتھۍ یتھۍ شعر برونہہ کن یُن چھہ کاشرِ غزلیہ شاعری ہندٮن توقعاتن منز بے شک ہرٮرکران۔
رفیق راز
کوٚتام روزہ وۅں فریادۍ ہیو برس تل بہ
تھکاں تہ چھس نہ ہلاوان چھس یہ ہانکل بہ
جنون تیُتھ چھہ زِ ویرانہ کھوٚت نہ ٹاری کانہہ
یمو اتھو وۅں ژٹکھ وارہ وارہ جنگل بہ
حشر وۅں سپدِ بپا کر سنا زمینہِ پٮٹھن
طنابہ تراوِ ژٔٹِتھ کر سنا یہ پاگل بہ
کجا سہ زیوٹھ سیکستاں کجا یہِ خیمہ نشین
سہ رنگہ رنگہ مکمل تہ نا مکمل بہ
رٹاں فقیر چھہِ اتھ کاژِ منز خبر کتھہ کنۍ
یواں چھُمے نہ اتھس منز یہ میون ہانژل بہ
أسی وحاطہ مکانس کٔرتھ زمانکۍ پاٹھۍ
ہُتٮن یہ دشت مسلسل یتٮن مسلسل بہ
رفیق رازہ مٮہ نارس اندر زمانا گوٚو
نہ تیز دروتھ بناں چھُس نہ تیز کرتل بہ
__
شہناز رشید
اندرۍ گۅلابہ وتھر نٮبرہ چھس دورۍ پل بہ
یہ کمۍ سا جادۍ گرن تھوونس پنجن تل بہ
مٮہ روٚس نہ کانہہ تہِ اکھا واوہ ہالہِ زالاں ژونگ
گوٚمت خدایہ ظہرۍ پورہ پاٹھۍ پاگل بہ
ژہ کورہ آکھ گژھکھ کوٚت تہ زاد رہ کیا چھے
یُتے پرژھٲے ہیا پانہ یتھ کُلس تل بہ
ہٮوان اوس یمیک ناو عزتہ سان شہر
ژٮہ عزتہ والہِ ضرور از گنڈے سۅ ململ بہ
اگر ژہ دۅہلہِ سہ کوتر وڈو کرکھ اسمانۍ
سیاہ رٲژ اندر پرٮزلہ زنتہ وزمل بہ
نہ سر پنن چھہ یہ نوٚمراں نہ میون گُر چھہ تھکاں
ہتٮن یہ دشت مسلسل یتٮن مسلسل بہ
__
برج ناتھ بیتاب
ہۅچھن کۅلن تہِ وساں منز، تہِ چھس کراں ژھل بہ
سریہس تہِ آب بنن گوٚژھ توے پھراں پل بہ
چھہ میون شہہ تہِ گوٚبے میانہِ براندہ کس ژٲنگس
ژہ سونچ پانہ زِ واوس ہٮکا کٔڈتھ کل بہ
سہ پرون ٲنہ پھٹتھ گوٚو وچھان یتھ بتھ ٲسۍ
وقت چھہ نوٚو تہ وچھاں وۅنۍ چھس ٲنہ سے مل بہ
کراں بھروسہ تتھے کنۍ ژہ از تہِ چھکھ لوکن
دِلا مٮہ ونتہ پزی ما گوٚمت یہ پاگل بہ
سۅ بونۍ ہوٚچھ تہ توے از چھہِ در بدر دۅشوے
ہتٮن چھہ دشت مسلسل یتٮن مسلسل بہ
سہ دراو ژورِ اجازت تہِ ما ہیوٚتن کٲنسی
برس توے تہ تھواں چھس وژھے یہ ہانکل بہ
مٮہ بس قصور یتے چھم مٮہ تھوٚو ہلم ؤہرتھ
کرم خبر یہ کمو کوٚر مگر وٹاں پھل بہ
دواں منیب طرح نوۍ تہ شعر اسۍ لیکھان
دپاں بٮتابہ قلم تُل تُلان چھس جل بہ
__
محمد رمضان
عجب سفر تہ سکھرنک کران ہل بل بہ
وقت چھہ شام تہ کمہِ تام آشہِ ہند غلبہ
نہ وتھ نہ کتھ، تہ نہ کانہہ میلہ کنۍ نہ کانہہ منزل
ہتٮن ہہ دشت مسلسل یتٮن مسلسل بہ
یہ راتھ گذرِ صبح نیرِ نوٚن مگر توٚت تام
دٔزتھ پٮوان چھہِ کٲتیا شمع امی طلبہ
چھہ گاشہِ نوو ژۅاپارۍ اچھ کٔرتھ ژرژان
چھکن کپارۍ الہی یہ رٲژ ہند ملبہ
مٮہ روٚس ڈۅکیوو یہ کس خستہ حال پتھ کن وچھ
لماں لسان یہ ما چھس پکان پیدل بہ
بہ کنڈۍ ببر مٮہ سجاوان کوہ سنا رمضان
نہ آرہ ول، نہ ینبرزل، نہ گل، نہ مسول بہ
__
نثار عظم
مٮہ چھم کُنٮر تہ کُنٮر چھس رٹاں وچھس تل بہ
نژاں چھیہ یادہ کُٹھس منز، کُنے برس تل بہ
وچھاں یتھے بہ چھُسن آنگنس اژان یہ گاش
دوان تٲرۍ برس چھُس تہ دارِ ہانکل بہ
ژٮہ روٚس یہ راتھ عذابچ قبر مٮہ باساں چھٮم
اگر نہ یکھ تہ دۅہس روزہ زن کۅہس تل بہ
نہ چانۍ خواب وچھاں بٔے، نہ ژیۍ وۅں سریہہ میونے
نہ ژٕے وۅں پورہ ژہ رودکھ نہ بے مکمل بہ
بنان چھس بہ دۅہس زیٹھہِ زیوٹھ صحراوا
یواں چھیہ راتھ تہ پھہلان زنتہ جنگل بہ
دواں چھہِ خواب حیاتکۍ اچھن فقط اسۍ زہ
ہتٮن چھہ دشت مسلسل یتٮن مسلسل بہ
__
الیاس آزاد
رٹان چھس تہِ اگر تارکن وچھس تل بہ
کران چھس وۅں دلس بار بار کیتھ ژھل بہ
نہ کنۍ چلٲو مٮہ کٲنسی نہ شہرہ کوٚڈہس بہ
گوٚمت چھُسے نہ مٮہ باسان ونتہِ پاگل بہ
ہہ گاش ییہ تہ خبر ہییہ نہ رٲژ پہرن تام
فضول دارِ پٹٮن کیازِ تھاوہ ہانکل بہ
نظر پییم تہ وچھم بوے دشمنن سٍتٮن
مگر مٮہ ونتہ زِ کتھہ کنۍ چلاوہ کرتل بہ
نہ کانہہ گمانہ دلس منز نہ کانہہ خۅداوند چھہ
ہتٮن چھہ دشت مسلسل یتٮن مسلسل بہ
__
رفیق راز
ژانگۍ ہوۍ اسۍ راتھ کیت شولاں چھہِ سٲری
زیر لٔج پردس تہ بس لرزاں چھہِ سٲری
زن بنیل سانٮن زلٮن تل ڈاپھ ترٲوتھ
سڑکہِ پیٹھ اسۍ لوکۍ بٔڈۍ نیراں چھہِ سٲری
یتھ زمینس تل چھہِ کم کم سرۍیہ دوٚبرتھ
یتھ زمینس تٲبیا اسماں چھہِ سٲری
یا تواریخے چھہِ نٔو اسۍ کانہہ بناوان
یا تواریخک قرض ہوراں چھہِ سٲری
نے مریدے کانہہ نہ مرشد کانہہ چھہ کٲنسی
لوکھ شہرکۍ صاحب عرفاں چھہِ سٲری
منزلن ہند شوق تامتھ چھکھ نہ در من
قافلس منز بے سروساماں چھہِ سٲری
ٲسۍ یم سرتازہ چانی سٍتۍ کرتاں
تم دلن ہندۍ داغ از ویراں چھہِ سٲری
__
شانتی ویر کول
گاشلی ییتہِ دارِ بر تروپراں چھہِ سٲری
زیر لٔج پردس تہ بس لرزاں چھہِ سٲری
شرۍ جماتھا چھم تہ گرہ چھم ونہِ تہِ ؤہرتھ
کس اتُر کوٚرمت یہ چھکھ مندچھاں چھہِ سٲری
نا سزا یتُھ کیا کوٚرن وۅنۍ زانہِ قۅدرت
بس اکُے آدم چھہ یس نالاں چھہِ سٲری
ژوٚک موٚدر لوٚت گوٚب چھہ آمت بارنٮن منز
ادہ نباواں یاتہ ورتاواں چھہِ سٲری
خۅش تھوُن دنیا تہ خۅش روزُن چھہ مشکل
پوٚز وناں، پوٚز وننہ ییتہِ روشاں چھہِ سٲری
__
خالد بشیر
اکھ نظر اوکن تُلاں ٹھہراں چھہِ سٲری
زانہِ دے اتہِ کیا چھہ یُتھ، حیراں چھہِ سٲری
دپھ تسند گفتار زن ادفر چھہ ملۍ ہیوٚن
از تمس سودا گرس پراراں چھہِ سٲری
کرٮکھ چھیہ شہرس از چھہ بختس پھُیر لگن وول
لوکھ سڑکن پیٹھ توے نیراں چھہِ سٲری
اسہِ یہ گدریومت چھہ تمۍ کرۍ متۍ چھہِ گاٹلۍ
تروٚپ چھہ ٲسن دِتھ مگر زاناں چھہِ سٲری
اکھ ہوا رِنگ، آبہ جۅے، بلبل تہ جنگل
یتھ دلس گٔدرس مٮہ تنبلاواں چھہِ سٲری
وچھ دزاں مندورِ منز کُس، سڑکہِ پیٹھ کُس
اسۍ یمن ژانگٮن نسب زاناں چھہِ سٲری
__
محمد رمضان
دارِ بر تروپرتھ مگر بوزاں چھہِ سٲری
شور شہرس منز چھہ کیا حیراں چھہِ سٲری
ناو دریاوس اندر طوفاں بٹھٮن پٮٹھ
واو بدلے داو پوٚک حیراں چھہِ سٲری
ٲس کمہِ پوشچ سۅ خۅشبو اسہِ ژۅاپارۍ
وۅنۍ ستن وارٮن اندر ژھاراں چھہِ سٲری
چانہِ بر تل رٲژ راوٮم ژانگۍ لٕے ہٮتھ
کیا ہٮکے آواز دِتھ بوزاں چھہِ سٲری
کتھ بٮہ پژھ سفرس پیٹھ اسۍ درامتۍ چھہِ، یعنی
شہہ أکس پتھ کُن گژھاں راواں چھہِ سٲری
کانہہ چھہ ووناں ییر کانہہ رمضان ریشم
قالبافی ہند ہۅنر ہاواں چھہِ سٲری
__
ظفر مظفر
تاپھ توٚت ما زالہِ وہۍ ترہراں چھہِ سٲری
رود گوٚژھ تراوُن وۅں دے پراراں چھہِ سٲری
چون رۅخ ڈیشتھ چھہِ روزاں ژورِ تارکھ
زونہ گاشس گوٚو گچر حیراں چھہِ سٲری
رٲچھ کرنک اوس گوٚنڈمت ہوٚل یمو تم
لوٹھ گٔے شہرس کٔرتھ کھوژاں چھہِ سٲری
واو ووٚتھ ژھٮتہ ژانگۍ گٔے ژھایو نژن ہیوٚت
زیر لج پردس تہ بس لرزاں چھہِ سٲری
کوٚت گژھن کتہِ آے چھہ نہ معلوم کٲنسی
بۅکھچہ شانن پیٹھ فقط دوراں چھہِ سٲری
گاش کوٚرمت چھکھ دفن غارن گۅپھن منز
انہِ گٹس منز قد پنن میناں چھہِ سٲری
پچنہِ لگۍ بلبل چھہ شاید سونتھ آمت
پوش کتہِ ونہِ پھوٚلۍ تہ بلۍ توشاں چھہِ سٲری
دیت طرح نیبن کلاما راز صابن
باز ژٕے زینکھ ظفر غزلاں چھہِ سٲری
__
نثار عظم
توکلکۍ سر اکھ اکس باواں چھہِ سٲری
گاشہ لٕے اکھ تتھ مگر زاگاں چھہِ سٲری
اٹلسس لتھ دنۍ سہل کتھ ما چھیہ یارو
اوس کیا، سپدیوو کیا حیراں چھہِ سٲری
یس و سے سونچاں بہ دمہ ہا نالہ اتھ منز
یتھ سیکستانس توے زاگاں چھہِ سٲری
بلۍ تہِ ما لتہ موٚنڈ کراں اسۍ یتھ زمینس
پننہِ پننی جایہ اسۍ اسماں چھہِ سٲری
کانہہ کپر ژادر نہ کانہہ دستار ڈیشو
وارہ وارے کج کلاہ مۅکلاں چھہِ سٲری
__
رفیق راز
جویہ ہاراں کُس چھُ چشمو پھٹ زمین
کمۍ سنا آبن پھرس تل رٹ زمین
ٲس لجمژ گرشمہ کراین زٹ زمین
’آسمانن دامنس تل رٹ زمین
اسۍ چھِ کوتر لا مکانکۍ وُپھ تلو
تل پتالس سیتۍ کرۍ تن اٹ زمین
پے خزانُک دراو غلطے ٲخرس
وُلۍ کٔرِس کٲتیا تہ کھنۍ کھنۍ ژٹ زمین
درایہ سفرس آسمانن کن بچٲرۍ
تہہ کرِتھ تھٲوکھ فقیرو وٹ زمین
کیا ونے کر کر یہ نب ناراض گو
کیا ونے کر کر بلایو رٹ زمین
کس شکارس پیٹھ امس لاینۍ چھیہ جپھ
شیر خوں خوارن پدٮن تل رٹ زمین
__
ایاز رسول نازکی
سریہ ترٲوتھ گوس وہۍ انہِ گٔٹ زمین
آسمانن دامنس تل رٔٹ زمین
سانۍ پاٹھی یہ تہِ گمژ نوزک مزاج
واوہ رنگا رودہ راٹھا پھٔٹ زمین
چھیکرس باسیوو ہن ہن گٔے گلان
اسہِ تہِ قدمو ستۍ کینژھا ژٔٹ زمین
بالہ تینتٲلس کھستھ گوٚو غیب موٚت
دامنس پننس اندر تمۍ ؤٹ زمین
کٍتۍ صحرا کم سمندر نجدہ ون
میلہ میلے درایہ اکھ اکھ پٔٹ زمین
سٍتۍ اوسم شنیہس منز سریہ ژونگ
ٲس شانن پیٹھ مٮہ تجمژ مٔٹ زمین
آسمانن منز وپھاں اوسم ایاز
نالہ متہِ تمۍ راتھ بوزم رٔٹ زمین
__
برج ناتھ بیتاب
کاغذس پیٹھ یمۍ نہ تمۍ زن ژٔٹ زمین
کانہہ اکھا ونۍ تو کمس زن مٔٹھ زمی
آستانن پیٹھ فقیرو ڈیرہ تراوۍ
آسمانن دامنس تل رٔٹ زمین
نفرتچ سۅے کیازِ کھژ ریشۍ وارِ منز
غفلتس منز کٲنسہ ما کٔر ژھٔیٹ زمین
آسمانس کۅم کٔرتھ والاں چھہِ یورۍ
آدمن پھولوو دنیا ؤٹ زمین
جوگۍ دوٚپ ماجٮن کٔرِو آلو شرٮن
چاک گوٚو اسماں تہ یکدم پھٔٹ زمین
منزۍ منگاں سگ وانہِ چھٮم خون جگر
کیا ونے چھٮم باگہِ آمژ پھٔیٹ زمین
ہارنس تاپس اندر پیوٚو تیوت شین
وۅلسنس یِتھ تانڈوس منز نٔٹ زمین
پوٚز ژہ چھکھ ہوہس اندر بیتابہ سونچ
کالۍ کُنہِ کتھہِ پیٹھ کری زن زٔٹ زمین
__
محمد رمضان
خونہ سگوِتھ، میژِ ہنز اکھ میٔٹ زمین
گاشرٲوتھ ژیۍ دلن ہنز گٔٹ زمین
آسمانچ شبنم افشانی بجا
وقتہ کٮن زخمن چھیہ مرہم پٔٹ زمین
یلہ یقینن نیبرہ ہنۍ روو آسمان
اندرہ بند گامتۍ گمانن ژٹ زمین
دۅہلہِ راتس گاشرٲوِتھ تتۍ تژھے
کمۍ سنا انہِ گٹۍ نٮبر کن ژھٔٹ زمین
غزلہِ منز رمضان کم نوۍ گل پھۅلن
امہِ نمودچ ٲخری کہؤٹ زمین
__
علی شیدا
شنیہ متۍ ما نی اچھن دتھ پٔٹ زمین
ہنگہ تہ منگہ لبہِ ہے نہ سرۍیس گٔٹ زمین
سایبانس نار لوٚگ سیکلس اندر
سجدہ دتھ کمۍ تاں ڈٮکس تل رٔٹ زمین
ژوٚک گوٚمت شاید چھہ تلپاتال سے
تارہ تروُن جوگۍ مۅچھہِ منز رٔٹ زمین
گوٚو وشف پیوٚو اشۍ پھیورا صبحے پتھر
ڈوٚل یُپس شپ تے برنزس منز پھٔٹ زمین
کھوٚت غمن ہند بار گوٚو ٹارٮن الوند
ووٚتھ اچھو بارانہ دگنیو ژھٔٹ زمین
تالہِ پیٹھ دوٚدمت شہل ون یارِ ہند
تل پدٮن شیدا چھیہ اڈہ دٔز ۂٹ زمین
__
زمرے:تبصرہ


text:
وادس منز چھپیہ شفیع شوق سندۍ کل تریہ غزل۔ اکھ شمارہ 2 تہ زہ شمارہ 11 ہس منز۔ یم تریشوے غزل چھہِ شوق سنزِ شعرہ سۅمبرنہِ ‘یاد آسمانن ہنز’ منز پوتس شامل کرنہ آمتۍ مگر اکثر شعر چھہِ دوبارہ لیکھتھ بہتر بناونہ آمتۍ ۔ اکثر چھہِ خیال تمے البتہ چھہِ زبان تہ پیکر زیادہ موافق تہ اثردار بناونہ آمتۍ۔
شوق سند غزل اوس وقتہ کہ جبرہ کس نتیجس منز فرد سنزِ بے چارگی رنگہ رنگہ پیش کران۔ یہ بے چارگی چھیہ کنہِ کنہِ خۅد فریبی ہنز شکل تہِ رٹان تہ طنز تہِ چھہ بارسس یوان۔ امۍ سندس غزلس منز چھیہ زیادہ ٹھوس تہ جسمانی لفظ، پیکر تہ استعارہ ورتٲوتھ اکھ الگ وتھ کڈنچ کوشش۔ امس چھہ شعر ظاہری ہیژ علاوہ مضمونو رنگۍ تہِ ازۍ کین فکری تقاضن ہم آہنگ بناونک شوق۔ یہ چھہ پامال مضمونن نشہ پنن غزل شعوری طور دور رٹان۔
واریاہن شاعرن برعکس چھہ نہ شوق سند غزل رسالس منز راوان، بلکہ چھہ یہ یکدم پانس کن متوجہ کران۔ کینہہ شعر:
موسم ڈٔلتھ تہِ کل چھیہ خیالس بہ کیا ونس
خوشبو لبُن یژھاں چھہ گلابس بہ کیا ونس
ڈج وڈرِ پتھ یہ ڈولۍ تہ ڈلۍ نظرِ تاپہ پرنگ
یتھ جایہ تیۍ کہرۍ میہ ونیم وس بہ کیا ونس
پشرن میہ پرانۍ بانہ ڈۅکرۍ وس دوپن ژہ گر
ہیوکمے نہ دِتھ گرتھ میہ موادس بہ کیا ونس
شہرس اگر سرحد چھہ کڈاں کاڈ ژۅاپارۍ
پریتھ کانسہِ پنن حلقہ ژمان کیازِ چھہ باسان
یُس یوت کراں جشنہ زِ آزاد چھہ آدم
سے تیوت مگر پانہ پھسان کیازِ چھہ باسان
خوفہ ہتۍ ٲسۍ اکھ اکس لٲرتھ
اتحادک کمال ہاواں ٲسۍ
از بہ وچھتھس شنلۍ سِرن ہند وٹھ
زیرِ پھۅلہو تہ وۅندہ باواں ٲسۍ


text:
وِکیٖپیٖڈیا:اَصٕل مَضموٗن
وکیٖپیٖڈیاہَس پؠٹھ چھِ اَصٕل مَضموٗن تِمن وَنان یم اَصٕل مَضموٗن مٔیار چھِ پآس کران۔ یم چھِ صٔحیٖح تہٕ غیر جٲنِبدارانہٕ پآٹھ لیٚکھت آسان۔ اتھ مَنٛز موٚجود مَواد چھُ آسان قأبلِ تَصدیٖق۔
اَصٕل مَضموٗن چھِ بوٚنہٕ کَنہِ دِنہٕ آمتہِ طٔریٖقہٕ مُطأبِق مُنتَخِب کَرنہٕ یوان۔ اَز کَل چُھنہٕ وکیٖپیٖڈیاہَس پؠٹھ کانہہ اَصٕل مَضموٗن۔ اَصٕل مَضموٗنَن چھُ کوٗنَس پؠٹھ آسان اَکھ لوٚکُٹ جمع نِشان ()۔
اَصٕل مَضموٗن مَیار[اؠڈِٹ]
اَصٕل مَضموٗن مَیار چھِ کینہہ مَیار واضِح کران یم مَضموٗنَن مَنٛز موٚجود گژھَن آسنؠ تاکہٕ تیٖم بَنأؤکھ اَصٕل مَضموٗنَن۔ بوٚنہٕ کَنہِ چھِ کینہہ مَیار واضِح کرنہٕ آمتؠ:
- تھیٖکھ پٲٹھؠ لؠوٚکھمُت: مَضموٗن گژھہِ فِکرِ تَرُن، اَصٕل پٲٹھؠ لؠکھنہٕ آمُت، تہٕ اِملا گژھہِ صَحیٖح آسُن۔
- قأبلِ تَصدیٖق: مَضموٗن گژھَن قٲبلِ تَصدیٖق آسنؠ۔ وَسٲیِل گژھَن مَضموٗنَس مَنٛز موٚجود آسنؠ۔
- واضِح: مَضموٗن گژھہِ واضِح کرنہٕ آمُت۔ نامُکَمَل مَضموٗن ۂیکہٕ نہٕ اَصٕل مَضموٗن آستھؠ۔
- غیر جٲنِبدارانہٕ: اَصٕل مَضموٗن آسنہٕ خٲظرٕ چھُ ضروری کہِ مَضموٗن گژھہِ آسُن غیر جٲنِبدارانہٕ پآٹھ لیٚکھت۔ مَضموٗن گژھہِ نہٕ موضوع سٕتؠ ہمدَرری، نَفرَت یا بَدَل کانٛہہ اثَر ہاون خاص کر اگر موضوع کانٛسہِ زندہ انِسانَس متعلق آسہِ۔
- دٔٹھتھ
نامزَد طٔریٖقہٕ[اؠڈِٹ]
- نامزَد کَرنہٕ خٲطرٕ گَژھہ یِہ کوڈ
{{GA nominee|~~~~~|nominator= {{subst:3~}} ناو|page=1|status=|subtopic= مِثال سِیاسَتدان|note=|time=}}
نامزَد مَضموٗن کِس بَِحَژ صَفَس پؠٹھ یُن.
- اَمہ پَتہ گژھہٕ وِکیٖپیٖڈیا:اَصٕل مَضموٗن/نامزَد صَفَس پؠٹھ موجوٗدٕ نامزَد مَضموٗن عُنٛوانَس تل نامزَد دَرٕج کَرنہٕ یُن۔ اتھ خٲطرٕ گَژھہ یِہ کوڈ لیکھنہٕ یُن
{{GANentry|1=مَضموٗن ناو|2=1}}


text:
واکھ یا شروک چھہ ژورن مصرعن ہنز اکھ قدیم شعری ہیت یۅس نہ صرف سانہِ کشیرِ منز بلکہ واریاہن قومن مثلا ہندوستان، افغانستان، چین، ایران بیترِ ملکن منز ورتاونہ یوان ٲس۔
یہ چھیہ معیاری ادبی ہیت، یہ چھیہ نہ لکہ ادبچ ہیت۔ لکہ ادبچ ہیت چھیہ وژن۔ شیخ العالم چھہ ژۅن مصرعن ہنز یہ ہیت لل دیدِ مقابلہ سیٹھا پابندی سان ورتاوان۔ امس چھیہ تمام شروکین منز مصرعن ہنز اکھ گنڈتھ قافیہ ترتیب، یۅس اسۍ /اب ا ب/ سیتۍ پرکٹ کٔرتھ ہیکون۔ لل دیدِ ہندس واکھس منز چھیہ قافیہ بندی ہنز ترتیب بدلان۔ امہ رنگہ ییتہ لل واکھن منز تنوع میلان چھہ، شیخہ شروکین منز چھہ ہشر۔ مگر شیخ العالم چھہ قافیہ بندی بدلہ شروکۍ چہ ہیٔژ منز تنوعچ وتھ کڈان۔ سہ چھہ شروکہ کین عمومی طور گنڈتھ ژورن مصرعن منز اتی دۅن تہ اتی ژۅن مصرعن ہند ہریر کٔرتھ اتھ ترین تہ ژۅن شعرن تام واتناوان مگر قافیہ بندی منز چھہ نہ کانہہ تبدیلی انان۔ گۅڈنیک چھہ تریمس، دویم چھہ ژورمس، پانژم چھہ ستمس تہ شییم چھہ ٲٹھمس مصرعس سیتۍ برابر قافیہ بند۔
امین کامل چھہ نور نامس منز ونان "یہ چھہ ہاوان زِ حضرت شیخس تام چھیہ اتھ صنفس اندر تبدیلی سپزمژ۔” مگر یہ چھیہ نہ صنفچ کانہہ ارتقایی تبدیلی بلکہ اتھ ہیتس وسعت دنہ خاطرہ شیخ العالم سند پنن اکھ تجربہ۔ اگر یہ عام پاٹھۍ ہیتچ ارتقایی تبدیلی آسہِ ہے تیلہِ آسہِ ہے یہ شیخ العالمس سیتۍ سیتۍ تہندین ژاٹن ہندس ورتاوس منز۔ یا تس برونہہ تہِ، یُس نہ ثابت ہیکہِ گژھتھ۔
بیاکھ تجربہ یُس شیخ العالمس نش میلان چھہ، سہ چھہ لکہ شاعری ہنز ہیت وژن ورتاونک تجربہ۔ امین کامل چھہ یمن”مسلسل شروکۍ” ؤنتھ وژنکۍ "گۅڈنکۍ نمونہ” قرار دوان۔ مگر میہ چھہ باسان وژن آسہِ ہے امہ وقتہ تہِ لکہ ادبس منز رایج۔ شیخ العام چھہ اتھ پننہ ادبی شاعری منز ورتاونک تجربہ کران۔


text:
وزن چھا شاعری ہندِ خاطرہ ضروری کنہ نہ؟ وزنہ نش چھہ مراد کانہہ تہِ وزن یس مختلف شعری روایژن منز مروج چھہ یا اوس، چاہے سہ پتہ ہیجلۍ وزن چھہ یا تاکیدی وزن یا سنسکرت تہ عربی شعری روایژن ہند پیچیدہ ماترا وزن۔
ییلہ جدید نقادو شاعری ہندۍ اہم عنصر نٔوس شعری ماحولس تہ تنقیدی تناظرس منز بدِ کڈنۍ ہیتۍ یعنی تم عنصر یمو سیتۍ شعر شعر بنان چھہ، تمو وُچھ زِ وزن اوس نہ امہِ رنگۍ کانہہ خاص کارنامہ انجام دوان۔ لہذا دوٚپ تمو منزہ اکثرو زِ وزن چھہ غیر ضروری۔ مگر واریاہن ادبی حلقن منز آو وزن شعری ہیژ ہندِ تمہِ سوٚتھرِ کین عنصرن منزگنزراونہ یمن منز استعارہ، تشبیہہ، علامت، رمز، کنایہ، بیترِ چھہِ۔حالانکہ وزن چھہ شعری ہیژ ہنزِ تنظیمہِ تہ ترتیبہِ ہندین تمن عنصرن سیتۍ تعلق تھاوان یمن منز مصرعہ بندی، بند یعنی شعری ہیژ اندر اندروزنچ اکایی یا ہیتی اکایی، مصرعہ ژھین، قافیہ چاہے اند قافیہ یا منز قافیہ، ردیف یا ووج، بیترِشامل چھہِ۔اکثر چھہِ اسۍ وزنکۍ پاٹھۍ شاعری ہندِ باپتھ قافیہ ردیف تہِ غیر ضروری مانان یہ مٔشرتھ زِ قافیہ ردیف تہِ چھہِ ہیژ ہندِ تنظیمی سوٚتھرِچہ ضرورژ۔ لہذا یہ ؤنتھ زِ یم چھہِ نہ شاعری ہندِ خاطرہ ضروری چھہِ اسۍ دراصل شاعری ہندِ خاطرہ ہیت غیر ضروری قرار دوان۔مگر اسہِ پزِ یہ فرق ذہنس منز تھاونۍ زِ غیرضروری گوٚو نہ مطلب غیر مناسب یا بے محل یا غیر متعلق۔ سانۍ سٲرے روایتی یا کلاسیکل شاعری چھیہ ہیژ ہنز شاعری۔ ہیژ ہیکو شاعری ہندِ خاطرہ غیر ضروری ؤنتھ مگر غیر متعلق ہیکوس نہ ؤنتھ۔یہ فرق چھیہ سیٹھا اہم ۔ شعری ہیت غیر ضروری قرار دنہ خاطرہ آیہ معقول دلیلہ پیش کرنہ مثلا یہ زِ عصری وجود تہ تجربک اظہار چھہ نہ روایتی ہیژن منز ممکن تہ ییلہ شاعری منز ہیت دوبارہ ورتاونہ آیہ خاص کر پوسٹ ماڈرن شاعرن ہندِ دسۍ یمو روایتی ہیژن ہنز تجدید کٔر تمو تہِ کرِ معقول دلیلہ پیش۔
یہ چھیہ حقیقت زِ جدیدیت آیہ شاعری منز اکھ زبردست انقلابی تبدیلی ہیتھ۔ اتھ تبدیلی پیوٚو بلینک ورس؍فری ورس ناو۔ سانین زبانن منزآزاد نظم۔ یہ چھہ جدید دورک اکھ زبردست دیت۔ یہ تبدیلی ٲس روایتی ہیژن نش ژلنچ اکھ وتھ۔شاعر ٲسۍ یمو روایتی بندشو نش آزاد گژھتھ شعری تجربن ہند اظہار کرُن یژھان۔ تکیازِ یمن ہیژن سیتۍ ٲسۍ شاعری ہندۍباقی عنصر تہِ مقرر گمتۍ مثلا ڈکشن، استعارہ، تشبیہہ، بیترِیمو منزہ نیبر نیرنہ خاطرہ ہیت ترٲوتھ ژھننچ ضرورت پییہِ۔ مگر امہِ آزادی باوجود رود وزن مکمل یا جزوی طور آزاد نظمہِ سیتۍ چالو۔ یوٚت تام نثری نظمہِ اتھ تہِ بالکل دکہ دیت۔ آزاد نظمہِ پکنوو وزن امہِ مۅکھہ پانس سیتۍ تکیازِ یہ رود ہیتی تنظیمہِ ہنزِ غیر موجودگی منز نظمہِ اکہِ ممکن انتشارہ نش بچاوان۔آزاد نظمہِ منز یتھ آہنگس اہمیت میج یُس عام بول چالک آہنگ اوس یا شاعر سند ذاتی آہنگ اوس، سہ اوس بہر حال زبانۍ ہندس پننس آہنگس پیٹھ دٔرتھ۔ امہِ کنۍ تہِ رود وزن پننہِ آزاد شکلہِ منز نظمہِ منز جاری۔ مگر وزنکہِ رسمی یا قاعدہ بند ورتاوہ نش کھتۍ شاعر آزاد نظمہِ منز بوٚٹھ۔روایتی ہیژن منز چھہ وزن باقی عنصرن سیتۍ رٔلتھ نہ صرف لفظن ہندِ تعلقہ بلکہ شعری تجربہ چہ عملہ منزتہِ سۅ کٲم انجام دوان یۅس کٲم مۅختہ مالہِ منزپن دوان چھہ یعنی وزن چھہ اکس ہیژ منز ورتاونہ ینہ واجنہِ زبانۍ تہ تتھ پتہ کنہِ کس تجربس ترتیب تہ تنظیم دِتھ تہ پانہ وانۍ میُل کٔرتھ مضبوط بناوان۔ یۅہے منطق تہِ رود وزنہ کہ تعلقہ آزاد نظمہِ منز جاری۔ یعنی جدید شاعرس اوس اکہِ طرفہ روایتی ہیژو منزہ نیبر نیرنک شوق تہ دوٚیمہِ طرفہ اکہِ نامعلوم انتشارہ کہ امکانک خوف یمہِ کنۍ تمۍ وزن مۅچھہ منز چیرہ رٔٹتھ تھوو۔
نثری نظم ہیچ نہ سانہِ شعری روایژ برونہہ کنہِ زیادہ برونہہ پٔکتھ۔ برسرآوردہ نظم نگار رحمن راہی تہِ چھہ تازہ ترین کتابہِ منز پننہِ نظمیہ شاعری ہندِ تعلقہ ونان:
"وزن چھہ مقداری تہِ ورتاونہ آمت تہ غیر مقدرای تہِ ۔۔۔تہ روایتی عروضہ نش چھہ انحراف تہِ سپدمت، تاہم چھہ نہ کانہہ تہِ نظم خالص نثری۔”
امہِ بیانہ تلہ چھہ باسان زِ یہ شاعرچھہ نہ نثری نظمہِ ہند قایل بلکہ چھہ کانہہ نتہ کانہہ وزن پننٮن نظمن منز ورتاوُن ضروری زانان یہ اعلان کٔرتھ تہِ زِ "شعرہ باوژ باپتھ یتھہ پاٹھۍ نہ ردیف تہ قافیہ لازمی ماننہ آمت چھہ تتھے پاٹھۍ چھہ نہ وزن تہِ امہِ چہ مولہ ماہیژ منز شامل گنزرنہ یوان۔” گویا یہ شاعر چھہ وزنس شاعری ہنزِ مولہ ماہیژ منز شامل نہ گنزرتھ تہِ پانس سیتۍ سیتۍ پکناوان۔ حالانکہ آزاد نظمہِ ہندِ خاطرہ چھہ نہ وزن ضروری بلکہ چھٮہ یہ نظم یمو روایتی بندشو نش آزادی حاصل کرنہ کہ غرضے وجودس منز آمژ۔ راہی چھہ نہ یہ وننہ خاطرہ تیار مگر بہ ونہ تمۍ سندِ طرفہ زِ اکثر نظمن منز ماترا تہ ہیجلۍ وزن ورتاونہ باوجود چھہ تسند اکھ کارنامہ یہ زِ تمۍ کٔر کاشرِ نظمہِ شاعر سندس ذاتی آہنگس سیتۍ زان تہ خالص نثری آہنگس پیٹھ تہِ لیچھن نظمہ مثلا ‘اکھ شبییہ’۔ اتھ نظمہِ منز چھہ نہ کانہہ مقداری، غیر مقداری، تاکیدی یا ہیجلۍ وزن متواتر یا جزوی طور تہِ ورتاونہ آمت۔ یہ نظم چھیہ صرف نثری آہنگ ورتاوان۔ وچھو امیک اکھ اقتباس:
زُوس جسمس ٲسس برژھہ بۅچھہ
کھونکھن نوٚمرتھ اوس میژِ آبس کنین کنڈین مشک ہیوان
لوٚٹ اوسس ڈلہ ونس ہوہس مزازہ وچھان
یتھے پاٹھۍ چھیہ باقی نظمہ مثلا ‘میہ نے زیو آسہِ ہے دزمژ’۔ امیک تہِ اکھ اقتباس:
سونچ کرہ ہا تہ ہیگلس دٔزم
تال قدم تلہ ہا تہ مارکسس پھٹِم پدۍ
دپہ ہا مول تہ دوٚپہم غاصب
ژھارہن موج تہ کٔرہم رسوا
رچھہن لولٔر تہ یم نم تہ دند کتہِ تھاوکھ
کٕنہ ہا دود تہ ہینہ والین اچھ لجمژ تالو
نے کس کرِ وۅنۍ گراو
نیستانے ییلہ اندہ وند دوٚد؟
راہی سندِ پیٹھمہِ بیانہ باوجود چھہ یمن نظمن منز نثری آہنگ۔ نادم ہیوٚک نہ ہیتی تجربو تہ تنوع باوجود یہ نثری آہنگ پیدہ کٔرتھ۔ تمۍ سنز اکے نظم ‘باراں کوٹ’ چھیہ اتھ کُن اکھ کوشش ۔ وچھو امیک آغاز:
کمرس منز ژاس
تہ باراں کوٹ کوٚڈم نالہ
اویزان ترووم کوٹہ کِلس پیٹھ
ہنگہ منگہ پھیورس پوٚت
تہ یڈ بٔرتھ نظرا کٔرمس
باسیوم زن چھُس بے
اتھ کوٹہ کِلس پیٹھ اویزان گومت
مگر نظمہِ منز چھیہ برونہہ کُن اتھ نثری آہنگس منزوزنچ روانی ننۍ نیران یتھ متقاربس یا ہیجلۍ وزنس سیتۍ واٹھ دِتھ ہیکو۔ کامل چھہ نظمن منز وزن تہِ ورتاوان تہ نثری آہنگ تہِ۔ سہ چھہ نظمن منزوزنہ باوجود نثری آہنگ خۅد کلامی یاکتھ باتھہِ ہند انداز تہ ڈرامایت ورتٲوتھ تہِ پیدہ کران۔ مثلا وچھو ‘بے وکھ’ نظمہِ ہند آغاز:
زٔر تہ کٔج خاموش راتھ
ٹھس ٹھس ٹھس
کتھ نہ باتھ
ترین برنزین ہند بے صبر اکھ انتظار
ییژ مستی؟
تڑ۔ تڑاخ
کُس سا چھو
سے یمس یوٚدوے ژیتس آسی زمانا اکھ سپد
ناد بوزتھ واد ہیو اندری کریوتھ=
کامل سنزہ لۅکچہ نظمہ چھیہ خاص طور خالص نثری آہنگ ورتاوان۔ وچھو ‘اُنظرُ ترانی’ نظمہِ ہند آغاز:
وُنندرۍ ساسہ نوومت زونہ گاش
ملرہ موٚت تھکتھ ژھینتھ پیومت سوٚدر
زنماتن ہندس؍تتھ شینہ پرنس تہ شہلۍ شہجارۍ
زُوِس تاں کیا سنا وٲتتھ ہیکا سریہِ پروِ برونہہ
یہ نثری آہنگ ورتوو باقی شاعرو تہِ پننہِ نظمہِ منزگاہے وزنہ سان تہ گاہے وزنہ ورٲے ۔ زیادہ مثالہ چھیہ نہ برونہہ کنہِ۔ تاہم وچھوکھ بنم اقتباس یم وزنہ بدلہ خالص نثری آہنگس پیٹھ دٔرتھ چھہِ:
سہ اوس نہ یوسف کینہہ
مگر کیریک قید اوسس ڈیکس لیکھتھ
سہ پیوس ویتراوُن
یوسفن ٲس گراو کرمژ
تمۍ ہیوٚک نہ شہتھ تہِ پننٮن باین ہند کیا ونہِ ہا
(سہ تہِ اوس یوسف۔ مظفر عازم)
الوند بالہ کھنگرو منزۍ
آوسیمژِ بجہِ وتہِ
رنیمژِ زونہِ ہندس زرد گاشس منز
سوٚت بتہِ زٲلتھ سیاہ شکتی مانن ہنز کُنی ہۅہراے
پنن دہ ہیتھ گنین ونن منز شریپان
(ترانژھ۔ شفیع شوق)
کاشرِ شاعری منزچھیہ کافی مثالہ موجود یم یہ کتھ عملی طور باوان چھیہ زِ نظمہِ ہندِ خاطرہ چھہ نہ وزن ضروری، مگر اگر ورتاونہ آو غیر مناسب تہِ چھہ نہ۔وزنہ کہ ضروری یا غیر ضروری آسنک بحث چھہ دراصل نظمہِ سیتۍ تعلق تھاوان مگر افسوس چھہ یہ زِ کشیرِ منز چھہ یہ بحث تتھہ پاٹھۍ پیش کرنہ یوان زن اسۍ یہ ونان چھہِ زِ غزلہ کہِ خاطرہ چھا وزن ضروری کنہ نہ؟ غزلس چھہِ دویہ قسمکۍ لوکھ پتہ۔ اکھ تم ابتدایی شاعر یمن نہ امہِ ورٲے بییہِ کینہہ اتھہِ یوان چھہ تہ بییہ تم نام نہاد نقاد یمو اکہِ نتہ بییہ رنگہ غزلچ مخالفت کٔرتھ تہ امہِ چہ کمزوری گنزرتھ ادبی اصلاح پسندی ہند الم نکھس تلمت چھہ۔حقیقت چھیہ یہ زِ سٲنس زمانس منز یُس تنوع شاعری منز اسہِ برونہہ کنہِ ہیتی تہ غیر ہیتی، وزنی تہ نثری، نوِ تہ پرانہِ ، جدت پسند تہ تواریخی شعور کس صورتس منز چھہ، سہ چھہ بلاشک سٲنس کلہم شعری تجربس مالدار بناوان۔ یمن منز چھہ نہ کانہہ مقابلہ یا ٹکر بلکہ چھہِ یم اکھ اکۍ سند مۅل ہرراوان۔ یہ چھہ ممکن زِ نظمہِ منز یم رنگ تہ یم تجربہ منتقل سپدن تم ما ہٮکن نہ غزلس منز منعکس سپدتھ تہ امیک وُلٹہ تہِ چھہ ممکن مگر اکھ کمتر زٲنتھ، بییچ مبالغہ آرایی چھٮہ اکھ غیر ادبی، غیر تنقیدی صورت۔ حقیقت چھیہ یہ زِ شیٹھ تہ ستتھ کٮن دہلین منز چھہ کامل سند غزل کاشرس منز نظمہِ مقابلہ زیادہ بہتر تہ شدتہ سان ہمعصر وجودک اظہار کٔرتھ پننس وقتس نزدیک یتھ کاشرِ شاعری ہند عصری لہجہ مشخص کران۔ یہ چھہ سہ کارنامہ یُس نادم تہ راہی سنزِ طاقتور نظمہِ لرِ لوٚر تمہِ وقتہ کاملن انجام دیت۔مگر یہ ٲس نہ غزلچ ہیت بلکہ اتھ ہیژ نسبت کامل سند سلوک تہ ورتاو، موادک نویر،ڈکشن، طنز، بیہ تکلف لہجہ، زبانۍ ہند غیر نمایشی ورتاو، عروضی تجربہ تہ تنوع، جدت پسندی ، واتنیار یمۍ یہ کارنامہ تمہِ وقتہ ممکن بنوو۔روایتی ہیژ ورتٲوتھ تہِ کوٚر کاملن پننہِ شاعری منز جدید سوچ، حسیت، تجربہ تہ ردعمل پیش۔ لہذا کیا روایتی ہیت تہ کیا آزاد یا نثری نظم اصل کتھ تہ بنیادی شرط چھہ شاعری یۅس دۅشونی صورژن منز ممکن چھیہ۔وزن چھہ غزلہ چہ تنظیمہِ ہنز اکھ ضرورت، مگر یوٚت تام نظمہِ ہند تعلق چھہ، وزن ورتاوُن نہ ورتاوُن چھہ شاعر سند ذاتی ترجیحی معاملہ۔


text:
یتھ تصویرس منز چھہ میہ سیتۍ میانۍ زہ پۅپھترۍ بٲے۔ منزس چھہ شوکت احمد یس کامل صٲبنہ اکس ہمشیرہ سند نیچو چھہ۔ یم چھہ کاپرنس نزدیک گوپال پور روزان۔ دچھنہ طرفہ چھہ ڈاکٹر امتیاز منصور یس کامل صٲبنہِ بییس ہمشیرہ سند نیچو چھہ۔ یم چھہ چھانہ پورِ روزان۔ شوکت احمدنۍ موج تہ مول چھہ کینہہ ؤری برونہہ گذریمتۍ۔ امتیاز منصورن مول تہِ گذریوو کینہہ ؤری برونہہ۔ کامل صٲبس چھہ یمو دۅیو بینیو علاوہ (یمو منزہ اکھ حیات چھیہ) زہ بٲے۔ یمو منزہ اکھ بڈشاہ نگرے روزان چھہ۔ بیاکھ برادر چھکھ کاپرنے روزان۔ ژۅن ریتن اندر گذریہ یمن تریشونی بارنین ہنزہ زنانہ۔ کامل صٲب چھہ یمن سارنے زیٹھ۔ ماجہ ہندس مرنس پیٹھ پیوو میہ یمن تمام جاین تعزیتس گژھن۔ گوپال پور تہِ ووتس، زندگی منز گۅڈنچہ لٹہِ۔ شاید اتھۍ کن وچھتھ دیت میہ شوکت صٲبن نیرن وزِ اکھ سیٹھا مۅلل چیز یتھ تسند بڈۍ بب احمد اللہ حکیم (عرف بوڈ حکیم) تہ تسند بب حکیم ٭٭ رٲچھ ٲسۍ کرمژ۔ ٲخرس ووت یہ شوکت احمدس نش۔ یہ مۅلل چیز چھہ بۅنہ کنہِ پیش۔ یہ چھہ کامل صٲبنۍ اکھ فارسی نظم یوس تمو امۍ سے بڈس حکیمس (عمہ حکیم) سوزمژ ٲس۔ میانہِ خیالہ چھہ یہ کامل صٲبنہِ شاعری ہند اولین دستیاب نمونہ — مگر فارسی پاٹھۍ۔
اے مسیح این زمان و اے حکیم ارجمند
از دم تو ہر کسی بسیار گشت از بہرمند
بر در تو بہر درماں آمدیم از کاپرن
این چہ بوالعجبی است کردی دل ما را دردمند
یک گناہ بے پناہ بر خود روا کردندہاں
آنکہ تشہیر دم عیسی بہ عالم کردہ اند
آتشی در زیر پا دارند عاشق بہر دوست
این ندانند مگر آنہا کہ خود ہم سوختند
تو چہ دانی لذت زہر کہ نوشد این غریق
می خوری در بستی گوپال پورہ شہدو قند
غریق کاشیمری
شوکت احمدن ونن چھہ ز خط اوس کامل صٲبن کالجس دوران لیوکھمت۔ کامل صٲب چھہ اکس جایہ لیکھان زِ تسند مول اوس علاج خاطرہ تس امس حکیمس نش کالج گژھنہ برونہہ نوان۔ اگر تتھ کن گژھو تیلہ چھہ یہ کامل صٲبنہِ کالج اژنہ برونہم چیز۔ کامل صٲبن بابہ صٲب گذرییہ 1939 منز ییلہ تم کالج کس گۅڈنکس ؤریس منز ٲسۍ۔ ممکن چھہ یہ ما آسہِ تمی ؤریک۔ بہرحال تحقیق چھہ جاری۔ حکیم ٭٭ سندس گرس منز کور یمو پتہ رشتہ۔ کامل صٲبن گرہ کوتاہ چھہ امس حکیمس نش متاثر اوسمت، سہ چھہ یتھ نظمہِ منز ظاہر۔ امۍ حکیمن چھیہ کینہہ مسودہ طبس متعلق فارسی پاٹھۍ پتھ کن تراوۍ متۍ۔
میہ ہوو یہ نظم کامل صٲبس۔ واریاہس کالس رود سہ اتھ وچھان، تمہ پتہ زن نہ پہچوننے تہ دیتن واپس۔ پرژھمس یہ کر سا چھتھ ژیہ لیوکھمت۔ دوپن تہِ کس چھہ وۅنۍ یاد۔ دوپمس شوکت اوس ونان یہ چھہ یمو کالجس دروان لیوکھمت۔ تورہ دوپن خبر آسیم۔ 1939 منز اوس کامل صٲب 15 وہُر۔ کامل صٲب اوس یمن دوہن غریق تخلص کران۔


text:
ستارہ ژاو وارہ کارہ شیتن، توتہِ چھس نہ بوزن تگان زِ میانہِ ماجے تمن مارہ واتلن میون مول مارنک قصاص ہیژاو تہ کیا ہیژاو۔ کتھ چھیہ وری واد پرانۍ ییلہ ترہ ترہ […]
امین کامل سند افسانہ ” قصاص”
فاروق مسعودی سند افسانہ "یا بار صاحبو”
فاروق مسعودی چھہ روایت شکن افسانہ نگار تہ یہے امیج ہیتھ آو سہ از برونہہ 40 ؤری نوجوانی منز کاشرِ افسانہ کس منظرنامس پیٹھ۔ امۍ کو٘ر کینہہ فضول سیکنڈ، نوش لب، کوہ […]
انتخاب کلام حبہ خاتون
انتخاب: منیب الرحمن ماخذ: کلیات حبہ خاتون مرتب امین کامل میہ چھیہ حبہ خاتون نہِ کلامک انتخاب پیش کرنس منز حدہ روٚس خوشی۔ سورے انتخاب ٹایپ کٔرتھ پیش کرنہ بجایہ روزہ بہ […]
انتخاب کلام سۅچھہ کرال
انتخاب: منیب الرحمن ماخذ: صوفی شاعر مرتب امین کامل، صوفی شاعر مرتب موتی لال ساقی میہ چھیہ سۅچھہ کرال نہِ کلامک انتخاب پیش کرنس منز حدہ روٚس خوشی۔ سورے انتخاب ٹایپ کٔرتھ […]
انتخاب کلام شمس فقیر
انتخاب: منیب الرحمن ماخذ: صوفی شاعر مرتب امین کامل، صوفی شاعر مرتب موتی لال ساقی میہ چھیہ شمس فقیرنہِ کلامک انتخاب پیش کرنس منز حدہ روٚس خوشی۔ سورے انتخاب ٹایپ کٔرتھ پیش […]
انتخاب کلام عبدالاحد آزاد
انتخاب: منیب الرحمن ماخذ: کلیات آزاد مرتب پدم ناتھ گنجو میہ چھیہ عبد الاحد آزاد نہِ کلامک انتخاب پیش کرنس منز حدہ روٚس خوشی۔ سورے انتخاب ٹایپ کٔرتھ پیش کرنہ بجایہ روزہ […]
انتخاب کلام لل دید
انتخاب: منیب الرحمن ماخذ: لل دید مرتب جیالال کول میہ چھیہ لل دید ہندین واکھن ہندانتخاب پیش کرنس منز حدہ روٚس خوشی۔ سورے انتخاب ٹایپ کٔرتھ پیش کرنہ بجایہ روزہ بہ یتھ […]
انتخاب غزلیات رسول میر
انتخاب: منیب الرحمن ماخذ: کلیات رسول میر مرتبہ محمد یوسف ٹینگ، کلیات رسول میر شاہ آبادی مرتب غلام محمد شاد میہ چھیہ رسول میر سنین غزلن ہند انتخاب پیش کرنس منز حدہ […]
انتخاب کلام شیخ العالم (نندہ ریوش)
انتخاب: منیب الرحمن ماخذ: نورنامہ مرتب امین کامل میہ چھیہ نندہ ریشۍ سندِ کلامک انتخاب پیش کرنس منز حدہ روٚس خوشی۔ سورے انتخاب ٹایپ کٔرتھ پیش کرنہ بجایہ روزہ بہ یتھ انتخابس […]
ستھ غزل – رفیق ہمراز
1 سانہِ گامک سہ بازۍ گارا ٲنہ اندری کران دوتارا جود کیا چھے ژیہ جودگارا گو٘و قرار آو بے قرارا شوقہ ہاریۍ میہ ہارِ کرتام وۅنۍ چھہِ چھتلا تہ بانٹہ زارا مامہ […]
ٲٹھ غزل – شاہد دلنوی
1 غزالۍ چشمہ یمن نورہ بُتھۍ تہ لب خاموش یمے چھہِ تم زِ یمن لکھ وناں چھہِ وعدہ فروش سياہ چھیہ راتھ مگر گونڈ یمو تہِ رختِ سفر جریو چھہ رود وسان […]
کلایمکیس (افسانہ) — محی الدین ریشی
ڈاکٹر انیس چھہ دۅہےہمراز صٲبس تازہ ناولہِ متلق پرژھہ گٲر کران تہ بوز ناونہ با پتھ تس زارہ پارہ کران تکیازِ تس چھہ باسان زِ امہِ ناولہ ہنز کہٲنی چھیہ تسنزِ زندگی […]
لغزش (افسانہ) — رحیم رہبر
پننہ جسمکۍ ناپاک انگ چھلان پییہ تس گِلہِ ہندس برونہہ پلوس پیٹھ نظر، یتھ رتہ سیتۍ چھِٹھ درامژ ٲس۔ تس آو ٲدیک سہ منظر بییہ اچھن تل۔۔۔تمۍ لوے گِلہِ بڈِ آلو ۔۔۔ […]
سنگر مالن پییہ پراگاش (افسانہ) – راجہ یوسف
راجہ یوسف احساسس ییلہ ززُر چھہ اژان فکرِ تہ عملہِ ہنزہ وتہ چھیہ شُروکراونہ یوان۔ انسان چھہ گاہے دۅلابن منز وۅتلان بۅڈان تہ گاہے سیکلین منز آب ژھٲرِتھ پانس تسلی دوان۔ احساس […]
قاضی غلام محمد سنز شاعری: صورت خانہ
مظفر عازم پتمین پنژاہن شیٹھن ؤرین ہندین بدلونین دورن منز رودۍ کینہہ شاعر پننہِ قدمہ پوٚد پوٚد دوان تہ پننۍ منزل پراوان؛ تم تہِ یمن پننہِ رنگک احساس اوس، تم تہِ یمن […]
شاٹہ ہون (افسانہ) – ہردے کول بھارتی
ہردے کول بھارتی وچھنہ تلہ اوس نہ اتھ بونہِ تیتھ خاص کینہہ یتھ غیر معمولی ونہو۔ کلین منز یہ تہِ اکھ کُلا۔ وۅنۍ گوٚو باڈو اوسس بوٚڈ تہ شہجار واریاہ گوٚن تہ […]
شینہ مہۍ (افسانہ) – محمد رمضان
محمد رمضان میدان کہ اکہِ اندہ نمودار گژھتھ پوٚک نوجوان الہ پلہ کلو میڑا تہ پکنک عادت نہ آسنہ کنۍ زن کھژس شانش۔ امۍ پرژھ مردیادمس «ہے ژہ کیا چھکھ گرا یپارۍ نیران […]
کلہم زبان چھیہ نہ ادبہ سیتۍ زندہ روزان۔ یہ چھہ اکھ مغالتہ: منیب الرحمن
منیب الرحمنس سیتۍ اکھ فیس بک کتھ باتھ (بشکریہ: انٹرویو فورم) شاہد دلنوی: پننہ تخلیقی زندگی ہندس بارس منز ونی تو تفصیلہ سان؟ منیب الرحمن: میانہِ تخلیقی زندگی ہند بیول پیوو فتح […]
وزن تہ آہنگ
منیب الرحمن "سانۍ کن تہ ذہن ییلہ تم خالص کاشرۍ آسن، چھہِ نہ یمن وزنن ہندس آہنگس پورہ پورہ ساتھ ہٮکان دتھ۔” (کامل، سون ادب ۶۷۹۱، ص ۰۱۱) وزن تہ آہنگ کہ […]
مہجور سند اکھ غزل
وچھ میہ کُن وارہ لگے یارہ ژیہ پٲری پٲری چانہِ امارہ گٔیس مارہ بہ پرٲری پرٲری وارِ ہندۍ پوش، ینبرزل، گل سنبل، مسول وارِ پتہ وارِ لگان چھی ژٮہ ژۅپٲری پٲری […]
شعرہ ہنا
مظفر عازم واریاہ چھم نہ ونُن۔ اوترہ وۆتھس سلی پہن۔ غبار اوسم، مگر تتھ کیا کٔریوم تہۍ۔ ژٹۍ تو یہ اتۍنے۔ سلی پہن وۆتھس، کافی پیالا دبووم۔ فون رۆٹم اتھس کٮ۪تھ تہ […]
شاعر گژھہِ پیدہ یمس منز امین کامل تہ رفیق راز نہِ کھۅتہ زیادہ تخلیقی صلاحیژ آسن: رفیق راز
رفیق راز، نیب نیب: یوٚدوے ژٮہ ردیف ورٲے تہِ غزل ونۍ متۍ چھِتھ مگر چانۍ ردیف والۍ غزل کھتۍ علمن ۔ چانٮن غزلن پٮٹھ لٲج واریاہو شاعرو مشق کرنۍ ۔ اکھ بوٚڈ […]
تریہ غزل — نگہت صاحبہ
1 ژیہ چھے نارس اندر گلزار پھوٚلمت بہارس منز میہ پوشن رنگ ڈوٚلمت میہ کٔتۍ کٔتۍ ژیۍ پتھے آچھر محبت خبر کمۍ چھے دلس گِلہِ پوٹ ووٚلمت پرو در باغ وۅلہ لولچ […]
زہ نظمہ — دانا جوییا
1 سنڈے اخبار سنڈے اخبارس منز کیہہ تام وچھان وچھان پھیر میہ اچانک مقامی کھاندرن کن ورق تصویر پیٹھ پییم نہ نظرے یوٚت تام میہ چون ناو سۅرخی ین منز وچھ۔ یہ […]
زونہِ ہندِ ناوہ تریہ نظمہ – شہناز رشید
1 زونۍ پان پنن پرزناو زونۍ پریتھ شبہ چٲنس اتھ بۅن وسنس پیٹھ چھم جیرہ وۅتھان یُس کانہہ آنگن یۅسہ کانہہ دٲر تہ یُس دروازہ دواں چھے ناد دوراں دوراں سورے گہہ […]
تریہ غزل – فیاض دلبر
1 تیلہ ٲسۍ آساں سٲری شرۍ یتھ کوچس منز وۅنۍ چھہِ فقط لۅکچارکۍ کینہہ تصویر تہ بہ یارِ ونس منز چھِٹہ پونپر ژھانڈن والیا دارِ دمس پیٹھ پیاران چھی چھت گیر تہ […]
اسمانۍ غزل – مظفر عازم
جانانو ونۍ جٲنۍ غزل شرٛانیو وتھۍ اسمٲنۍ غزل وۅستس پۅستکہ سوریو سرٛیٚہہ سگ دیُتنس وجہِ وٲنۍ غزل دیوانو برۍ دیوانن انۍ تھوٚپ دِتھ انمٲنۍ غزل پھرستُک پھمب ییراں چھہ سۅخن تنۍ گنۍ […]
جوٚٹھ گوٚو پادشاہ (افسانہ) – ہردے کول بھارتی
ہردے کول بھارتی اکہِ دۅہہ آو دیس ہنگہ منگہ خیال زِ اسنس گوٚو واریاہ کال۔ دیس چھہ پانس اسُن خۅش کران، اوہ کنۍ گوس ہنا تشویش ہیو۔ ہنا کوٚرن سونچ تہ بنووُن […]
فار ایور ان لو ود یو (افسانہ) – شفیع شوق
شفیع شوق تھاوتن تکونہ کِس ہیرۍ مس کونس پیٹھ ۔۔۔ آ۔ یہ بہن۔۔۔ چھہ سخ کٲکۍ، داہ ؤری چھِس گمتۍ مانکُن بٔنِتھ پیٹھہ کنہِ بہت۔ یڈ تہِ گٔیہ پوٚزے، پتھ چھہ حد […]
کہانی، افسانہ تہ کتھ
یتھ اسۍ اردو کاشرس منز افسانہ ونان چھہِ تتھ ہندی پاٹھۍ کہانی ونن چھہ دلچسپ تکیازِ اتھ منز چھہ افسانہ کس اکس اہم عنصرس کن اشارہ۔ یعنی افسانہ گژھہِ پزۍ پاٹھۍ اکہ […]


text:
بہ کیازِ کرہ کٲنسہِ اپزۍ تعریف۔ کٲنسہِ ہنز حوصلہ افزایی چھیہ نہ اپزیو تعریفو سیتۍ کرنہ یوان۔ تعریف یتھ چیزس شبن تتھۍ چھہِ تعریف کرنہ یوان۔ اگر کانسہِ ہندس مجموعس منز اکوے غزل آسہِ تتھۍ ین تعریف کرنہ، اگر کٲنسہِ ہندس غزلس منز اکوے شعر آسہِ تتھۍ ین تعریف کرنہ۔ اگر کانسہِ ہندس شعرس منز اکوے مصرعہ آسہِ تتھۍ ین تعریف کرنہ، اگر کٲنسہِ ہندس مصرعس منز اکوے لفظ آسہِ تتھۍ ین تعریف کرنہ۔ غرض تعریفن ہند موقعہ تہ جواز چھہ ہمیشہ موجود آسان مگر تعریف شبن تتھۍ یہ تعریفس لایق آسہِ۔ حوصلہ افزایی گوو تمن چیزن ہنز نشاندہی یم تعریفن لایق آسن تہ یم نہ آسن تم نظر انداز کرنۍ۔
یوت تام نہ میہ کانہہ چیز بوزنہ آو، بہ لیکھہ نہ تتھ چیزس پیٹھ سنجیدگی سان (غیر سنجیدہ ژہین منز چھس بہ کینہہ تہِ لیکھان تہ یمن ہند تعداد چھہ ژور)۔ رسالن ہندین خطن منز چھہِ اکثر اپزۍ تعریف کرنہ یوان تکیازِ امچ چھیہ اکھ روایت قایم سپزمژ زِ ییلہ رسالس خط سوزو اکھ جملہ گژھہِ ایڈیٹر سندس تعریفس منز آسن، اکھ جملہ رسالہ کس گیٹ اپس تہ چھپایہ پیٹھ۔ اتی اگر وار آو تہ شمارس منز شامل ادیبن تہِ اکۍ سے شہس منز تعریف زِ یمن ہند کلام تہِ اوس جان۔ اسہِ سارنے چھہ پے زِ یم چھہ اپزۍ تعریف آسان تہ یم شبن اتۍ نے رسالہ کس خط و کتابت کالمس منزے۔ میون بلاگ چھہ نہ خط و کتابتک کالم۔ "نیب” رسالس منز تہِ ٲس میانۍ کوشش زِ بہ چھپاوکھ نہ یتھۍ خط، حالانکہ سۅ ٲس یمن ہنز جاے۔
پٔریو یہ اقتباس: "مہجور مٔرتھ دۅیہ ترہہ وہرۍ پتہ یۅسہ وۅنۍ کلچرل اکاڈمی ہندِ طرفہ ‘کلیات مہجور’ ناوچ کتاب میہ حال حالے وچھ تہ پٔر امچ ترتیب، تدوین، کتابت، رسم خط، تصویر، سرورق، کاغذ تہ چھپاے چھہ نہ صرف قابل دادے یوت بلکہ تحسینہ آفرینس لایق تہِ۔” یارہ بل (مضون)، رنجور کشیمری، شیرازہ، وری 22، شمارہ 4
یہ چھہ نہ رسالس خط سوزنہ آمت بلکہ محمد یوسف ٹینگس پیٹھ داہن صفحن ہند اکھ مضمون۔ اگر کٲنسہِ تعریفے آسن کرنۍ، وچھن چھہ آسان تعریف کتھ کرو۔ غلط چیزن ما کرو تعریف ییلہ زن تعریفن لایق کٲتیاہ چیز موجود آسن۔ رنجور کشیمری چھہ ژکہِ ٹینگ سندس اتھ کلیات مہجورس طنز کران باسان۔ اگر صحیح چیزس تعریف کرنہ بجایہ غلط چیزس تعریف کرو، سہ گژھہِ طنزس منز تبدیل۔
میہ چھہ یہ افسوس سان ونن پیوان زِ ‘کلیات مہجور’ چھہ اکھ سیٹھا وسۍ پایہ پیش کش۔ امچ چھپاے چھیہ نہ کنہ تہِ معیارہ معمولی ہیور، امہ کھوتہ بہتر چھپاے چھیہ اکاڈمی ہنزن امہ برونہہ شایع کرنہ آمژن کتابن سپزمژ۔ امیک کاغذ چھہ سیٹھا ردی، سیٹھا معمولی درجک۔ اتہِ نس تہِ کرو امہ برونہہ چھپاونہ آمژن اکاڈمی ہنزن کتابن سیتۍ موازنہ۔ تصویرس کیا تعریف چھہِ، تہِ آو نہ میہ سمجھ۔ رسم خط چھہ سے یُس امہ وقتہ چین اکاڈمی ہنزن کتابن چھہ۔ رسم خطس تہ کلیات مہجور کین تعریفن کیا تعلق چھہ، تہِ تور نہ میہ فکرِ۔ شاید چھہ رسم خط نش رنجور کشیمری سند مراد املا۔ املاہکۍ کھرۍ چھہ تتھے پاٹھۍ اتھ کتابہِ منز تہِ موجود۔ سے املا یس امہ ساعتہ اکاڈمی ہنزن کتابن منز اوس آسان۔ کتابتس کیا تعریف چھہِ؟ یۅہے کٲتب چھہ اکاڈمی ہنزن باقی کتابن تہِ کتابت کران۔ بلکہ چِھن گۅڈنکین نثری صفحن لفظ اکھ اکس سیتۍ ژیلتھ لیکھمتۍ۔ کتابت چہ ییژاہ غلطی اتھ کتابہِ منز میہ نظرِ گیہ تیژاہ غلطی چھیہ نہ میہ کنہِ کتابہِ منز نظرِ گمژہ۔ نثر تھٲوۍ تو الگ (تتہِ چھہ نہ شمارے)، مہجورنس کلامس منز چھہِ صفحہ پتہ صفحہ پروف ریڈنگ نہ سپدنہ کنۍ لفظ غلط چھپیمتۍ۔ یہ چھیہ افسوسچ کتھ۔ ترتیب کارن چھہ نہ پانہ امیک پروف پرنک کانہہ تکلیف کورمت۔ بلکہ چھہ باسان زِ صحب آسنہ کنۍ چھین سٲرے کٲم پننین ماتحتن پیٹھ تراومژ۔ جایہ جایہ چھہ فٹ نوٹ غلط چھپیمتۍ۔ پرن وٲلس چھہ تمن پیٹھ پانہ ریسرچ کرن پیوان۔ (یم کتھہ ونہ سے یمۍ کلیات مہجور پورمت آسہِ، صرف وچھمت آسہِ نہ۔) کلیات مہجور چھہ نہ پیٹھمین تمام چیزن ہندِ تعلقہ کنہِ حسابہ تعریفن لایق۔ یہ چھیہ تژھے یژھ اکھ بیاکھ کتاب چھیہ۔ یمن چیزن شوبہ ہن تعریف تیلہ ییلہ یم امہ وقتہ چین عام کتابن ہندِ معیارہ ہیور آسہ ہن۔ تعجب چھہ کتابت، کاغذ، چھپایہ ہند ذکر چھہ کرنہ آمت، باینڈنگہ ہند چھہ نہ ناو تہِ ہینہ آمت۔ ییلہ زن تمیک حال تہِ لایق تعریف چھہِ۔ کلیاتک یہ حال برونہہ کنہِ ٲستھ چھہ صاف ننان زِ رنجور کشیمری چھہ تعریف بدلہ طنز کران۔ کتابت، کاغذ، چھپایہ ہندین تعریفن منز چھہ نہ رنجور کشمیری دادے یوت دوان بلکہ چھہ یمن چیزن لایق تحسین تہ آفرین زانان مگر یہ داد تہ تحسین تہ آفرین کس؟ امہ کھوتہ بوڈ طنز کیا گژھہِ آسن۔
رنجور کشمیری تہ کلیات مہجورک ذکر آو منزے۔ ونن اوسم بہ چھس نہ یتھہ پاٹھۍ تعریف کران یُس طنز بنہِ۔ میہ چھیہ نہ اپزۍ تعریف کرنس منز کانہہ دلچسپی۔
ٲخرس پیٹھ رنجور کشمیری سندۍ یم شعر:
ییتہِ روح ضمیر آزاد
آسن خیال آزاد
ییتہ سارنے کُنے واد
سٲری دوان پٔزس داد
اپزس نہ ییتہ چھپن جاے
تتہِ میانہِ کشیرِ دتہ جاے